text:
དཔལ་ལྡན་རྒྱུད་བཞི་བློ་ལ་ཟིན་པའི་སློབ་མ་ཕག་མོ་འཚོ།
- ཡོང་ཁུངས། བོད།
འདི་ལོ་ནི་བོད་མེ་སྤྲེལ་ལོ་སྟེ་བདག་ཅག་ཚེ་ཡི་རིག་བྱེད་འཛིན་པ་རྣམས་ཀྱི་ངོས་ནས་བཤད་ན་བཀྲིས་པ་དང་དོན་གྲུབ་པའི་དུས་ཚིགས་བླ་ན་མེད་པ་ཞིག་ཡིན་ཏེ། དབུས་ཕྱོགས་ལྷ་ལྡན་ཡུལ་དུ་བོད་ཀྱི་གསོ་བ་རིག་པ་དང་དཀར་ནག་རྩིས་ཀྱི་ཉི་ཟླ་ཟུང་དུ་འཛིན་པའི་ཞིང་ཁམས་ལྷ་ལྡན་སྨན་རྩིས་ཁང་ཉིད་དངོས་སུ་དབུ་ཚུགས་ནས་བགྲང་བྱ་ཧྲིལ་པོ་བརྒྱ་འཁོར་བའི་དུས་སྟོན་དང་། མདོ་དབུས་ཁམས་གསུམ་སོགས་ཀྱི་གནས་གང་སར་སྨན་རྩིས་བསྟན་པའི་བྱ་བ་ལ་སྔར་བས་ལྷག་པར་བརྩི་མཐོང་དང་འབད་པ་ལྷུར་དུ་ལེན་དང་ལེན་བཞིན་པ། ལྷག་པར་འདིར་བསྟན་འཛིན་སྐྱེས་བུ་རྒན་གྲས་རྣམས་ཡིད་མགུ་བ་དང་། ན་མཉམ་དང་གཞོན་སྐྱེས་རྣམས་ཀྱིས་སློབ་སྦྱོང་བྱ་བའི་མིག་དཔེར་རུང་བ་སློབ་མ་ཕག་མོ་འཚོ་ཡིས་དཔལ་ལྡན་རྒྱུད་བཞི་ཆ་ཚང་བ་བློ་འཛིན་སྤྲད་པ་ནི་སྨན་རྩིས་བསྟན་པ་འཛིན་སྐྱོང་སྤེལ་གསུམ་གྱི་བྱ་བར་ཕན་པ་བླ་ལྷག་ལྡན་པ་འབའ་ཞིག་ཡིན།
དེ་ཡང་སྤྱི་ལོ་ ༢༠༡༦ ལོའི་ཟླ་ ༦ པའི་ཚེས་ ༢ ཉིན་གྱི་སྔ་དྲོའི་ཆུ་ཚོད་ ༡༠ དང་སྐར་མ་ ༤༠ ཐོག མཚོ་སྔོན་སློབ་ཆེན་བོད་ལུགས་གསོ་རིག་སློབ་གླིང་གི་སློབ་མ་ཕག་མོ་འཚོ་ཡིས་རང་གི་རྟག་བརྟན་འགྱུར་མེད་ཀྱི་ལྷག་བསམ་དང་ཆུ་བོའི་རྒྱུན་ལ་དོ་བའི་བརྩོན་པ་ལ་བརྟེན་ནས་གསོ་རིག་དཔལ་ལྡན་རྒྱུད་བཞི་ཆ་ཚང་བ་ཡོངས་སུ་སྡེབས་རྒྱུགས་སྤྲོད་ཐུབ་པ་བྱུང་ཡོད། སློབ་མ་ཕག་མོ་འཚོ་ལགས་ནི་སྤྱི་ལོ་ ༡༩༩༤ ལོའི་ཟླ་ ༡༠ བར་མཚོ་སྔོན་ཞིང་ཆེན་གཅན་ཚ་རྫོང་བྲག་ཁང་སྣ་ཁ་ཡུལ་ཚོ་རུ་སྐྱེས། སྤྱི་ལོ་༢༠༡༡ལོར་མཚོ་སྔོན་སློབ་ཆེན་བོད་ལུགས་གསོ་རིག་སློབ་གླིང་གི་བོད་ཕྱི་ཟུང་འབྲེལ་འཛིན་གྲྭར་ཚུད་ནས་བོད་ཕྱི་ལུགས་གཉིས་ཀྱི་གསོ་བ་རིག་པའི་གནས་ལ་བརྩོན་པའི་བསྐལ་བ་བཟང་པོ་ཐོབ་ཅིང་། ཁོ་མོས་དུས་དང་རྣམ་པ་ཀུན་ཏུ་རང་གི་བགོ་སྐལ་དུ་བབས་པའི་བསླབ་བྱའི་གནས་རྣམས་ལ་ཕྱོགས་རིས་མེད་པར་དཀའ་སྤྱད་འབད་བརྩོན་གྱིས་གྲུབ་འབྲས་གཡུར་དུ་ཟ་བ་བླངས་ལ། སྔ་གཞུག་ཏུ་རྒྱལ་ཁབ་རིམ་པའི་སློབ་བརྩོན་བྱ་དགའ་དང་། བཟང་གསུམ་སློབ་མ། ཕུལ་བྱུང་སློབ་མ་སོགས་ཀྱི་བྱ་དགའ་རབ་དང་རིམ་པ་བླངས་ཡོད།
སློབ་མ་འདི་ཀོས་རང་གི་ཤེས་རབ་དང་བརྩོན་པ་ལ་བརྟེན་ནས་རང་ཅག་གསོ་རིག་གི་གཞུང་ཕྱི་མོ་དཔལ་ལྡན་རྒྱུད་བཞི་དག་བློ་ལ་ཟིན་པའི་གནས་ཚུལ་སྐོར་ཅུང་ཞུས་ན། ཐོག་མར་སྤྱི་ལོ་ ༢༠༡༢ ལོའི་ཟླ་ ༡༢ པར་སློབ་གླིང་གི་དགེ་སློབ་ཉིས་བརྒྱ་ལྷག་གི་མདུན་དུ་དཔལ་ལྡན་རྒྱུད་བཞི་ལས་རྩ་རྒྱུད་དང་བཤད་རྒྱུད་གཉིས་བདེ་བླགས་ངང་སྡེབས་རྒྱུགས་སྤྲད་པ་དང་། སྤྱི་ལོ་ ༢༠༡༣ ལོའི་ཟླ་དྲུག་པར་རྒྱུད་ཆུང་གསུམ་ལེགས་པར་སྡེབས་རྒྱུགས་སྤྲད་ ཡོད་པ་སོགས་ནི་ཀུན་གྱིས་ཡི་རངས་དང་སློབ་སྦྱོང་བྱ་བའི་བྱ་བ་བཟང་པོ་ཞིག་ཏུ་འགྱུར།
དེ་ནས་སྤྱི་ལོ་ ༢༠༡༦ ལོའི་ཟླ་ ༥ པའི་ཚེས་ ༡༠ ཉིན་གྱི་ཕྱི་དྲོའི་ཆུ་ཚོད་ ༢ དང་སྐར་མ་ ༤༠ ནས་ ༥ དང་སྐར་མ་ ༤༠ བར་དུ་རྩ་རྒྱུད་ནས་འགོ་བརྩམས་ཏེ་མན་ངག་རྒྱུད་ཀྱི་ཚ་བ་རི་ཐང་མཚམས་བར་དང་། ༢༠༡༦ ལོའི་ཟླ་༥ པའི་ཚེས་ ༡༣ ཉིན་གྱི་ཕྱི་དྲོའི་ཆུ་ཚོད་ ༢ པ་ནས་ ༥ པ་བར་དུ་ཚ་བ་རི་ཐང་མཚམས་ནས་འགོ་བརྩམས་ཏེ་ཐོར་ནད་གསོ་བ་ཡོངས་སུ་རྫོགས། ༢༠༡༦ ལོའི་ཟླ་ ༥ པའི་ཚེས་ ༡༦ ཉིན་གྱི་ཕྱི་དྲོའི་ཆུ་ཚོད་ ༢ པ་ནས་ ༦ པ་བར་དུ་ལྷན་སྐྱེས་རྨ་གསོ་བ་ནས་བྱང་ཁོག་གི་རྨ་གསོ་བ་བར་དང་། ༢༠༡༦ ལོའི་ཟླ་ ༥ བའི་ཚེས་ ༢༣ ཉིན་གྱི་ཕྱི་དྲོའི་ཆུ་ཚོད་ ༢ པ་ནས་ ༥ དང་སྐར་མ་ ༣༠ བར་དུ་ཡན་ལག་རྨ་ནས་མན་རྒྱུད་ཆ་ཚང་བ་རྒྱུགས་སྤྲད། ༢༠༡༦ ལོའི་ཟླ་ ༦ པའི་ཚེས་ ༢ ཉིན་གྱི་སྔ་དྲོའི་ཆུ་ཚོད་ ༨ དང་སྐར་མ་ ༣༠ ནས་ ༡༠ དང་སྐར་མ་ ༤༠ བར་དུ་ཕྱི་མ་རྒྱུད་བློ་འཛིན་རྒྱུགས་སྤྲོད་གནང་སྟེ་མཐར་དཔལ་ལྡན་རྒྱུད་བཞི་ཡོངས་སུ་རྫོགས་པ་ལེགས་པར་སྡེབས་རྒྱུགས་སྤྲོད་གནང་མཛད་ཡོད།
དེ་ཡང་སློབ་དཔོན་ཀླུ་སྒྲུབ་མཆོག་གིས་མཛད་པའི་ལུགས་ཀྱི་བསྟན་བཅོས་ཤེས་རབ་སྡོང་བུ་ལས། བདེ་བ་འདོད་ན་རིག་པ་དོར། །རིག་པ་འདོད་ན་བདེ་བ་དོར། །བདེ་ལྡན་རིག་པ་ག་ལ་འགྲུབ། །རིག་པ་དོན་གཉེར་ག་ལ་བདེ། །ཞེས་གསུངས་པ་ལྟར་སློབ་མ་འདི་ཀོས་རང་གི་དཀའ་སྤྱད་སྙིང་རུས་དང་ཞུམ་མེད་སྙིང་སྟོབས་ལ་བརྟེན་ནས་རང་ཅག་གི་གཞུང་ཆེན་མོ་དཔལ་ལྡན་རྒྱུད་བཞི་འདི་ཉིད་བློ་འཛིན་གནང་བ་ནི། གཅིག་ནས་རང་ཅག་མི་རིགས་ཀྱི་རིག་གནས་སྤྱི་དང་ལྷག་པར་ཚེ་ཡི་རིག་པ་འདི་ཉིད་ལ་བཅངས་པའི་དུང་སེམས་དང་རྣམ་དཀར་གྱི་ལྷག་བསམ་དག་རང་གི་བྱ་སྤྱོད་དངོས་ཀྱི་ཐོག་ནས་མཚོན་པར་བྱས་ཡོད་པ་དང་། གཉིས་ནས་ད་ལྟའི་སྤྱི་ཚོགས་འཕེལ་འགྲོས་མྱུར་ཞིང་མི་སེམས་འཕྱོ་བའི་ཁོར་ཡུག་འདི་འདྲའི་འོག་ཏུ། རང་གི་བརྩོན་པ་ཆུ་བོའི་རྒྱུན་ལ་བརྟེན་ནས་རང་ཅག་ཚེ་རིག་འཛིན་པའི་སྐྱེས་བུ་སྤྱི་དང་ལྷག་པར་གཞོན་སྐྱེས་རྣམས་ལ། བདེ་ལྡན་རིག་པ་མི་འགྲུབ་པའི་གནས་ལུགས་རྣལ་མ་ཞིག་བྱ་སྤྱོད་ངོ་མའི་ཐོག་ནས་གསལ་བཤད་གནང་ཡོད་ལ། རང་ཅག་གི་རིག་གཞུང་བླ་ན་མེད་པ་འདི་ཉིད་ཉམས་པ་སོར་ཆུད་དང་མི་ཉམས་གོང་འཕེལ་ཡོང་བར་ང་ཚོ་ཚང་མས་འབད་པ་ཆེར་བསྐྱེད་ཀྱིས་སྲོལ་རྒྱུན་གྱི་སློབ་སྦྱོང་ཐབས་ལམ་བཟང་པོ་དག་རྒྱུན་འཛིན་ལག་ལེན་དགོས་པའང་ཟུར་བལྟས་ལེབ་མཐོང་གིས་རྒྱ་ཆེའི་སློབ་བུ་རྣམས་ཀྱི་མདུན་སྔར་བསྟན་ཡོད།
མདོར་ན་འདིར་ལག་ཟུང་སྙིང་གའི་པད་མོར་སྦྱར་ཏེ་སློབ་མ་ཁོང་ལ་ཐུགས་རྗེ་ཆེ་ཞེས་ཞུ་རྒྱུ་དང་སླད་མར་གསོ་རིག་བསྟན་དོན་བླ་རུ་འདེགས་པར་མུ་མཐུད་ཤེས་བརྩོན་ཟུང་འཇུག་ཡོང་བར་སྨོན་འདུན་ཞུ་རྒྱུ་དང་། ཡང་ཅིག་བསམ་ན་ཚེ་ཡི་རིག་པ་འདི་ཉིད་རླབས་ཆེ་བས་ང་ཚོར་ཡུལ་སྐལ་དང་ཚན་པ་སོགས་ཀྱི་རིས་མེད་པའི་བློ་རྒྱ་དང་མཐུན་སྒྲིལ་ཞིག་དགོས་འདུག་ལ། ལྷག་པར་གཞོན་སྐྱེས་རྣམས་ཀྱིས་རིག་གཞུང་འདི་ཉིད་སྦྱོང་བའི་གནས་སྐབས་ཐོག་མཐའ་བར་གསུམ་དུ། སློབ་མ་ཕག་མོ་འཚོ་དང་འདྲ་བར་ལྷག་བསམ་རྣལ་མ་ཞིག་དང་དཀའ་བ་ཁྱད་གསོད་ཐུབ་པ་ཞིག་དགོས་ངེས་པ་ནི་ང་ཚོས་ཕ་མེས་ཀྱི་གཅེས་ནོར་འདི་ཉིད་རྒྱུན་འཛིན་དར་སྤེལ་ཐུབ་མིན་གྱི་གནད་འགག་གཙོ་བོ་ཞིག་ཏུ་མཐོང་བས་ཚང་མས་མཉམ་དུ་འབད་པར་སྙིང་ནས་སྨོན་ནོ།། ཞེས་པ་འདིའང་ལྷ་ལྡན་སྨན་རྩིས་གླིང་གི་སྨན་པའི་གྲལ་མཐའ་བ་སྨྱུག་མིང་གངས་མ་ཆར་དུ་འབོད་པས་མཚོ་སྔོན་སློབ་ཆེན་བོད་ལུགས་གསོ་རིག་སློབ་གླིང་གི་སློབ་མ་ཕག་མོ་འཚོའི་སློབ་སྦྱོང་གི་ཀུན་སློང་རྣལ་མ་དང་འབྲས་བུ་བཟང་པོ་དག་རྣ་བས་ཐོས་པ་ཙམ་གྱིས་རང་ཡིད་མགུ་སྟེ། ཆེད་དུ་དེ་གའི་སློབ་གླིང་གི་དགེ་བའི་བཤེས་གཉེན་རིན་ཆེན་དོན་གྲུབ་ལགས་སོགས་ལ་དེ་སྐོར་གྱི་ཆ་འཕྲིན་དང་འདྲ་པར་རེ་གནང་བར་སྐུལ་བའི་ཆ་འཕྲིན་གྱི་རྨང་གཞིའི་སྟེང་། བཅོས་བསྒྲིགས་ཁ་སྣོན་གྱིས་གཡུ་ཐོག་གླེང་ཐེགས་སུ་བཀྲམ་པ་གཞོན་སྐྱེས་ལྷག་བསམ་བསྐྱེད་པའི་རྒྱུ་རུ་འགྱུར་ཅིག །སྤྱི་ལོ་༢༠༡༦ ལོའི་ཟླ་༦ ཚེས་༣ ཉིན།
མཐའ་མའི་འདོན་ཐེངས་།: 04.06.2016 ཉིན། 4:05 PM<< སྔ་མ།


c: text/html

text:
༄༅། སྤྱིར་བཏང་མཁས་པ་རྣམས་ཀྱིས་ “བོད་མི་དམངས་ཀྱིས་ནམ་ཟླ་དང་བསྟུན་ནས་ནོར་ལུག་འཚོ་སྐྱོང་དང་རུ་སྤོར་བ། ཞིང་འདེབས་པ། སྟོན་བསྡུ་བ་སོགས་ཀྱི་ལས་ལ་འབད་ཀྱིན་ཡོད་པས། ལོ་སར་གྱི་དུས་ཚོད་གཅིག་མཐུན་མིན།” ཞེས་གསུངས་པ་ལྟར། བོད་ཀྱི་ལོ་གསར་ལ་བརྩི་སྟངས་མང་དག་ཅིག་ཡོད་མོད། ཡོངས་གྲགས་དེང་ཧོར་ཟླ་ཞེས་པའི་ཟླ་བ་དང་པོའི་ཚེས་གཅིག་ལ་ངོས་འཛིན་པ་གཅིག་དང་། ཡང་ཧོར་ཟླ་ཞེས་པའི་ཟླ་བཅུ་གཉིས་པའི་ཚེས་གཅིག་ལ་ངོས་འཛིན་པ་གཉིས་དེ་ཁྱབ་ཆེ།
འདིའི་འདོད་ཚུལ་སྔ་མ་ཧོར་ཟླ་ཞེས་པ་གཞིར་བཞག་ནས་ལོ་གསར་ཚུལ་འདིའི་སྐོར་རྒྱ་གར་ནས་དར་བའི་ཆོ་འཕྲུལ་སྨོན་ལམ་དང་འབྲེལ་ནས་ལོ་གསར་བཏང་ཚུལ་དང་། ཡང་ཀོང་ཇོས་རྒྱ་ནག་ནས་རྒྱ་རྩིད་བོད་དུ་གདན་དྲངས་ནས་རིམ་པར་དར་ཚུལ་སོགས་འགའ་ཞིག་ཡོད་ཀྱང་། མཁས་དབང་དུང་དཀར་བློ་བཟང་འཕྲིན་ལས་ཀྱིས་བོད་ཟླ་ལ་ཧོར་ཟླ་ཞེས་ཐོསག་དོན་འགྲེལ་སྐབས། “ཡོན་རྒྱལ་རབས་ཀྱི་རྒྱལ་བོ་ཇིང་གུར་ཧན་གྱིས་སྤྱི་ལོ་(1216)ལོའི་ཟླ་བ་བཅུ་གཅིག་པའི་ཡར་ངོའི་ཚེས་བཅོ་བརྒྱད་ལ་མི་ཉག་གི་ཡུལ་དུ་དམག་དྲངས་ནས་སྤྱི་ལོ་(1227)ལོའི་ཟླ་བ་གསུམ་པའི་ནང་མི་ཉག་གི་ཡུལ་ཡོངས་རྫོགས་མངའ་འོག་ཏུ་བསྡུས་ནས་དགའ་སྟོན་རྟེན་འབྲེལ་བྱས་པ་དེ་ལ་ལོ་སར་དུ་རྩིས་ཏེ་ལོ་འགོ་བསྒྱུར་བ་དེ་ནས་བཟུང་ཧོར་ཡུལ་དུ་ལོ་འགོ་དེ་ལ་ལོ་སར་གཏོང་སྲོལ་བྱུང་ཞིང་། བོད་དུ་ས་སྐྱས་དབང་བསྒྱུར་བྱེད་པ་ནས་ཧོར་ལུགས་ཀྱི་སྲོལ་ལྟར་ལོ་ཟླ་རྩི་དགོས་པའི་བཀའ་ཕབ་སྟེ་རྒྱ་རྩིས་ཀྱི་ཟླ་བ་གསུམ་པར་བོད་ཀྱི་ལོ་སར་གཏོང་སྲོལ་བྱུང་བ་ཡིན།” ཞེས་ད་ལྟའི་ཧོར་ཟླ་ཞེས་པ་འདིའི་བྱུང་ཁུངས་ནི་ཧོར་ཇིང་གྷིས་ཁན་གྱིས་ཁམས་མི་ཉག་སོགས་དབང་དུ་བསྡུས་ནས་དམག་འཁྲུག་གཡུ་ལས་རྒྱལ་བའི་དགའ་སྟོན་རྟེན་འབྲེལ་བྱས་པ་ལས་རིམ་པར་བྱུང་བར་བཞེད་ཡོད།
ཕྱི་མ་ཧོར་ཟླ་བཅུ་གཉིས་པའི་ཚེས་གཅིག་ལ་ལོ་གསར་གཏོང་ཚུལ་འདི་ལ་སོ་ནམ་ལོ་གསར་རམ་རྒྱལ་ལོ་(འགའ་ཞིག་གིས་དུས་ཚིགས་འདི་ཉིད་རྒྱ་ནག་གི་དཔྱིད་གསར་དུས་ཆེན་དང་འབྲེལ་བས་རྒྱ་ལོ་ལོ་གསར་ཡིན་ཟེར་ཡང་། རྒྱ་ཡི་ལོ་གསར་ནི་ཧོར་ཟླ་དང་པོའི་ཚེས་ཤར་དུ་ཁེལ་བས་དཔྱིད་གསར་དུས་ཆེན་ལ་རྒྱ་ཡི་ལོ་གསར་མི་ཟེར།)ལོ་གསར། ལུགས་རྙིང་ལོ་གསར་སོགས་ཀྱང་འབོད་ཚུལ་འདུག འདིའི་ལུགས་ཀྱི་ལོ་གསར་གཏོང་ཚུལ་འདི་ནི་གཙོ་བོར་ཉི་ཟླ་གཟའ་སྐར་དང་ནམ་ཟླའི་འགྲོས་སོགས་ལ་བསྟུན་ཏེ་སོ་ནམས་དང་ཞིང་འབྲོག་གི་འཚོ་བའི་འཁོར་ཡུག་དང་འབྲེལ་ནས་ལོ་གསར་གཏོང་ཚུལ་ཞིག་ཡིན་པ་དང་། དེའང་མཐའ་མཚམས་དང་འབྲེལ་བའི་བོད་ཀྱི་ས་ཁུལ་ཁག་དང་ཨ་མདོའི་ཕྱོགས། ལྷག་པར་ཁམས་ཁུལ་སོགས་སུ་སྲོལ་འདི་ཤུགས་ཆེན་ཡོད། བོད་ཀྱི་མཁས་པ་ལ་ལས་ “བོད་ཀྱི་རྒྱལ་རབས་དགུ་བ་བཙན་པོ་སྤུ་དེ་གུང་རྒྱལ་སྐབས། བོན་པོའི་ལོ་ཚིགས་རྩི་ཐབས་སྟབས་བདེ་ཞིག་ཡོད་པ་(བོད་ལྗོངས་ལྷོ་ཁ་ས་ཁུལ་ནས་རྙེད་པར་གྲགས་པའི་ལོ་རྒྱུས་ཡིག་ཆ་ལྟར་སྤུ་དེ་གུང་རྒྱལ་གྱི་རིང་ལ་བོན་གྱི་ལོ་ཚིགས་རྩི་སྲོལ་“རྒན་མོ་བལ་མའི་ཟླ་རྩིས”ཞེས་པ་ཞིག་ཡོད་པར་གྲགས།)དེ་ནི་གཙོ་བོ་ཟླ་བའི་འཕེལ་འགྲིབ་དང་ཟླ་ཚེས་ལ་གཞིགས་ནས་ཟླ་ཐོ་རྩིས་པ་ཡིན།” ཞེས་སོགས་གསུངས་པ་ནི་འགའ་ཞིག་གིས་ཧོར་ཟླ་དང་པོར་ཨུ་ཚུགས་ཀྱིས་སྦྱར་བཞིན་འདུག་ཀྱང་། གོང་གི་ཟླ་སྐར་གྱི་འཕེལ་གྲིབ་སོགས་ལ་བསྟུན་པ་གསུངས་པ་ནི་ནམ་ཟླའི་འགྱུར་འགྲོས་དང་བསྟུན་པའི་སོ་ནམ་ལོ་གསར་འདི་ལ་གོ་དགོས་པར་སྙམ། དེ་བཞིན་བོད་རྒྱལ་ཁྲི་སྲོང་ལྡེ་བཙན་གྱི་སྐབས་སུའང་ད་ལྟའི་ཧོར་ཟླ་བཅུ་གཉིས་སུ་འབོད་པ་འདིའི་ཚེས་གཅིག་ལ་གཏོང་སྲོལ་ཡོད་པར་ལོ་རྒྱུས་སོགས་ནས་གསལ་བར་མ་ཚད། བོད་རྗེ་ཐོག་མ་གཉའ་ཁྲི་བཙན་པོའི་སྐུ་རིང་ནས་བོད་ལ་ནམ་ཟླ་བརྟག་དཔྱད་ཀྱི་རྩིས་རིག་བྱུང་བ་དང་དེ་ནས་རིམ་གྱིས་འཕེལ་རྒྱས་སུ་ཕྱིན་པར་བཤད་པ་འདི་དག་ལ་བརྟེན་ཏེ་ལུགས་འདིར་“རྒྱལ་ལོ་ལོ་གསར་”ཞེས་རྒྱལ་རབས་དང་སྦྲེལ་ནས་ཁབ་ཅིག་གི་ལོ་གསར་གཏོང་ཚུལ་ལྟ་བུར་འབོད་པར་རྒྱུ་མཚན་ཆེན་པོ་འདུག་སྙམ།
དེ་མིན་ད་ལྟའི་ཧོར་ཟླ་བཅུ་གཉིས་པའི་ཚེས་གཅིག་ལ་ལོ་འགོ་འཛིན་ཚུལ་འདི་ཞང་བོད་ཀྱི་ལོ་རྒྱུས་དང་དེའི་ཆོས་ལུགས་སོགས་ཀྱི་བྱུང་རབས་ལ་བརྟག་སྟེ་གླེང་ན། ཞང་བོད་མེས་པོའི་ཕ་ཆོས་གཡུང་དྲུང་བོན་གྱི་སྲོལ་གཏོད་སྟོན་པ་གཤེན་རབ་མི་བོ་འཁྲུངས་ཚུལ་དང་འབྲེལ་ནས་ཡོད། དེའང་མཛད་མདོ་རྒྱས་པ་དྲི་མེད་གཟི་བརྗིད་དང་འབྲིང་པོ་གཟེར་མིག ཀུན་འབུམ་ཁྲ་བོ། རྩ་རྒྱུད་ཉི་ཟེར་སྒྲོན་མ། དྲང་དོན་མུན་སེལ། ཡོངས་རྩེའི་འགྲེལ། ལེགས་བཤད་མཛོད། རྩིས་གསར་རྣམ་དག བསྟན་འབྱུང་ཀེ་ཏ་ཀ་ཡི་དོ་ཤལ། བསྟན་རྩིས་པན་ཙ་ལི་ཀའི་ཆུན་པོ་སོགས་ཀྱི་དགོངས་དོན་ལྟར། སྟོན་པ་མཆོག་ལོ་ཡི་རྒྱལ་པོ་ཤིང་ཕོ་བྱི་བ། ཟླ་བའི་དང་པོ་དཔྱིད་ཟླ་ར་བ། ཞག་གི་སྙིང་པོ་ཚེས་བཅོ་ལྔ། དུས་ཚོད་ཀྱི་དང་པོ་ནམ་ལངས་པ། སྐར་མའི་དམ་པ་རྒྱལ་གྱི་རུ་གོང་ལ་སྐུ་བལྟམས། ཞེས་གསལ་བ་དང་། དེ་ལྟར་ལོ་དུས་ཀྱི་གནད་གཟེར་དེ་ལྟ་བུ་ལ་སྟོན་པ་བྱོན་དགོས་པའི་རྒྱུ་མཚན་ནི། གཟེར་མིག་ལས། “གཤེགས་པའི་དུས་ཚོད་ཀྱང་འདི་ལགས་ཏེ། ལོའི་འགོ་བོ་བྱི་བ་ལ་དགོངས་ནས་གཤེགས་པ་ནི། འཇིག་རྟེན་གྱི་ཁམས་སུ་མཛད་པ་བཅུ་གཉིས་ཀྱི་དོན་མཐར་ཕྱིན་པས། ནན་ཏན་གྱིས་སེམས་ཅན་འདུལ་ཞིང༌། ཞིབ་ཏིག་གིས་བསྟན་པ་སྤེལ་བ་ལགས་སོ། །ཟླ་བའི་འགོ་བོ་དཔྱིད་ཟླ་ར་བ་ལ་དགོངས་ནས་གཤེགས་པ་ནི། ཟླ་བ་བཅུ་གཉིས་ཀྱི་འགོ་དཔྱིད་ཟླ་ར་བ་ལ་དགོངས་ནས་བྱོན་པ་ལགས་སོ། །ཞག་གི་སྙིང་པོ་ཚེས་བཅོ་ལྔ་ལ་གཤེགས་པ་ནི། སྔོན་གྱི་སྟོན་པ་རྣམས་གཤེགས་པའི་དུས་ཁྱད་པར་ཅན་གྱི་རྗེས་དང༌། ཟླ་གསང་ཐིག་ལེའི་དངོས་གྲུབ་ནོད་པས་གཤེགས་པའོ། །སྐར་མའི་དམ་པ་རྒྱལ་གྱི་རུ་གོང་དུ་གཤེགས་པ་ནི། བདུད་ལྔ་དབང་དུ་བསྡུས་ཏེ་རྒྱལ་བ་དང༌། འཇིག་རྟེན་ཟིལ་གྱིས་གནོན་ཏེ་རྒྱལ་བའི་ཕྱིར་རོ།” ཞེས་གསུངས་པ་དང་།
ཡང་དེ་ཉིད་ལས། “དེ་རིང་བཅུ་བཞིའི་གདུགས་ལ་གཞི་བཟུང་ཡོ་བྱད་གསོག ནངས་པར་བཅོ་ལྔ་རྒྱལ་ལ་མཆོད་སྦྱིན་རྒྱས་པར་འབུལ་བར་གཅད།” ཅེས་གསུངས་པའི་ཚེས་པ་བཅུ་བཞི་ལ་སྐར་མ་ལག་ཁེལ་ཞིང་ཚེས་པ་བཅོ་ལྔ་ལ་སྐར་མ་རྒྱལ་དང་རེས་གཟའ་ཕུར་བུ་ཁེལ་བ་ནི། མཁས་པ་ཚོས་བཞེད་སྲོལ་ལྟར་ན། “ལོ་གཅིག་ནང་ཟླ་བ་བཅུ་གཉིས་ཡོད་པའི་ནང་ནས་ཚེས་བཅོ་ལྔ་ལ་སྐར་མ་རྒྱལ་དང་རེས་གཟའ་ཕུར་བུ་འཛོམས་པའི་དུས་ཚོད་ནི། བོན་པོ་རང་གི་ལུགས་ཐུན་མོང་མ་ཡིན་པའི་འབྱུང་རྩིས་ལ་གཞིར་བཞག་བྱས་པ་ཡིན་ན། ཧོར་ཟླ་བཅུ་གཉིས་པའི་ཚེས་བཅོ་ལྔ་མ་གཏོགས་ཟླ་བ་གཞན་གྱི་ཚེས་བཅོ་ལྔ་ལ་དེ་འདྲ་འབྱུང་བ་མི་སྲིད་པའི་གནད་དེ་ཡིན།” གསུངས་པ་དང་། ད་དུང་ཁྱུང་པོ་བློ་གྲོས་རྒྱལ་མཚན་གྱིས་གླེང་གཞི་བསྟན་པའི་འབྱུང་ཁུངས་ནང་དུ། “དེ་ནས་བླ་ན་མེད་པའི་ས་ནོན་ནས་ཚེ་ལོ་བརྒྱ་པའི་སྟོན་པར་བྱོན་ཏེ། དགོངས་ཚད་རྣམ་པ་ལྔ་དང་ལྡན་ནས། ལོ་ཤིང་ཕོ་བྱི་བ། ཟླ་བ་དཔྱིད་ཟླ་ར་བའི་ཚེས་བཅོ་ལྔ། སྐར་མ་རྒྱལ། དུས་ཚོད་ནམ་ལངས་པ་ལ་འཁྲུངས་པས། ལོ་གསར་དཔྱིད་ཟླ་ར་བ་རྒྱལ་གྱི་ཉ་ལ་བྱེད་པའི་གཏན་ཚིགས་ཀྱང་དེའོ།།” ཞེས་སོགས་ཚེས་པ་བཅོ་ལྔ་སྐར་མ་རྒྱལ་ཁེལ་བའི་ཟླ་བ་དེས་ལོ་འགོ་འཛིན་པར་གསུངས་པ་དང་།
ད་དུང་བོད་ཀྱི་ལོ་རྒྱུས་ཕྱི་མོ་འགའ་ལས། “དུས་རབས་བརྒྱད་པའི་ནང་ཆོས་རྒྱལ་ཁྲི་སྲོང་ལྡེ་བཙན་སྐབས། རྒྱའི་གྱིམ་ཤིང་ཀོང་ཇོ་བོད་དུ་བག་མར་ཕེབས་སྐབས་སྐར་རྩིས་དང་དཔེ་དེབ་མང་པོ་ཞིག་བསྣམས་ཕེབས་པ་དེ་དག་བོད་ཡིག་ཏུ་བསྒྱུར། བོད་ལ་བར་བསྒྱུར་《གསལ་སྒྲོན་སྦས་བཅད་》ཅན་གྱི་ལུགས་ཟེར་བ་རྒྱ་ནག་གི་ཞིང་རྩིས་དང་མཐུན་པའི་ལོ་གསར་གཏོང་རྒྱུར་བོད་རྗེ་ཁྲི་སྲོང་ལྡེ་བཙན་གྱིས་གྱིམ་ཤིང་ཀོང་ཇོར་ལོ་གསར་ག་དུས་གཏོང་རྒྱུའི་སྐོར་བཀའ་འདྲི་གནང་སྐབས། རྒྱ་རྗེ་ཀོང་ཇོས་ང་ལ་བཀའ་འདྲི་མ་གནང་སྐར་མ་རྒྱལ་ལ་བཀའ་གནང་རོགས་ཞུས་ནས་སྐར་མ་རྒྱལ་གྱི་ནམ་ཚོད་ཟིན་པའི་དུས་ནི། བོད་ཟླ་བཅུ་གཉིས་པའི་ནང་ཡིན་པར་བརྟེན། བོད་ཟླ་བཅུ་གཉིས་པའི་ཚེས་གཅིག་ལ་ལོ་གསར་གཏོང་རྒྱུའི་ལམ་སྲོལ་ཆགས།” ཞེས་སོགས་གང་ལ་བརྟག་ན་ད་ལྟའི་ཧོར་ཟླ་བཅུ་གཉིས་པ་ཞེས་པའི་ཚེས་གཅིག་ནི་ཞང་བོད་ཀྱི་ལོ་གསར་ངོ་མ་དེ་ཡིན་པར་འདུག་གོ། །།
ཞེས་མེ་སྤྲེལ་ལོའི་ཞང་བོད་ཀྱི་གནམ་ལོ་གསར་བཞེད་ལ་འཛམ་གླིང་ཤར་ནུབ་གང་སར་བཞུགས་པའི་དགའ་ཉེ་སྤུན་མཆེད་དང་གྲོགས་ལྷན་རྒྱས་ཚང་མར་འཚམས་འདྲི་བཀྲིས་བདེ་ལེགས་དང་། ལོ་གསར་པའི་ནང་ནད་མེད་ཅི་བསམ་མྱུར་འགྲུབ་ཡོང་བའི་ཤིས་སྨོན་གྱིས་བརྒྱན་ཏེ་ཕྱི་ལོ་ ༢༠༡༦ ཟླ་ ༡ ཚེས་ ༩ དང་ཤིང་ལུག་ཞང་བོད་ཟླ་ ༡༢ ཚེས་ ༣༠ གནམ་གང་ཉིན་དགེ་དྲ་མིང་ཧི་མ་ལ་ཡའི་རྒྱལ་སྲས་སུ་འབོད་པས་ཕུལ།། །།

robotstxt: allowed

filter: keep


text:
ཉིན་གཅིག་སོ་ཁི་ར་ཐེ་ཡིས་ཁོའི་སློབ་མ་འགའ་ཁྲིད་དེ་རྩྭ་ལྡུམ་གྱིས་ཁེངས་པའི་སྐྱེད་ཚལ་ཞིག་ཏུ་བསྐྱོད་ནས་། སློབ་མ་རྣམས་ལ“རྩྭ་ལྡུམ་འདི་དག་ཇི་ལྟར་མེད་པར་བཟོ་དགོས་”ཞེས་དྲིས། སློབ་མ་ལ་ལས་ལག་པས་བཀོག་ན་བཟང་ཟེར། ལ་ལས་ཟོར་བས་འབྲེག་ན་བཟང་ཟེར། ད་དུང་ལ་ལས་མེ་ཡིས་བསྲེགས་ན་འགྲིག་ཅེས་བསམ་ཚུལ་མི་མཐུན་པ་བཏོན། འོན་ཀྱང་སོ་ཁི་ར་ཐེས་ཚང་མར་བཤད་རྒྱུར། རྩྭ་ལྡུམ་འདི་དག་མེད་པར་གཏོང་བའི་ཐབས་ཡག་ཤོས་ནི་ས་འདི་རུ་ལོ་ཏོག་འདེབས་རྒྱུ་དེ་ཡིན། ལོ་ཏོག་བཏབས་ན་རྩྭ་ལྡུམ་སྐྱེ་ས་མེད་པར་འགྱུར་བ་རེད་ཅེས་བཤད། ནམ་རྒྱུན་གྱི་འཚོ་བའི་ཁྲོད་དུ་མི་མང་ཤོས་ཀྱི་སེམས་ཁོང་དུ་ཐེ་ཚོམ་དང་། སེམས་ཁྲལ། སྐྱོ་གདུང་། ཁེར་རྐྱང་དང་ཡུལ་པོ་སོགས་སྡུག་བསྔལ་གང་མང་མང“རྩྭ་ལྡུམ”བཞིན་དུ་མི་འདོད་བཞིན་དུ་འབྱུང་བའོ། དེའི་ཕྱིར། དུས་ཐོག་ཏུ་སེམས་ཁོང་གི“རྩྭ་ལྡུམ”དེ་དག་མེད་པར་མ་བཟོས་ན། སེམས་པ་ཐང་སྟོང་དུ་འགྱུར་བའི་ཉེན་ཁ་ཆེ། འགོག་པ་དང་། འབྲེག་པ། བསྲེགས་པ་སོགས་ཐབས་གང་སྤྱད་རུང་རྩྭ་ལྡུམ་དག་ཅིས་ཀྱང་རྩ་མེད་གཏོང་མི་ཐུབ་པས། སེམས་ཀྱི་ཞིང་ས་རུ་ལོ་ཏོག་འདེབས་དགོས། འོ་ན་སེམས་ཀྱི་ཞིང་སར་འདེབས་དགོས་པའི་ལོ་ཏོག་ནི་གང་དག་རེད་ཅེ་ན། དེ་ནི་བློ་བག་ཡངས་ཤིང་། བཟོད་སྒོམ་ཆེ་བ། སྤྲོ་སྣང་ལྡན་པའི་ཧུར་བརྩོན་ཡར་སྐྱེད་ཀྱི་བསམ་བློ་ཡོད་དོ་ཅོག་རེད། འུ་ཅག་གིས་སེམས་ཁོང་གི་རྩྭ་ལྡུམ་དག་མེད་པར་བཟོ་བར་དགེ་མཚན་ལྡན་པའི་གཤིས་ཀ་གང་མང་ཧུར་ཐག་གིས་ལོབས་སུ་འཇུག་ཆོག འདི་ལ་བྱེ་བྲག་གི་ཐབས་གསུམ་ཡོད་པ་སྟེ། གཅིག་ནས་གྲོགས་གང་མང་བསྒྲིཌ་ཏེ་ཕན་ཚུན་བར་འབྲེལ་འདྲིས་བྱེད་པའི་ཁྲོད་དུ་སྤྲོ་སྣང་འཚོལ་དགོས། གཉིས་ནས་མི་ཚེའི་དམིགས་འབེན་ཆུང་ཆུང་རེ་བཙུགས་ཏེ། དེ་མངོན་འགྱུར་འབྱུང་བའི་ཆེད་དུ་འབད་བརྩོན་བྱས་ཆོག་ལ། རྒྱལ་ཁ་རེ་རེས་ཁྱོད་ལ་དགའ་སྣང་གི་ཚོར་བ་མྱང་དུ་འཇུག་ངེས། གསུམ་ནས་རྩོད་སྒྲུབ་ཀྱི་ལྟ་སྟངས་བཟུང་སྟེ། བར་ཆད་དང་ཕམ་ཁ་གཉིས་ལ་ཞིབ་མོའི་བློ་ཡིས་དཔྱད་པར་བྱ། བར་ཆད་དང་ཕམ་ཁ་འཕྲད་དུས་ཐང་ཆད་དེ་མི་སྡོད་པར་བར་ཆད་དང་ཕམ་ཁའི་ཁྲོད་ནས་ཐོབ་པའི་དགེ་མཚན་གྱི་ཆ་དེ་མཐོང་ཐུབ་དགོས་ཞེས་བཤད།
མཆན། ① གྷི་རི་སིའི་མཚན་ཉིན་རིག་པ་མཁས་ཅན།


text:
གཏེར་བདག་གླིང་པ།
- བྱམས་པ་འཕྲིན་ལས།
གཏེར་བདག་གླིང་པའམ་རིག་འཛིན་འགྱུར་མེད་རྡོ་རྗེ་ཞེས་པ་ཡབ་གསང་བདག་འཕྲིན་ལས་ལྷུན་གྲུབ་དང་། ཡུམ་ལྷ་མཛེས་དབྱངས་ཅན་མཚོ་རྒྱལ་གཉིས་ལ་རབ་བྱུང་བཅུ་གཅིག་མེ་ཁྱི་ (སྤྱི་ལོ་ 1646 ) ལོ་ལ་གྲ་ནང་དར་རྒྱས་ཆོས་ལྡིང་དུ་ངོ་མཚར་བའི་རྟགས་རྟེན་བཟང་པོ་དང་བཅས་ཏེ་སྐུ་བལྟམས། ཆུང་དུས་ནས་རིས་མེད་ཀྱི་བཤེས་གཉེན་མཁས་གྲུབ་དམ་པ་བཅུ་ཕྲག་ལྔ་ཙམ་གྱི་ཞབས་ལ་གཏུགས་ནས་གསང་སྔགས་ཕྱི་ནང་གི་སྨིན་བྱེད་ཀྱི་དབང་དང་། གྲོལ་བྱེད་ཀྱི་ལུང་། མན་ངག་ཟབ་ཁྲིད། གཞན་ཡང་སྐུའི་ཞང་པོ་མཁས་དབང་ལྡུམ་པོ་དོན་གྲུབ་དབང་རྒྱལ་ས་ནས་རིག་གནས་སྐོར་སོགས་གསན་ཏེ་ཤེས་བྱ་མཐའ་དག་ཐུགས་སུ་ཆུད་པས་གོང་ས་ལྔ་པ་ཆེན་པོ་དང་། གཏེར་བདག་གླིང་པ་གཉིས་དགོངས་བཞེད་ཕྱོགས་གཅིག་ཏུ་བབས་ཤིང་། ལྔ་པ་ཆེན་པོས་མཐུན་རྐྱེན་མ་ཚང་བ་རྣམས་ལེགས་པར་བསྩལ་བ་ལ་བརྟེན་ནས་ལྕགས་ཁྱི་ལོར་དགོན་པ་གསར་ཏུ་བཏབ་སྟེ་འོག་མིན་ཨོ་རྒྱན་སྨིན་གྲོལ་གླིང་ངེས་པ་དོན་གྱི་དགའ་བའི་ཚལ་ཆེན་པོ་ཞེས་མཚན་དུ་གསོལ། དེ་ནས་གསང་སྔགས་ཕོ་བྲང་དང་། ཆོས་འཁོར་ལྷུན་པོ། བདུད་འདུལ་མཆོད་རྟེན་དང་བཅས་གཙུག་ལག་ཁང་འཁོར་ས་ལེ་ལག་དང་བཅས་པ་བསྒྲུབས་ཏེ་སྔ་འགྱུར་གྱི་དགོན་སྡེ་ཆེན་པོ་ཞིག་ཏུ་གྱུར། དེ་བཞིན་སྡེ་སྲིད་སངས་རྒྱས་རྒྱ་མཚོ་མཆོག་ནས་ཀྱང་ཟུར་ལུགས་ཀྱི་ལུང་རྒྱུན་ཨོ་རྒྱན་གཏེར་བདག་གླིང་པའི་དྲུང་ནས་བཞེས་པའི་སྐོར་རྒྱལ་བ་ལྔ་པའི་གསེར་གདུང་དཀར་ཆག་ནང་དུ་གསལ། དེ་ལྟར་གཏེར་བདག་གླིང་པའི་གཅུང་རྒྱལ་སྲས་བསྟན་པའི་ཉི་མ་དང་། གཅུང་ལོ་ཆེན་ཆོས་དཔལ་རྒྱ་མཚོ། གཅུང་ཕྱག་མཛོད་ཨུ་པ་ལ་སོགས་གསོ་བ་རིག་པ་དང་། སྒྲ་རིག་པ། སྐར་རྩིས་རིག་པ། འབྱུང་རྩིས་སོགས་ཤེས་བྱ་རིག་གནས་ཀུན་ལ་གངས་ཅན་ལྗོངས་སུ་མཁས་པའི་མཚན་སྙན་ཕུལ་དུ་ཕྱིན་པ་བྱུང་། ལྷག་ཏུ་གོང་ས་ལྔ་པ་ཆེན་པོའི་དུས་ནས་བཟུང་། རིག་གནས་ཆེ་ཆུང་དང་། ལཉྫ། ཝརྟུ་སོགས་ཡིག་རིགས་ཀྱི་ཚད་མར་འཛིན་པའི་དགེ་རྒན་བློ་གསལ་རྒྱ་མཚོ་ཞེས་པ་རྩེ་པོ་ཏཱ་ལར་རྒྱུན་བཞུགས་ཀྱིས་སློབ་ཁྲིད་མཛད་སྲོལ་ཆགས་པའི་ཁར། སྨིན་གྲོལ་གླིང་དུའང་སློབ་ཁང་པདྨ་བཀོད་ཅེས་པ་གསར་འཛུགས་ཀྱིས་སྐབས་དེར་བཅུ་ཕྲག་རིག་པའི་གནས་ལ་སྦྱང་བརྩོན་བྱེད་མཁན་མང་དག་ཅིག་བྱུང་། དེའི་ནང་ནས་མདོ་མཁར་ཞབས་དྲུང་ཚེ་རིང་དབང་རྒྱལ་དང་། རྡོ་རིང་གུང་པཎྜིཏ་ཞེས་པ་གཉིས་སློབ་ཁང་པདྨ་བཀོད་དུ་སློབ་གཉེར་གནང་མྱོང་བས་སྔར་ནས་བཟུང་ཨོ་རྒྱན་སྨིན་གྲོལ་གླིང་གི་རིག་གནས་འཁྲིད་རྒྱུན་རྣམས་ཧ་ཅང་ཁུངས་དག་ཅིང་སྐད་གྲགས་ཡོད་པའི་མཁས་དབང་དུ་མ་བྱོན་པར་གྲགས། དེ་ལྟར་གཏེར་ཆེན་རིན་པོ་ཆེའི་གདུང་སྲས་པདྨ་བསྟན་འཛིན། དེའི་གདུང་སྲས་ཁྲི་ཆེན་འཕྲིན་ལས་རྣམ་རྒྱལ། དེའི་གདུང་སྲས་ཁྲི་ཆེན་པདྨ་དབང་ཆེན། དེའི་གདུང་སྲས་ཁྲི་ཆེན་སངས་རྒྱས་ཀུན་དགའ། དེའི་གདུང་སྲས་ཁྲི་ཆེན་ཡིད་བཞིན་དབང་རྒྱལ། དེའི་གདུང་སྲས་ཁྲི་ཆེན་བདེ་ཆེན་མཆོག་གྲུབ་བར་དུ་གདུང་བརྒྱུད་ཟམ་མི་ཆད་པ་བྱོན། གདུང་སྲས་བདེ་ཆེན་མཆོག་གྲུབ་ནས་གཏེར་བདག་གླིང་པའི་གདུང་བརྒྱུད་ཆད་དེ་ཁམས་ཕྱོགས་ཉག་རོང་ཉ་བླ་པདྨ་བདུད་འདུལ་གྱི་དངོས་སློབ་གཏེར་སྟོན་རིག་འཛིན་རྡོ་རྗེ་སྨིན་གྲོལ་གླིང་དགོན་དུ་གདན་རབས་ཀྱི་ཁྲིར་མངའ་གསོལ་མཛད་ནས་དེའི་གདུང་སྲས་ཁྲི་ཆེན་ཀུན་བཟང་བསྟན་འཛིན། དེའི་གདུང་སྲས་ཁྲི་ཆེན་དོན་གྲུབ་དབང་རྒྱལ་སྔར་ལམ་བཞིན་ཁམས་ཕྱོགས་སུ་ཕེབས་ནས་སྐུ་གཤེགས་རྗེས་གཅུང་ངག་དབང་ཆོས་གྲགས་ཀྱིས་སྨིན་གྲོལ་གླིང་གི་ཁྲི་ཆེན་ལྟ་བུ་མཛད་ནས་མཐར་(སྤྱི་ལོ་ 1980)ལོར་ལྷ་སར་སྐུ་གཤེགས། དེ་བཞིན་སྨིན་གྲོལ་གླིང་འདུལ་འཛིན་གྱི་མཁན་ཐོག་དང་པོ་གཅུང་རྒྱལ་སྲས་བསྟན་པའི་ཉི་མ། ལོ་ཆེན་ཆོས་དཔལ་རྒྱ་མཚོ་ནས་བརྒྱུད་དེ་རིམ་བཞིན་མཁན་ཆེན་མཁྱེན་བརྩེ་ནོར་བུའི་བར་མཁན་ཐོག་རིམ་པར་བྱོན།
གཞན་ཡང་འདུས་ཚོགས་རྡོར་འཛིན་མཁྱེན་བརྒྱ་ཕུལ་བྱུང་བསླབ་གསུམ་སྡོམ་བརྩོན་ལྡན་པ་རིམ་བྱོན་བཅས་ཀྱིས་འཆད་རྩོད་རྩོམ་གསུམ། བཤད་སྒྲུབ་སྒོམ་གསུམ། སྒྲུབ་འཕྲིན་ཕྱག་བཞེས་སོགས་གསང་ཆེན་སྔ་འགྱུར་རྙིང་མའི་བསྟན་པར་བཀུར་སྟི་བླ་མེད་ཀྱི་མཛད་བཟང་བསམ་གྱིས་མི་ཁྱབ་པ་བྱུང་། འོན་ཀྱང་གཏེར་ཆེན་གདུང་སྲས་ཁྲི་ཆེན་རིན་ཆེན་རྣམ་རྒྱལ་སྐབས་ཇུན་གར་བས་ཆོས་ལུགས་ཕྱོགས་ཞེན་དབང་གིས་སྨིན་གླིང་དགོན་འདིར་ཉམས་ཆག་ཤུགས་ཆེན་བཏང་སྟེ་ལོ་ཤས་ནང་ཉམས་དམས་སུ་གྱུར། དེ་ནས་རིམ་བཞིན་རྒྱལ་མཆོག་བདུན་པའི་སྐུ་ཚེའི་མཇུག་དང་རྒྱལ་མཆོག་བརྒྱད་པའི་དུས་སུ་སླར་ཡང་སྔ་འགྱུར་བསྟན་པའི་ཆུ་འགོ་སྨིན་གླིང་དགོན་པ་བསྐྱར་གསོ་བྱུང་བ་བཅས་མདོར་ན་ལོ་ངོ་སུམ་བརྒྱ་ལྷག་ཙམ་གྱི་ལོ་རྒྱུས་ཡོད།
གོང་གསལ་མཁན་ཆེན་མཁྱེན་བརྩེ་ནོར་བུ་མཆོག་མདོ་སྔགས་སྤྱི་དང་ཁྱད་པར་གསོ་དཔྱད་ལ་མངའ་བརྙེས་པ་ཞིག་ཡིན་པས་སྤྱི་ལོ་ 1965-1966 བར་རིག་གནས་གསར་བརྗེ་མ་ཚུགས་བར་ལྷོ་ཁ་རྩེད་ཐང་ནས་ཆེད་མངགས་གདན་ཞུས་ཀྱིས་ཏང་དང་སྲིད་གཞུང་ནས་ཁོང་རང་སྐྱོང་ལྗོངས་འཕྲོད་བསྟེན་ཐིང་གི་ཐིང་ཀྲང་གཞོན་པའི་ཐོག་ནས་སྨན་རྩིས་ཁང་དུ་ཕྱག་ལས་གནང་ནས་འགྲོ་དོན་འཕྲིན་ལས་བསྐྱངས། དམུ་ཆུའི་བཅོས་ཐབས་ཐུན་མོང་མ་ཡིན་པ་ཆུ་སྨན་གསང་བ་ལྔ་སྦྱོར་གྱི་མྱོང་བྱང་ཟབ་མོ་ངོ་སྤྲོད་ཆེད་དུ། མཁྱེན་བརྩེ་ནོར་བུ་མཆོག་ངོ་མ་རི་ལ་ཕེབས་ནས་གསང་སྨན་གསུམ་ངོས་འཛིན་ངོ་སྤྲོད་མཛད་པ་དང་། དེ་རྗེས་གསང་སྨན་ཁག་གཉིས་ལྷོ་ཁ་དང་ས་གནས་གཞན་ནས་ངོ་སྤྲོད་མཛད་རྩིས་སྐབས་རིག་གནས་གསར་བརྗེའི་གོད་ཆགས་ཀྱིས་མཁས་དབང་དམ་པ་དེ་ཉིད་སྨན་རྩིས་ཁང་ནས་ཞོལ་པར་ཁང་དུ་སྤོ་བཞུགས་མ་གནང་ཀ་མེད་བྱུང་ཞིང་། དེ་སྐབས་དམ་པ་དེ་ཉིད་སྐུ་ཁྲག་མཐོ་ཞིང་སྐུ་རླུང་འཕར་བས་རིང་མིན་གྲིབ་སྐྱོན་ཕོག་ཏེ་མཐར་ (སྤྱི་ལོ 1968 )ལོར་ལྷོ་ཁ་སྨིན་གྲོལ་གླིང་དུ་སྐུ་གཤེགས་སོ།།
- འདི་ནི་མཁས་དབང་བྱམས་པ་འཕྲིན་ལས་ཀྱིས་བརྩམས་པའི་དཔེ་དེབ་《གངས་ལྗོངས་གསོ་རིག་བསྟན་པའི་ཉིན་བྱེད་རིམ་བྱོན་གྱི་རྣམ་ཐར་ཕྱོགས་བསྒྲིགས་》ནས་ཟུར་འདོན་བྱས་པ་ཞིག་ཡིན།
མཐའ་མའི་འདོན་ཐེངས་།: 29.06.2017 ཉིན། 2:30 PM<< སྔ་མ།


text:
ལྷ་ས་གྲོང་ཁྱེར་གྱིས“རྒྱལ་དར་སྒྲེང་བ་དང་རྒྱལ་གླུ་ལེན་པའི”མཛད་སྒོ་འཚོགས་ནས།
ཝུའུ་དབྱིང་ཅེ་དང་། བློ་བཟང་རྒྱལ་མཚན། ཆེ་དགྲ་ལྷ་བཅས་ཕེབས་པ།
ཟླ་3ཚེས་28ཉིན་ལྷ་ས་གྲོང་ཁྱེར་གྱིས་ཕོ་བྲང་པོ་ཏ་ལའི་ཐང་ཆེན་དུ“རྒྱལ་དར་སྒྲེང་བ་དང་རྒྱལ་གླུ་ལེན་པའི”མཛད་སྒོ་འཚོགས་ཏེ་བོད་ཀྱི་ཞིང་བྲན་ཁྲི་ཚོ་བརྒྱར་བཅིངས་འགྲོལ་ཐོབ་ནས་ལོ་58འཁོར་བར་དྲན་གསོ་གཟབ་རྒྱས་ཞུས་པ།
ས་མཐོའི་དཔྱིད་ཀ་རབ་ཏུ་མཛེས། ཡར་ལངས་ཞིང་བྲན་གླུ་དབྱངས་ལེན། གོང་ཚེས་ཉིན་གྱི་སྔ་དྲོ། ལྷ་ས་གྲོང་ཁྱེར་གྱི་མི་རིགས་ཁག་དང་ལས་རིགས་ཁག་གི་འཐུས་མིས་ཕོ་བྲང་པོ་ཏ་ལའི་ཐང་ཆེན་དུ“རྒྱལ་དར་སྒྲེང་བ་དང་རྒྱལ་གླུ་ལེན་པའི”མཛད་སྒོ་འཚོགས་ནས་བོད་ཀྱི་ཞིང་བྲན་ཁྲི་ཚོ་བརྒྱར་བཅིངས་འགྲོལ་ཐོབ་ནས་ལོ་58འཁོར་བར་དྲན་གསོ་གཟབ་རྒྱས་ཞུས་པ་རེད།
རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་དང་། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་བློ་བཟང་རྒྱལ་མཚན། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷ་བཅས་དང་དེ་བཞིན་རང་སྐྱོང་ལྗོངས་ཀྱི་འགོ་ཁྲིད་ཙེང་དབན་མིང་དང་། ཧོ་ཝུན་ཧའོ་མཛད་སྒོར་ཕེབས་ཡོད་པ་རེད། ལྗོངས་ཏང་ཨུད་ཀྱི་རྒྱུན་ཨུ་ལྷ་ས་གྲོང་ཨུད་ཀྱི་ཧྲུའུ་ཅི་པད་མ་དབང་འདུས་ཀྱིས་ཤིས་ཚིག་གསུངས་པ་རེད།
དེ་ཉིན་གྱི་ཕོ་བྲང་པོ་ཏ་ལའི་ཐང་ཆེན་ཧ་ཅང་བརྗིད་ཉམས་ལྡན་པ་ཞིག་ཡོད་ཅིང་། བོད་རྒྱ་ཡིག་རིགས་གཉིས་ཀྱི་ཐོག་ནས་བྲིས་པའི“བོད་ཀྱི་ཞིང་བྲན་ཁྲི་ཚོ་བརྒྱར་བཅིངས་འགྲོལ་ཐོབ་ནས་ལོ་58འཁོར་བར་དྲན་གསོ་གཟབ་རྒྱས་ཞུ”ཞེས་པ་དང་ “3·28བོད་ཀྱི་ཡར་ལངས་ཞིང་བྲན་གྱི་དུས་ཆེན”ཞེས་པའི་འཕྲེད་འགེལ་ཡི་གེ་ཆེན་པོ་དེ་དག་དེ་བས་མངོན་གསལ་དོད་པོ་ཞིག་ཡོད་པ་རེད།
སྔ་དྲོའི་ཆུ་ཚོད་10པའི་ཐོག“རྒྱལ་དར་བསྒྲེངས་ནས་རྒྱལ་གླུ་ལེན་པའི”མཛད་སྒོ་དངོས་སུ་འགོ་ཚུགས་ཤིང་། རྔམ་བརྗིད་ལྡན་པའི་རྒྱལ་གླུའི་སྒྲ་ཐང་ཆེན་གྱི་མཁའ་དབྱིངས་སུ་གྲགས་པས་དེ་གར་ཡོད་པའི་མི་རྣམས་ཀྱིས་དགའ་སྤྲོ་རབ་ཏུ་འཁོལ་བའི་ངང་རྒྱལ་དར་ལ་ཕྱོགས་ཏེ་དམར་མདངས་བཀྲ་བའི་སྐར་ལྔའི་དར་དམར་དལ་གྱིས་བསྒྲེངས་པར་ཅེ་རེར་བལྟས་པ་རེད།
པད་མ་དབང་འདུས་ཀྱིས་ཤིས་ཚིག་གསུང་སྐབས་དེ་རིང་ང་ཚོ་འདི་གར་འདུ་འཛོམས་ཀྱིས“རྒྱལ་དར་སྒྲེང་བ་དང་རྒྱལ་གླུ་ལེན་པའི”མཛད་སྒོ་འཚོགས་ནས་བོད་ཀྱི་ཞིང་བྲན་ཁྲི་ཚོ་བརྒྱར་བཅིངས་འགྲོལ་ཐོབ་ནས་ལོ་58འཁོར་བར་མཉམ་དུ་དྲན་གསོ་ཞུ་རྒྱུ་ཡིན། ལོ་58ཀྱི་གོང་ཙུང་ལི་ཀྲོའུ་ཨེན་ལའེ་ཡིས་རྒྱལ་སྲིད་སྤྱི་ཁྱབ་ཁང་གི་བཀའ་རྒྱ་བཏང་སྟེ་ཏཱ་ལའི་རུ་ཚོགས་ཀྱི་ཕྱོགས་ཡོངས་ཀྱི་དྲག་པོའི་ངོ་ལོག་ཟིང་འཁྲུག་ཞོད་འཇགས་སུ་བཏང་བ་དང་། བོད་ཀྱི་བཀས་བཀོད་རྒྱུད་འཛིན་ཞིང་བྲན་ལམ་ལུགས་རྩ་མེད་བཟོས་ཡོད། དུས་དེ་ནས་བཟུང་བོད་ཀྱི་ཞིང་བྲན་ཁྲི་ཚོ་བརྒྱར་ཡར་ལངས་བཅིངས་འགྲོལ་ཐོབ་ཡོད། དེ་ནི་འཛམ་གླིང་གི་བྲན་གཡོག་ལམ་ལུགས་མེད་པ་བཟོ་བའི་ལས་འགུལ་གྱི་ལམ་ཚད་རྡོ་རིང་གལ་ཆེན་ཞིག་དང་། རྒྱལ་སྤྱིའི་འགྲོ་བ་མིའི་ཐོབ་ཐང་བྱ་གཞག་གི་འཕེལ་རྒྱས་གལ་ཆེན་ཞིག་ཡིན་པ་དང་། བོད་ཙམ་མ་ཟད་ཐ་ན་འཛམ་གླིང་གི་ཤེས་དཔལ་ལོ་རྒྱུས་ཐོག་འོད་སྟོང་རབ་ཏུ་འཕྲོ་བའི་རླབས་ཆེའི་ལེའུ་ཞིག་བརྩམས་ཡོད་ཅེས་གསུངས་པ་རེད།
པད་མ་དབང་འདུས་ཀྱིས་ལོ་58རིང་། ཏང་ཀྲུང་དབྱང་གི་བྱམས་བརྩེའི་ཐུགས་ཁུར་དང་། རྒྱལ་ཡོངས་མི་དམངས་ཀྱི་ཤུགས་ཆེའི་རྒྱབ་སྐྱོར། རང་སྐྱོང་ལྗོངས་ཏང་ཨུད་དང་སྲིད་གཞུང་གི་འགྱུར་མེད་སྟོབས་ལྡན་གྱི་འགོ་ཁྲིད་བཅས་ཀྱི་འོག་ལྗོངས་ཡོངས་ཀྱི་མི་རིགས་ཁག་གི་མི་དམངས་རྣམས་བརྗིད་རླབས་ཆེ་བའི་རླབས་ཆེའི་ལོ་རྒྱུས་ཀྱི་ལམ་བུའི་ཐོག་བསྐྱོད་ནས་དུས་ཐུང་ལོ་བཅུ་ཕྲག་ཁ་ཤས་ནང་ལོ་ངོ་སྟོང་གི་མཆོང་སྐྱོད་བྱུང་བའི་མི་ཡུལ་གྱི་བྱས་རྗེས་ངོ་མཚར་ཅན་བཏོད་དེ་སྤྱི་ཚོགས་རིང་ལུགས་ཀྱི་བོད་ལྗོངས་གསར་པ་ཞིག་འཛམ་གླིང་ཡང་རྩེའི་ཐོག་འགྱིང་ངེར་གནས་ཡོད། ལྗོངས་ཡོངས་ཀྱི་ལྟེ་བའི་གྲོང་ཁྱེར་ཞིག་ཡིན་པའི་ཆ་ནས་ད་ཆའི་ལྷ་སར་དཔལ་འབྱོར་འཕེལ་རྒྱས་དང་། སྤྱི་ཚོགས་ཡར་ཐོན། རིག་གནས་དར་རྒྱས། མི་རིགས་མཐུན་སྒྲིལ། ཆོས་ལུགས་འཆམ་མཐུན། མི་དམངས་བདེ་སྡོད་ལས་བརྩོན་བཅས་བྱུང་ནས་གང་སར་སྐྱེ་སྟོབས་ཀྱི་དཔལ་རབ་ཏུ་འབར་བའི་རྣམ་པ་ཞིག་མངོན་ཏེ་ལོ་རྒྱུས་ཐོག་གི་སྒྱུར་འཕེལ་བརྟན་གསུམ་གྱི་དུས་སྐབས་ཡག་ཤོས་ཀྱི་གྲས་ཤིག་ཏུ་སླེབས་ཡོད་ཅེས་གསུངས་པ་རེད།
པད་མ་དབང་འདུས་ཀྱིས་ལོ་58ཀྱི་དཀའ་ཚེགས་ཆེ་བའི་ལོ་རྒྱུས་ཀྱི་ལམ་བུ་དང་། ལོ་58ཀྱི་འགྱུར་ལྡོག་ཆེན་པོ་ལས་གཞི་རྩའི་དོན་དངོས་ཤིག་གྲུབ་པ་དང་། རླབས་ཆེའི་བདེན་དོན་ཞིག་གསལ་སྟོན་བྱས་ཡོད་པ་སྟེ། དེ་ནི“གུང་ཁྲན་ཏང་མེད་ན་ཀྲུང་གོ་གསར་པ་མེད་ལ་བོད་ལྗོངས་གསར་པ་དེ་བས་ཀྱང་མེད་པ་དང་། ཀྲུང་གོ་གུང་ཁྲན་ཏང་གི་འགོ་ཁྲིད་འོག་དང་སྤྱི་ཚོགས་རིང་ལུགས་ཀྱི་མེས་རྒྱལ་ཁྱིམ་ཚང་ཆེ་མོའི་པང་དུ་བོད་ལ་གཞི་ནས་དར་རྒྱས་ཡར་ཐོན་གྱི་ད་ཆ་དང་དེ་བས་མཛེས་སྡུག་ལྡན་པའི་འབྱུང་འགྱུར་ཡོང་སྲིད་པ་དེ་ཡིན”ཞེས་གསུངས་པ་རེད།
པད་མ་དབང་འདུས་ཀྱིས་དེ་རིང་དྲན་གསོ་གཟབ་རྒྱས་ཞུས་པ་དེ་ཐོག་ནས་ང་ཚོར་མྱོང་ཚོར་ཟབ་མོ་ཞིག་བྱུང་བ་སྟེ། ཡོ་རབ་ཀྱི་དུས་རབས་བར་མ་ལས་ཀྱང་བས་མུན་ནག་དང་། གདུག་རྩུབ། ཀླ་ཀློ། རྗེས་ལུས་བཅས་ཡིན་པའི་བཀས་བཀོད་རྒྱུད་འཛིན་ཞིང་བྲན་ལམ་ལུགས་ལོ་རྒྱུས་ཀྱིས་རྦད་དེ་དོར་བ་དེ་ཡིན། ལོག་སྤྱོད་ཕྱོགས་གཏོགས་གང་རུང་ཞིག་གིས་ཀྱང་བོད་ཀྱི་མི་རིགས་ཁག་གི་མི་དམངས་རྣམས་ཀྱིས་དེང་རབས་དང་། ཤེས་དཔལ། ཡར་ཐོན། བདེ་སྐྱིད་བཅས་ལྡན་པའི་འཚོ་བ་གསར་པ་དོན་གཉེར་བྱེད་པའི་མདུན་སྐྱོད་ཀྱི་གོམ་སྟབས་འགོག་མི་ཐུབ་པ་དང་། “བོད་རང་བཙན”ཡོང་རེ་བྱེད་མཁན་དང་། ལོ་རྒྱུས་ཀྱི་འཁོར་ལོ་ལྡོག་ནས་སྐྱོད་མཁན། སྤྱི་ཚོགས་རིང་ལུགས་ཀྱི་ཀྲུང་གོ་ཁ་ཕྲལ་གཏོང་མཁན་བཅས་ཀྱི་ལྐོག་གཤོམ་ཚང་མ་ཕམ་ཉེས་ངེས་སུ་འགྲོ་ངེས་རེད་ཅེས་གསུངས་པ་རེད།
པད་མ་དབང་འདུས་ཀྱིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགོ་ཁྲིད་འོག་ང་ཚོ་ལོ་རྒྱུས་ཐོག་གི་དུས་སྐབས་གང་རུང་ཞིག་ལས་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་དམིགས་ཚད་དང་དེ་བས་ཉེ་བར་བཅར་བ་དང་། ལོ་རྒྱུས་ཐོག་གི་དུས་སྐབས་གང་རུང་ཞིག་ལས་དམིགས་ཚད་དེ་མངོན་འགྱུར་ཡོང་བའི་ཡིད་ཆེས་དང་འཇོན་ཐང་དེ་བས་ཡོད། ཆར་རླུང་ཁྲོད་དུ་རྒྱ་མཚོར་སྐྱོད་སྐབས་གྲུ་ལམ་ཡངས། རླུང་བརྟེན་རླབས་གཤག་དུས་ལ་ཏག་ཏག་འཁེལ། ཞེས་པ་ལྟར་ང་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་བྱས་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་། རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་དང་ལྷག་དོན་དུ་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་མཛུབ་ཁྲིད་དུ་བྱས་ཏེ་རང་སྐྱོང་ལྗོངས་ཏང་ཨུད་དང་སྲིད་གཞུང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་མཐུན་སྒྲིལ་རྡོག་རྩ་གཅིག་སྒྲིལ་དང་། ཀུན་སེམས་གཅིག་སྒྲིལ། ཕུ་ཐུང་བརྫེས་ནས་ངར་ཤུགས་སྒྲིམ་པ། ལུས་ཚུགས་ནས་དོན་འཁྱོལ་ལ་དམ་འཛིན་བྱེད་པ་བཅས་བྱས་ནས་ནུས་ཤུག་ཡོད་རྒུས་མཐུན་སྒྲིལ་དང་། མཛེས་སྡུག བདེ་ཐང་། བདེ་སྐྱིད་བཅས་ལྡན་པའི་ལྷ་ས་གསར་པ་འཛུགས་སྐྲུན་བྱས་ཏེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་གྱི་བོད་ཀྱི་ལེའུ་རྩོམ་ཆེད་ལེགས་སྐྱེས་གསར་པ་དེ་བས་ཆེ་བ་འབུལ་དགོས་ཞེས་གསུངས་པ་རེད།
རང་སྐྱོང་ལྗོངས་མི་དམངས་འཐུས་ཚོགས་དང་། སྲིད་གཞུང་། སྲིད་གྲོས་བཅས་ཀྱི་ཞིང་ཆེན་རིམ་པའི་འགོ་ཁྲིད་བློ་མཐུན་དང་། རང་སྐྱོང་ལྗོངས་མཐོ་རིམ་མི་དམངས་ཁྲིམས་ཁང་གི་ཡོན་ཀྲང་དང་རང་སྐྱོང་ལྗོངས་མི་དམངས་ཞིབ་དཔྱོད་ཁང་གི་ཅན་ཁྲ་ཀྲང་། བོད་དམག་ཁུལ་ཁང་དང་། དྲག་ཆས་ཉེན་རྟོག་བོད་ལྗོངས་སྤྱི་ཁྱབ་རུ་ཁག བོད་ལྗོངས་སྤྱི་བདེ་མཐའ་སྲུང་སྤྱི་ཁྱབ་རུ་ཁག བོད་ལྗོངས་སྤྱི་བདེ་མེ་ཟོན་སྤྱི་ཁྱབ་རུ་ཁག་བཅས་ཀྱི་འགོ་ཁྲིད་གཙོ་བོ་བཅས་དང་དེ་བཞིན་ལྷ་ས་གྲོང་ཁྱེར་གྱི་མི་རིགས་ཁག་དང་ལས་རིགས་གི་འཐུས་མི་3000ལྷག་ཙམ“རྒྱལ་དར་བསྒྲེངས་ནས་རྒྱལ་གླུ་ལེན་པའི”མཛད་སྒོར་ཞུགས་ཡོད་པ་རེད།


text:
དྲན་ཤེས་ལྡན་པའི་སྨན་གྱི་ཚོགས་ཆེན་ཐེངས་གཉིས་པ།
- Details
- དཔར་འགྲེམས་ཟླ་ཚེས།: Tuesday, 19 December 2017 05:18
ཕྱི་ཟླ་བཅུ་པའི་ཚེས་ ༢༩ ནས་ཚེས་ ༣༡ བར་ལྷ་ཚོགས་པས་བདེ་ལེགས་སྨན་ཁང་དང་། སྨན་རྩིས་ཁང་། ཨོར་ལན་གསར་པའི་ཨོ་ཁཱ་སི་ནར (Ochsner) གསོ་རིག་བསྟི་གནས་ཁང་། ལུ་སཱི་ཡ་ནའི་དང་མི་སི་སི་པེ་འཕྲོད་བསྟེན་སྒྲིག་འཛུགས་ (Mississippi Hospice and Palliative Care Organisation) ལུ་སི་ཡ་ན་ཧི་མ་ལ་ཡའི་ཚོགས་པ་སོགས་དང་མཉམ་དུ་དྲན་ཤེས་ལྡན་པའི་སྨན་གྱི་ཚོགས་ཆེན་གཉིས་པ་དེ་གོ་སྒྲིག་བྱས་པ་རེད།
ཚོགས་ཆེན་དེའི་བརྗོད་གཞི་གཙོ་བོ་ནི་ལུས་སེམས་ཀྱི་འབྲེལ་བ་ “Mind Body Connection." ཞེས་པ་དེ་ཡིན་ཞིང་། ཚོགས་ཞུགས་པ་རྣམས་ཀྱིས་སྙིང་རྗེ་དང་། སྒོམ། དྲན་ཤེས་བརྟན་གསལ་སོགས་ཀྱི་སྐོར་བགྲོ་གླེང་གནང་སོང་བ་དང་། ཚོགས་ཞུགས་པ་བཅོ་ལྔ་ཙམ་ཡོད་པ་ནི་ཨ་རི་དང་། སྨན་རྩིས་ཁང་། བདེ་ལེགས་སྨན་ཁང་སོགས་ནས་ཕེབས་པའི་སྨན་པ་དང་སྨན་ཞབས་པ་སོགས་ཡིན།
དམིགས་གསལ་གསུང་བཤད་གནང་མཁན་ནི་བདེ་ལེགས་སྨན་ཁང་གི་སྨན་པ་གཙོ་བོ་སྐུའི་བླ་སྨན་པ་ལྷ་རྗེ་ཚེ་བརྟན་རྡོ་རྗེ་ལགས་དང་། ཨོར་ལན་གསར་པའི་ཨོ་ཁཱ་སི་ནར (Ochsner) གསོ་རིག་བསྟི་གནས་ཁང་གི་གཉན་ཁ་ཅན་གྱི་རིམ་ནད་ཚན་ཁག་གི་ (The Department of Infectious Diseases) གཙོ་སྐྱོང་པ་སྨན་པ་ཁཱེ་རེ་སི་བྷི་ལཱ་སི་ (Dr Chris Blais) ལགས། ཨོ་ཁཱ་སི་ནར (Ochsner) གསོ་རིག་བསྟི་གནས་ཁང་གི་སྨན་པ་བྷི་རིའིན་ཁཱི་ར་ཟཱ་ (Dr Brian Cruz) མཆོག སྨན་རྪིས་ཁང་གི་སྨན་པ་བསྟན་འཛིན་ལྷུན་གྲུབ་ལགས། ཨོ་ཁཱ་སི་ནར (Ochsner) གསོ་རིག་བསྟི་གནས་ཁང་གི་མིག་དཔྱད་རིག་པ་ (Ophthalmology) ཡི་ཚན་ཁག་གི་གཙོ་སྐྱོང་བ་སྨན་པ་ཇཱོ་ན་ཐཱན་ན་སཱི་དྷོར་ཧྥུ་ (Dr Jonathan Nussdorf) ལགས་སོགས་དང་། བོད་པའི་སྤྱི་ཚོགས་ནས་དགེ་བཤེས་གཉིས་ཀྱང་གསུང་བཤད་གནང་བར་གདན་འདྲེན་ཞུས་ཡོད།
དེ་ཡང་སྐུའི་བླ་སྨན་པ་ལྷ་རྗེ་ཚེ་བརྟན་རྡོ་རྗེ་ལགས་ཀྱིས་སྙིང་རྗེ་དང་སྨན་སྐོར་ནས་གསུང་བཤད་གནང་བ་མ་ཟད། ནུབ་ལུགས་ཀྱི་སྨན་བོད་པའི་སྤྱི་ཚོགས་ནང་ལག་ལེན་བྱེད་སྐབས་ཀྱི་བཞེད་ཚུལ་དང་། ནད་པ་དང་སྨན་པའི་འབྲེལ་བའི་ནང་སྙིང་རྗེ་གལ་ཆེ་ཚུལ་སོགས་ཀྱི་སྐོར་ལ་ལམ་སྟོན་གསུང་བཤད་གནང་བ་དང་།
སྨན་པ་ཁཱེ་རེ་སི་བྷི་ལཱ་སི་ (Dr Chris Blais) ལགས་ཀྱིས་གཉན་ཁར་སྟང་འཛིན་བྱེད་ཐབས་སྐོར་གསུང་བཤད་གནང་ཞིང་། སྨན་པ་བྷི་རིའིན་ཁཱི་ར་ཟཱ་ (Dr Brian Cruz) མཆོག་གིས་སྔོན་འགོག་སྨན་གྱི་ལག་ལེན་སྐོར་གསུང་བཤད་གནང་བ། སྨན་པ་བསྟན་འཛིན་ལྷུན་གྲུབ་ལགས་ཀྱིས་སྲོལ་རྒྱུན་བོད་སྨན་གྱི་སྐོར་གསུང་བཤད་གནང་། དེ་བཞིན་སྨན་པ་ཇཱོ་ན་ཐཱན་ན་སཱི་དྷོར་ཧྥུ་ (Dr Jonathan Nussdorf) ལགས་ཀྱིས་མིག་ནད་སོགས་ཀྱི་སྐོར་ནས་གསུང་བཤད་གནང་བ་སོགས་གསུང་བཤད་དང་བགྲོ་གླེང་ལྷུག་པོར་གནང་བ་རེད།
དེ་རྗེས་ཨ་རིའི་སྨན་པ་ཚོས་བདེ་ལེགས་སྨན་ཁང་དང་། སྨན་རྩིས་ཁང་སོགས་སུ་གཟིགས་སྐོར་ལ་ཕེབས་པ་སོགས་ཐེངས་འདིའི་ལས་རིམ་ཡོངས་སུ་མཇུག་གྲུབ་པ་དང་། ཚོགས་ཆེན་འདི་ནི་ལོ་ལྟར་ཕྱི་ཟླ་བཅུ་པའི་ནང་ལྷས་གོ་སྒྲིག་བྱེད་བཞིན་པའི་ལས་འཆར་ཞིག་ཆགས་ཀྱི་ཡོད་པ་རེད།


text:
མདོ་སྨད་ས་ཁུལ་གྱི་སྒེར་གཉེར་དུས་དེབ་སྐོར་ཞིག་ངོ་སྤྲོད་བྱེད་པ་ཡིན།༼ གཉིས་པ ༽
དེབ་འདི་དག་ནི་ཤེས་རིག་ནོར་བུའི་སློབ་གླིང་གི་སྐབས་བཅུ་བཞི་བའི་རྨ་ཆུའི་མཐར་ཕྱིན་སློབ་མ་རྣམས་དང་། ལག་བསྟར་རྩོམ་སྒྲིག་པ་བློ་བཟང་རྣམ་རྒྱལ་སོགས་ཀྱིས་རྩོམ་སྒྲིག་བྱས་པའི་བོད་ཀྱི་ཆེས་ཐོག་མའི་བརྩམས་སྒྲུང་ལོ་དེབ་༼རྨ་འགྲམ་གྱི་འོད་སྣང༽་ཞེས་པ་དེ་ཡིན། དེབ་ནང་དུ་རྡོ་རང་སྐྱེད་ཀྱིས་ལ་རྒྱ་འཚོལ་བ་དང་། མགར་རྩེ་འཇིགས་མེད་ཀྱིས་ཙི་གུར་ཁྲིམས་ཆད་བཅད་པ་སོགས་ཀྱི་སྙན་རྩོམ་དང་། ཀླུ་སྨྱོན་ཧེ་རུ་ཀའི་བྲིས་པའི་ལྷ་གཡག་གི་རྣམ་ཤེས། ཡང་བྱ་མདོ་རིན་བཟང་གིས་བྲིས་པའི་སྨན་ཁང་གི་ཕྱི་ནང་སོགས་རིང་དཔེ་ལེགས་མཁན་རྣམས་ཀྱི་དུས་ཐོག་ཏུ་མཐོང་ཐུབ་པའི་སྨོན་ལམ།
དེབ་འདི་ནི་རྒན་གྱའི་བྲག་དཀར་དགེ་ཕྲུག་སོགས་ཀྱིས་རྩོམ་སྒྲིག་བྱས་པའི་གངས་ལྗོངས་སྣ་མང་ལོ་དེབ་༼གངས་རིའི་བཀྲག་མདངས༽་ཞེས་པའི་རྩོམ་དེབ་ཡིན་ལ། དེབ་ནང་དུ་“མེསཔོའི་ཞབས་རྗེས” “དབུ་མའི་བགྲོ་གླེང་།” “ཚད་མའི་གླེང་སྟེགས” “སྤྱི་ཚོགས་དཔྱད་གླེང” “མགྲིན་པའི་སྒེག་ཉམས” སོགས་རྣམ་གྲངས་མང་ཙམ་གྱི་ནང་དུ་རྩོམ་པ་པོ་རྣམས་ཀྱི་ཆབ་སྲིད་ཀྱི་ངན་ཤུགས་མ་ཐེབས་པའི་རང་སེམས་དགའ་བའི་རྩོམ་ཡིག་མང་པོ་སྤེལ་ཡོད་ལ། ཀློག་པ་པོ་རྣམས་ཀྱིས་ཞིབ་གཟིགས་མཛད་པར་ཞུ། འབྲེལ་གཏུག་ཁ་པར། ༡༣༨ ༩༣༩༤ ༩༦༩༦།
སྦྲ་ནག་དེབ།
དེབ་འདི་དག་ནི་རྩོམ་སྒྲིག་འགན་འཁུར་བ་རྭ་རྒྱ་འཇམ་དབྱངས་རྡོ་རྗེ་སོགས་ཀྱི་རྩོམ་སྒྲིག་བྱས་པའི་དགའ་བདེ་རྫོང་མི་རིགས་སློབ་འབྲིང་གི་རྩོམ་རིགས་ལོ་དེབ་སྟེ་“སྦྲ་ནག”ཞེས་པ་དེ་རེད། དཀར་ཆག་གི་རྣམ་གྲངས་ལ“སློབ་གཉེར་ལམ་སྟོན་སྒྲོན་མེ” “རང་མོས་དུས་ཀྱི་འབོད་པ” “ལྷུག་རྩོམ་རླབས་ཀྱི་གཉེར་རིས” “སྲོལ་རྒྱུན་གཡུ་འབྲུག་ངར་སྐད” “སྣ་ཚོགས་གཏམ་གྱི་གླིང་ག” “གཞོན་ནུའི་སེམས་འགྱུའི་རྦབ་ཆུ” སོགས་ཀྱི་ནང་དུ་བོད་ཡུལ་ས་ཁུལ་སོ་སོའི་མཁས་ཆེན་མང་ཙམ་གྱི་ཕྱག་རྩོམ་ཧ་ཅང་མང་པོ་བཀོད་ཡོད་པས་ཁྱེད་རྣམས་ཀྱིས་དུས་ཐོག་ཏུ་མཐོང་ཐུབ་པའི་རེ་བ་དང་བཅས།
དེབ་འདི་དག་ངོ་སྤྲོད།
དེབ་དང་པོ་ནི་རྨ་སྡེ་ཆུ་ཁ་མའི་2008ལོའི་མཐར་ཕྱིན་སློབ་མའི་ལག་དེབ་“འབྲས་སོན”ཞེས་པ་ཡིན། དེབ་འདི་ནི་ཆུ་ཁ་མའི་བསམ་གཏན་སོགས་ཀྱིས་རྒྱབ་སྐྱོར་བྱས་པར་བརྟེན་ནས་གསར་བུ་ཁྲ་ཐབས་དང་ཞི་ལུ་ཚེ་རྒྱལ་སོགས་ཀྱིས་རྩོམ་སྒྲིག་བྱས་པ་ཡིན།
དེབ་གཉིས་པ་ནི་བན་ཤུལ་འཇམ་དབྱངས་སོགས་ཀྱིས་ལོ་མང་རིང་ལ་རྩོམ་སྒྲིག་བྱས་པའི་བོད་ཀྱི་མཛེས་རིས་སྒྱུ་རྩལ་མཚོན་པའི་ལོ་དེབ་“མེ་ལོང”ཞེས་པ་ཡིན། འབྲེལ་གཏུག་ཁ་པར། ༡༥༡ ༡༡༤༦ ༢༨༡༡
དེབ་གསུམ་པ། རེ་བའི་མེས་པོ་ཚང་།
དེབ་འདི་དག་ནི་སྤྱི་ཁྱབ་རྩོམ་སྒྲིག་པ་བློ་བཟང་ཐོགས་མེད། རྨ་དངུལ་གངས་བུ་སོགས་ཀྱིས་རྩོམ་སྒྲིག་བྱས་པའི་དངུལ་རྭ་ལྷ་སྡེའི་རིལ་བུ་ཚང་གི་ཉེ་སྐོར་གྱི་ཆེད་གཉེར་ལོ་དེབ་སྟེ་རེ་བའི་མེས་པོ་ཚང་ཞེས་པའི་ལོ་དེབ་དེ་ཡིན། དེབ་ནང་དུ། “ཞལ་གདམས་རེ་བའི་བདུད་རྩི།” “དཔྱད་བརྗོད་རེ་བའི་ཚངས་ཐིག” “སྙན་རྩོམ་རེ་བའི་སྟེགས་བུ།” “ལྷུག་རྩོམ་རེ་བའི་གཙང་ཆབ”སོགས་ཀྱི་རྣམ་གྲངས་ནང་དུ་རྨ་ཡུལ་ཕྱོགས་ཀྱི་རྩོམ་པ་པོ་སྐྱབས་ཆེན་བདེ་གྲོལ། ཁ་ཤུལ་ཚུལ་ཁྲིམས་རྒྱ་མཚོ། དངུལ་རྭའི་རབ་རིང་སོགས་ཀྱི་ཕྱག་རྩོམ་གང་མང་བཀོད་ཡོད་པའི་རྒྱ་ཆེན་གཟིགས་མཁན་རྣམས་ཀྱིས་དགའ་བསུ་ཐོབ་ངེས་ཡིན།
འབྲེལ་གཏུག་ཁ་པར། ༡༣༨ ༨༤༠༦ ༠༥༥༥
དེབ་བཞི་བ་ནི། སྤྱི་ཁྱབ་གཙོ་སྒྲིག་པ་སྤྲུན་གྱི་མེ་ཏོག་སོགས་ཀྱིས་རྩོམ་སྒྲིག་བྱས་པའི་“གཞུང་བརྒྱའི་བགྲོ་གླེང”ཞེས་པའི་དུས་དེབ་ཡིན། འབྲེལ་གཏུག་ཁ་པར། ༡༣༩ ༩༤༡༨ ༤༤༣༣
དེབ་ལྔ་པ་ནི། མདོ་སྨད་རྗེ་སྐུ་འབུམ་གྱི་སྤྱི་ཁྱབ་རྩོམ་སྒྲིག་པ་ཞོ་བཟང་དགེ་འདུན་ཚུལ་ཁྲིམས་སོགས་ཀྱིས་ལོ་མང་ཙམ་དུ་རྩོམ་སྒྲིག་བྱས་པའི་དུས་དེབ་“ཉི་འོད”ཞེས་པ་ཡིན། འབྲེལ་གཏུག་ཁ་པར། ༡༣༨ ༩༧༣༥ ༥༢༩༩
དེབ་དྲུག་པ་ནི། ཁམས་བྲག་འགོའི་གངས་གཞོན་སྨྱུག་ཚོགས་ཁང་གི་སྤྱི་ཁྱབ་གཙོ་སྒྲིག་པ་སྒོ་ཡོན་སོགས་ཀྱིས་རྩོམ་སྒྲིག་འགན་འཁུར་ཏེ་རྩོམ་སྒྲིག་བྱས་པའི་“བོད”ཞེས་པའི་དུས་དེབ་ཡིན་ལ། དཀར་ཆག་རྣམ་གྲངས་དུ་བོད་ཀྱི་མནོ་བསམ། བོད་ཀྱི་སྐད་ཡིག བོད་ཀྱི་སྲོལ་ལམ། བཅས་ཀྱི་ནང་དོན་འཛོམས་ཡོད། འབྲེལ་གཏུགQQ:863780293
དེབ་བདུན་པ་ནི་ཆུ་དམར་ལེབ་ཀྱི་ནུབ་བྱང་མི་རིགས་སློབ་ཆེན་གྱི་དགེ་རྒན་ཆེན་མོ་ཨ་གྲོ་ཟླ་བ་ཕུན་ཚོགས་ལགས་ཀྱིས་རེ་བ་ལྟར་ཆུ་དམར་ལེབ་རྫོང་སྨྱུ་གུ་ཚོགས་པས་རྩོམ་སྒྲིག་བྱས་པའི་“ཆུ་དམར་ལེབ་ཀྱི་ལེགས་རྩོམ་གཅེས་བཏུས”ཞེས་པ་ཡིན། འདི་ནི་ཆུ་དམར་ལེབ་རྫོང་བཙུགས་ནས་ལོ་འཁོར་དྲུག་ཅུ་ལོན་པའི་འཁྲུངས་སྐར་གྱི་ལེགས་སྐྱེས་སུ་འབུལ་བ་ཞེས།
མདོ་ཁམས་ས་ཕྱོགས་མང་ཙམ་གྱིས་ཤེས་ལྡན་མི་སྣ་དང་ཚོགས་པ་སོ་སོའི་རྩོམ་སྒྲིག་བྱས་པའི་སྒེར་གཉེར་དུས་དེབ་ཧ་ཅང་ནས་མང་པོ་ཡོད་པ། དཔེར་ན། གསེར་འོད།༼བློ་བཟང་དཔལ་ལྡན ༡༣༨ ༩༧༥༣ ༤༠༠༦༽ ་གངས་རིའི་གཟི་འོད༼ཨ་དགེ་འདུན། ༠༩༧༣ ༨༣༡༥༩༡༡༽ལང་ཚོའི་གཟི་བརྗིད། ༼ རོང་བོ་བློ་གྲོས་བརྟན་པ ༡༣༦ ༣༩༧༣ ༥༨༣༨ ༽ གུར་ཀུམ་ཆུན་པོ། ༼ལྡོང་ཡོན་ཏན་རྒྱ་མཚོ། ༡༣༨ ༩༧༡༥ ༩༣༧༣༽ བསམ་བློའི་ཤེས་རིག ༼བློ་བཟང་དར་རྒྱས། ༡༥༡ ༠༩༧༦ ༨༣༥༣༽ སྤྲིན་གྱི་མེ་ཏོག ༼ཨ་སྐལ་རྒྱལ། ༡༣༨ ༩༣༩༨ ༢༥༣༥༽ གངས་རིའི་བུ་མོ། ༼མགོན་པོ་སྐྱིད། ༡༥༡ ༠༡༣༡ ༥༩༠༥༽ རྩོད་པའི་རླབས་ཕྲེང་། ༼ཨ་ལགས་ཕྱག་ཤུལ། ༡༥༨ ༠༩༧༤ ༢༨༨༨༽ གངས་ཅན་གཅེས་ནོར། ༼བྱ་མདོ་དར་རྒྱས། ༡༣༨ ༩༧༧༤ ༧༣༥༥༽ གོམ་སྒྲ་དང་པོ། ༼བསོད་ནམས་ཀླུ་རྒྱལ། ༡༣༩ ༡༩༤༩ ༠༥༣༢༽ ས་ཆེན་མི་ཚེ ༼ཨ་ཇོ། ༡༣༠ ༥༦༤༦ ༧༨༨༩༽ པད་དཀར་ཆུན་པོ། ༼འཕེལ་རྒྱས། ༡༣༡ ༡༣༡༥ ༨༨༨༦༽ རིགས་ལམ། ༼བློ་བཟང་གྲགས་པ། ༡༣༠ ༥༦༤ ༧༦༦༧༽ བླ་སྲོག ༼ཁ་གྱ་འཇིགས་མེད། ༡༣༨ ༩༧༤༧ ༨༥༥༥༽ ལྷ་ཆབ་སྔོན་མོ། ༼རྨོག་ཡེ་ཤེས། ༡༣༨ ༩༧༣༣ ༧༧༨༨༽ ཁ་བའི་མེ་ཏོག ༼གྲགས་པ་བཤད་སྒྲུབ། ༡༣༨ ༩༩༧༣ ༠༨༨༣༽ དུས་རབས་ཀྱི་བསམ་གཞིགས། ༼མགར་གསེར་ཏོག། ༡༥༨ ༩༧༠༣ ༠༢༩༨༽ སོགས་ལྟ་འདོད་ལ་རིག་དགའ་བའི་དུས་དེབ་ཧ་ཅང་མང་པོ་ཡོད་པ་གནས་སྐབས་ང་ཚོའི་ལག་ཏུ་མ་འབྱོར་བས་ཞིབ་ཏུ་ངོ་སྤྲོད་བྱེད་ཐབས་མེད་ལ། དགོས་འདོད་མཁན་རྣམས་ཀྱིས་རང་གིས་ཁོང་རྣམས་དང་འབྲེལ་བ་བྱེད་རོགས་ཞུ། དེ་མ་ཟད་ང་ཚོས་ཀྱང་རྗེས་སུ་མུ་མཐུད་དུ་དེབ་འདི་དག་དང་གཞན་གྱི་དུས་དེབ་སོགས་དྲ་ཐོག་ནས་ངོ་སྤྲོད་བྱེད་རྒྱུ། ༼གོང་གསལ་དེབ་སོགས་ངོ་སྤྲོད་སྐབས་ནོར་འཁྲུལ་ཡོད་ན་དགོངས་དག་ཞུ།།༽


text:
༢༠༡༧ ཟླ་ ༡༢ ཚེས་ ༤ རེས་གཟའ་ཟླ་བ།
༄༅། །ཕྱི་ལོ་ ༢༠༡༧ ཟླ་ ༡༢ ཚེས་ ༤ རེས་གཟའ་ཟླ་བའི་ཉིན་གྱི་ཕྱེད་ཡོལ་ཆུ་ཚོད་ ༤ ཐོག་བཞུགས་སྒར་གངས་ཅན་སྐྱིད་གཤོངས་སུ་རྟེན་གཞི་བྱས་པའི་བདེ་ལེགས་སྨན་ཁང་གི་ཚོགས་ཁང་དུ་བཀའ་བློན་ཁྲི་ཟུར་སློབ་དཔོན་མཁས་དབང་ཟམ་གདོང་རིན་པོ་ཆེ་མཆོག་གིས། “བརྗོད་པར་དཀའ་བའི་མི་ཚེའི་ལོ་རྒྱུས། གཞིས་བྱེས་གཉིས་སུ་གཞུང་ས་དགའ་ལྡན་ཕོ་བྲང་གི་ཞབས་ཞུའི་ལས་སྐལ་བྱུང་བ་” ཞེས་པའི་ཕྱག་དེབ་དབུ་འབྱེད་གནང་བ་མ་ཟད། གསུང་བཤད་ཀྱང་གནང་འདུག
དེ་ཡང་དཔེ་དེབ་དེ་ནི་བཀའ་ཟུར་ས་འདུ་རིན་ཆེན་དོན་གྲུབ་མཆོག་གི་ངག་རྒྱུན་ལོ་རྒྱུས་ཀྱི་དཔེ་དེབ་ཡིན་ཞིང་། བོད་ཀྱི་དཔེ་མཛོད་ཁང་གིས་དཔར་སྐྲུན་གནང་བ་ཞིག་ཡིན་འདུག
མཛད་སྒོའི་སྐུ་མགྲོན་དུ་བཀའ་བློན་ཁྲི་ཟུར་སློབ་དཔོན་མཁས་དབང་ཟམ་གདོང་རིན་པོ་ཆེ་མཆོག་དང་། བོད་མིའི་སྒྲིག་འཛུགས་ཀྱི་ཁྲིམས་ཞིབ་པ་ཆེ་བ་ཟུར་པ་བློ་བཟང་དར་རྒྱས་མཆོག བོད་ཀྱི་སྲིད་བྱུས་ཉམས་ཞིབ་ཁང་གི་འགན་འཛིན་ཐུབ་བསྟན་བསམ་འཕེལ་ལགས། ཁྲིམས་ཞིབ་པ་གཞན་འབུམ་རམས་པ་ངག་དབང་རབ་རྒྱས་མཆོག་དང་། བཀའ་བློན་རྣམ་པ། སྤྱི་འཐུས་རྒྱུན་ལས། ལྷན་ཁང་ཁག་གི་དྲུང་ཆེ་སོགས་ཚང་འཛོམས་ཀྱི་ཐོག་མར་སྐུའི་བླ་སྨན་པ་ཚེ་བརྟན་ལགས་ཀྱིས་ངོ་སྤྲོད་གནང་དོན། ངའི་པཱ་ལགས་ཕྱི་ལོ་ ༡༩༢༩ ལོར་ཁམས་ཏྲེ་ཧོར་དར་རྒྱས་དགོན་པའི་འཁྲིས་སུ་འཁྲུངས་ཡོད། དགུང་ལོ་ལྔར་ལོན་སྐབས་སྐུ་མཆེད་བགྲེས་པ་ཚོས་ལྷ་སར་སློབ་སྦྱོང་ཆེད་ཕེབས་གནང་འདུག ཆུང་དུས་པཱ་ལགས་རྒྱ་གར་རྡོར་གླིང་ Darjeeling སེན་ཇོ་སེབ་མཐོ་སློབ་ St.Joseph ཏུ་ཕེབས་ནས་སློབ་སྦྱོང་གནང་འདུག
དུས་སྐབས་དེར་བོད་ནང་རྭ་སྒྲེང་རིན་པོ་ཆེ་དང་སྟག་བྲག་རིན་པོ་ཆེའི་རྙོག་གྲ་འབྱུང་སྐབས་ཡིན། ངའི་ཨ་མ་ལགས་རྭ་སྒྲེང་རིན་པོ་ཆེའི་ཚ་མོ་རེད། ཟིང་འཁྲུག་ལང་སྐབས་ས་འདུ་ཚང་གི་ཕ་གཞིས་མང་པོ་ཞིག་ལ་གཞུང་གིས་སྒོ་ཐེལ་བསྐྱོན་སྟབས་ས་འདུ་ཚང་གིས་གཞུང་ལ་ཁ་མཆུ་བརྒྱབ་པ་རེད། ཁ་མཆུ་ཐོབ་སྐབས་བོད་གཞུང་ནས་གུན་གསབ་གནང་རྒྱུའི་དགོངས་བཞེས་གནང་སྟེ་གུན་གསབ་ཀྱི་ཚུལ་དུ་ནང་མི་ནས་མི་གཅིག་བོད་གཞུང་གི་གཞུང་ཞབས་བསྐོ་བཞག་གནང་རྒྱུ་ཞལ་བཞེས་གནང་བར་བརྟེན། པཱ་ལགས་གཞུང་ཞབས་ནང་འཛུལ་ཞུགས་ཀྱིས་ལས་ཁུར་དང་པོ་ཕྱི་རྒྱལ་ལས་ཁུངས་སུ་གནང་འདུག
ཕྱི་རྒྱལ་ལས་ཁུངས་ནང་ཕྱག་ལས་གནང་མུས་པཱ་ལགས་༸གོང་ས་༸སྐྱབས་མགོན་ཆེན་པོ་མཆོག་སྟོན་འཁོར་དང་ལྷན་རྒྱ་ནག་དང་། དེ་བཞིན་ཕྱི་ལོ་ ༡༩༥༦ ལོར་རྒྱ་གར་ནང་སྟོན་པ་ཤཱཀྱ་ཐུབ་པ་སྐུ་བལྟམས་ནས་ལོ་ངོ་ ༢༥༠༠ འཁོར་བའི་དུས་དྲན་མཛད་སྒོར་ཡང་ལྷན་བཅར་ཞུས་འདུག
དེ་རྗེས་བོད་ས་ཤོར་རྗེས་ཐོག་མར་༸སྐུ་སྒེར་ཡིག་ཚང་ནང་ཕྱག་ལས་ཏོག་ཙམ་གནང་རྗེས་ཕྱི་ལོ་ ༡༩༦༤ ལོར་༸གོང་ས་མཆོག་གི་བཀའ་འབྲེལ་ལྟར་ཀལ་ཀ་ཏར་དགེ་བདེ་ལྕགས་དོང་བཟོ་གྲྭར་ (Gayday Iron and Steel Company) སྐུ་ངོ་ཚ་རོང་གི་ཚབ་ཏུ་ཕྱག་ལས་གནང་ཡོད། དེའི་རྗེས་སུ་ཀལ་ཀ་ཏར་ཏཱ་ལའི་བླ་མའི་ཡིད་ཆེས་དགེ་རྩ་ཚོགས་པའི་ (Dalai Lama Charitable Trust) ཐུགས་འགན་བཞེས་ཡོད། སྐབས་དེར་ཐོག་མར་གསར་འཛུགས་གནང་བའི་ཏཱ་ལའི་བླ་མའི་ཡིད་ཆེས་དགེ་རྩ་ཚོགས་པའི་ནང་ཕྱག་ལས་གནང་མཁན་མི་གསུམ་ལས་མེད།
དེ་ནས་པཱ་ལགས་ལྡི་ལི་དོན་གཅོད་ནང་ལོ་གཉིས་ཙམ་རིང་ཕྱག་ལས་གནང་ནས་རིམ་བཞིན་བཀའ་བློན་དུ་བསྐོ་གཞག་གནང་ཡོད། དེ་ནས་ལོ་གཉིས་གསུམ་རྗེས་པཱ་ལགས་གཞུང་ཞབས་ནས་དགོང་པ་ཞུས་གནང་བ་རེད།
འདིར་ངས་ཞུ་འདོད་ཡོད་པའི་གནད་འགག་གཅིག་ནི། པཱ་ལགས་ཀྱི་སྐུ་མཆེད་བགྲེས་པ་གཅིག་གིས་རྒྱ་གར་ནས་བོད་དུ་ཆེས་ཐོག་མ་གསུང་པར་རྒྱང་གྲགས་འཕྲུལ་ཆས་ microphone system འཁྱེར་ཡོད། པཱ་ལགས་ཀྱིས་དེའི་སྐོར་མཁྱེན་བཞིན་ཡོད་སྟབས་༸སྐུ་མདུན་གྱིས་བོད་དུ་དུས་འཁོར་དབང་ཆེན་ཐེངས་དང་པོ་སྩོལ་སྐབས་བོད་ནང་དེ་སྔ་མ་གྲགས་པ་ཞིག་ལ་རྒྱང་གྲགས་འཕྲུལ་ཆས་ཐོག་མ་སྐབས་དེར་བཙུགས་གནང་འདུག
བོད་མི་ཚོས་སྐབས་དེར་༸སྐུ་མདུན་གྱི་གསུང་ཆོས་རྒྱང་རིང་པོ་ནས་གོ་ཐུབ་པར་བརྟེན་ཚང་མ་ཧང་སང་དགོས་པ་ཞིག་བྱུང་འདུག དེ་རྗེས་༸སྐུ་མདུན་རྒྱ་ནག་ཏུ་གདན་འདྲེན་ཞུ་སྐབས་རྒྱང་གྲགས་འཕྲུལ་ཆས་དེ་ཡང་རྒྱ་ནག་ཏུ་འཁྱེར་འདུག་པ་མ་ཟད། དགོན་པ་ཁག་མང་པོ་ཞིག་ནང་གསུང་ཆོས་གནང་སྐབས་ཕན་ཐོགས་ཧ་ཅང་བྱུང་འདུག
བོད་གཞུང་སྐུ་ངལ་ཆེ་བའི་སྐབས་སུ་པཱ་ལགས་ཀྱིས་ཕྲན་བུ་ཐུགས་ཕན་གསོ་བའི་ཞབས་ཞུ་བསྒྲུབས་ཐུབ་པ་དེས་ང་རང་ལ་ཡིན་ནའང་བློ་བདེ་པོ་ཞིག་དང་འདོད་བློ་ཁེངས་པ་ཞིག་འདུག ཅེས་སོགས་ཀྱི་ངོ་སྤྲོད་གསུང་བཤད་གནང་བསྟུན་པར་རིགས་རྙིང་པ་ཁག་གཅིག་ཕྱོགས་སྒྲིག་ཞུས་པའི་དཔེ་དེབ་ངོ་སྤྲོད་གནང་། དེ་རྗེས་ཁྲིམས་ཞིབ་པ་ཆེ་བ་ཟུར་པ་བློ་བཟང་དར་རྒྱས་མཆོག་གིས་བོད་ཡིག་ནས་དཔེ་དེབ་དེ་སྒྲོགས་སྦྱང་གནང་བ་མ་ཟད། བོད་ཀྱི་སྲིད་བྱུས་ཉམས་ཞིབ་ཁང་གི་འགན་འཛིན་ཐུབ་བསྟན་བསམ་འཕེལ་ལགས་ཀྱིས་ཨིན་ཡིག་ནས་སྒྲོགས་སྦྱང་གནང་འདུག
དེ་རྗེས་བཀའ་ཟུར་སློབ་དཔོན་ཟམ་གདོང་རིན་པོ་ཆེ་མཆོག་གིས་གསུང་བཤད་གནང་དོན། དེ་རིང་འདིར་ཕྱག་དེབ་དབུ་འབྱེད་ཀྱི་ཚོགས་འདུར་ཕེབས་པའི་སྐྱབས་ཡུལ་དགེ་འདུན་པ་རྣམ་པ་དང་། ཁྲིམས་ཞིབ་པ་རྣམ་པ། ཁྲིམས་ཞིབ་པ་ཟུར་པ། བཀའ་བློན་རྣམ་པ། གཞན་ཡང་གཞུང་གི་ལས་བྱེད་དང་སྐུ་མགྲོན་གཞན། ལྷག་པར་གོ་སྒྲིག་གནང་མཁན་སྨན་པ་ཚང་མར་ཐོག་མར་སྐུ་ངོ་ས་འདུ་རིན་ཆེན་ལགས་ཀྱི་སྐུ་ཚེའི་བྱུང་རབས་ངག་རྒྱུན་སྡེ་ཚན་དང་ཨིན་སྐད་གཉིས་ཀར་ཐོག་ཐོན་པ་འདི་དབུ་འབྱེད་གནང་རྒྱུར་ང་རང་བཅར་ཐུབ་པ་དགའ་སྤྲོ་ཆེན་པོ་དང་། སྤོབས་པ་བྱུང་། གང་ཟག་སྒེར་གྱི་མི་ཚེའི་བྱུང་རབས་ཡིག་ཐོག་ལ་འགོད་རྒྱུ་འདི་གནའ་སྲོལ་དང་དེང་རབས་ཀྱི་ལམ་སྲོལ་གཉིས་ཀ་ཡོད་པ་ཞིག་རེད།
ལྷག་པར་ཤར་གླིང་སྤྱི་ཚོགས་ནང་རིས་སུ་མ་ཕྱེ་བའི་ཆོས་ལུགས་སོ་སོའི་ནང་ནས་གང་ཟག་གཞན་གྱིས་གང་ཟག་གཞན་ཞིག་གི་མི་ཚེའི་ལོ་རྒྱུས་འབྲི་རྒྱུ་དང་། རང་གི་ལོ་རྒྱུས་རང་གིས་འབྲི་རྒྱུ། ང་ཚོའི་བོད་ལ་ཡིན་ན་བླ་མ་ཚོའི་སྐུ་ཚེའི་ལོ་རྒྱུས་ལ་རྣམ་ཐར་ཞེས་མིང་འདོགས་བཞིན་ཡོད། རྒྱ་གར་ནང་ཡིན་ན་རྟོགས་པ་བརྗོད་པ་ཞེས་བརྗོད་རྒྱུ་རེད། སྐུ་ཚེ་འདིའི་རྣམ་ཐར་བཤད་པ་ཡིན་ན་དེར་རྟོགས་པ་བརྗོད་པ་ཞེས་དང་། སྐུ་ཕྲེང་སྔོན་མའི་རིམ་པ་བྱས་ནས་བཤད་ན་འཁྲུངས་རབས་སམ་སྐྱེ་རབས། དེ་ཡང་རང་གིས་གསུང་པ་དང་གཞན་གྱིས་བརྩམས་པ་གཉིས་ཀར་ཡོད་ཆོག་པ་ཞིག་རེད།
སྟོན་པ་བཅོམ་ལྡན་འདས་ལྟ་བུར་མཚོན་ནའང་མངོན་པར་འབྱུང་བའི་མདོ་དང་མདོ་རྒྱ་ཆེར་རོལ་པ་གཉིས་པོ་འདི་སངས་རྒྱས་ཀྱི་རང་རྣམ་ Auto biography ལྟ་བུ་རེད། དེ་མ་ཡིན་པའི་མཁས་པ་གཞན་གྱིས་བརྩམས་པ་དཔེར་ན། སངས་རྒྱས་ཀྱི་སྤྱོད་པ། ཞེས་བྱ་བའི་སྙན་ངག་ཆེན་པོ་ལ་སོགས་པ་དེ་དག་གཞན་གྱིས་བརྩམས་པའི་རྣམ་ཐར་རེད། དེ་བཞིན་བོད་ལའང་མང་ཆེ་བ་ཞིག་བླ་མ་སྐྱེས་ཆེན་དམ་པ་ཚོའི་རྣམ་ཐར་རྗེ་བཙུན་མི་ལའི་རྣམ་ཐར་ལྟ་བུ་ཡིན་ན་རང་རྣམ་རེད། དེ་མིན་སློབ་མ་སོ་སོས་བརྩམས་པ་དེ་འདྲའང་མང་པོ་ཡོད། འོན་ཀྱང་བོད་ལ་གང་ཟག་སྒེར་གྱི་མི་ཚེའི་ལོ་རྒྱུས་མེད་པའང་མིན། དེ་རིགས་རྩོམ་སྲོལ་མང་པོ་དར་འདུག
དཔེར་ན་མི་དབང་བསོད་ནམས་སྟོབས་རྒྱལ་གྱི་སྐུ་ཚེའི་ལོ་རྒྱུས་ལྟ་བུ། སྙན་ངག་ཆེན་པོའི་ངོ་བོར་ཡོད་པ་དེ་འདྲའང་མང་པོ་ཡོད། བདག་ཉིད་ཆེན་པོ་གཱན་དྷིའི་རང་རྣམ་ My experiment with truth ཞེས་པ་འབྲི་གནང་སྐབས་རྒྱ་གར་བའི་མཁས་པ་ཞིག་གིས། སོ་སོས་སོ་སོའི་ལོ་རྒྱུས་འབྲི་རྒྱུ་འདི་གང་འདྲ་ཡིན་ནམ། biography ནུབ་ཕྱོགས་པའི་བྱེད་སྟངས་ཤིག་རེད། ང་ཚོ་ཤར་ཕྱོགས་པའི་ལེགས་བྱང་ནང་དུ་མེད། ཅེས་ཞུ་མཁན་བྱུང་འདུག དེར་བརྟེན་གཱན་དྷིས། དེ་འདྲ་ལབ་མཁན་བྱུང་སོང་འོན་ཀྱང་རྒྱ་གར་གྱི་བྱུང་རབས་ཀྱི་ནང་ལ་རང་གི་ལོ་རྒྱུས་བྲིས་པ་དང་། གཞན་གྱི་ལོ་རྒྱུས་བྲིས་པ་གཉིས་ཀ་གནའ་བོའི་རིག་གཞུང་ནས་བྱུང་བ་ཞིག་མ་གཏོགས་གསར་གཏོད་བྱས་པ་དང་ནུབ་ཕྱོགས་པ་ལས་དཔེར་བླངས་བ་ཞིག་ཆགས་ཀྱི་མི་འདུག དེར་བརྟེན་ངས་འདི་འབྲི་བཞིན་ཡོད། ཅེས་མཁས་པ་དེར་གཱན་དྷིས་ལན་གནང་འདུག
འབྲི་རྒྱུའི་དགོས་པའང་རྗེ་རིན་པོ་ཆེས་གསུང་པ་ལྟར། རང་གི་ལེགས་པའི་བྱ་བར་རྗེས་སུ་ཡི་རངས་བྱ་རྒྱུ་དང་། རང་གི་ནོར་འཁྲུལ་དེ་དག་ལ་ངོས་ལེན་བྱས་ནས་འགྱོད་བཤགས་བྱེད་རྒྱུ། དེ་ལ་བརྟེན་ནས་མ་འོངས་པར་ཀློག་པ་པོ་རྣམས་ཀྱིས་ཡོན་ཏན་བླང་ཐུབ་པ་དང་སྐྱོན་སྤོང་ཐུབ་རྒྱུ་དེ་འདྲ་ཡིན་ཞེས་གསུང་ཡོད།
ང་ཚོ་བོད་པའི་སྤྱི་ཚོགས་ནང་བླ་མ་སྐྱེས་བུ་དམ་པའམ་མཁས་པ་དེ་འདྲ་མིན་པའི་གང་ཟག་སྒེར་པ་མི་དབང་བསོད་ནམས་སྟོབས་རྒྱལ་ལྟ་བུ་རེ་ཟུང་མ་གཏོགས་སྤྱིར་གང་ཟག་སྒེར་དང་ལྷག་པར་ཁྱིམ་པའི་སྤྱི་ཚོགས་ནང་དུ་ལོ་རྒྱུས་འབྲི་རྒྱུའི་ལམ་སྲོལ་ནི་ཉུང་ཉུང་རེད། འོན་ཀྱང་ཕྱི་ལོ་ ༡༩༥༩ རྗེས་སུ་བཙན་བྱོལ་སྤྱི་ཚོགས་ནང་འབྱོར་རྗེས་ང་ཚོའི་གནས་སྟངས་མང་པོ་ཞིག་བོད་རྒྱལ་ཁབ་དང་བོད་མི་རིགས། བོད་ཀྱི་ཆོས་དང་རིག་གཞུང་ལེགས་སྦྱངས་དང་བཅས་པ་བཙན་ཐབས་སུ་འགྱུར་བ་ཆེན་པོ་ཞིག་ཕྱིན་པའི་གོ་སྐབས་ཤིག་འབྱུང་སྐབས་ཚང་མ་ཧང་སང་བ་ལྟ་བུ་བྱས། སྟབས་ལེགས་པ་ཞིག་ལ་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོའི་དབུ་ཁྲིད་དེ་རང་གིས་བསྐྱབས་པ་རེད་མ་གཏོགས་གཞན་ང་ཚོ་འགྲོ་སྟངས་སྡོད་སྟངས་མ་ཤེས་ཟེར་བ་ལྟ་བུའི་གནས་སྟངས་ཤིག་སྐབས་དེར་ཏན་ཏན་བྱུང་བ་རེད།
དེའི་སྐབས་ལ་འཕོ་འགྱུར་གྱི་གནས་སྐབས་སུ་ནུབ་ཕྱོགས་པའི་སྐད་ཆ་ཤོད་སྟངས་བྱས་ན་ in a period of transition དེ་ཡང་རང་བཞིན་གྱིས་འཕེལ་རིམ་ལྟ་བུ་བྱས་ནས་ག་ལེར་འགྱུར་བ་ཕྱིན་པ་ཞིག་མིན་པར་ངས་ནམ་རྒྱུན་མཚམས་རེ་ངོས་ཤེས་ཚོར་བརྗོད་བཞིན་ཡོད། ང་ཚོ་ཕྱི་ལོ་བརྒྱ་ཕྲག་བདུན་པའི་སྤྱི་ཚོགས་ཀྱི་དཔལ་ཡོན་ནས་སྤྱི་ལོ་བརྒྱ་ཕྲག་ཉི་ཤུ་པའི་སྤྱི་ཚོགས་ཀྱི་དཔལ་ཡོན་ལ་མཆོང་རྒྱག་གཅིག་བརྒྱབ་པ་རེད་མ་གཏོགས་རིམ་བཞིན་ག་ལེར་ཡོང་རྒྱུའི་གོ་སྐབས་བྱུང་མེད།
མཆོང་ཐེངས་གཅིག་ལ་དུས་རབས་བདུན་པའི་སྤྱི་ཚོགས་ཀྱི་དཔལ་ཡོན་ Civilization ནས་དུས་རབས་༢༡ སྤྱི་ཚོགས་དཔལ་ཡོན་ནང་མཆོང་ཐེངས་གཅིག་ལ་མཆོངས་ཐུབ་པ་དེའང་བླ་ན་མེད་པའི་དབུ་ཁྲིད་གཅིག་ཡོད་པའི་དབང་གིས་བྱུང་བ་རེད། ཅེས་དེ་འདྲ་བརྗོད་ཀྱི་ཡོད། དེའི་སྐབས་ལ་གལ་གནད་ཆེ་བའི་མི་སྣ་མང་པོ་ཞིག་རང་རང་གི་མི་ཚེའི་བྱུང་རབས་འདི་བོད་མི་རིགས་དང་བོད་རྒྱལ་ཁབ་ཀྱི་བྱུང་རབས་ཀྱི་གལ་གནད་ཆེ་བའི་ཆ་ཤས་ཤིག་ཆགས་ཡོད། དུས་དེ་ཞི་འཇགས་སྐབས་ལྟ་བུ་ཡིན་ན་མི་སེར་དཀྱུས་མ་ཞིག་དང་ཚོང་པ་ཞིག གང་ཟག་སྒེར་པ་ཞིག་གི་མི་ཚེའི་གནས་བབ་འདི་རྒྱལ་ཁབ་དང་མི་རིགས་ཀྱི་བྱུང་རབས་ཀྱི་ཆ་ཤས་སུ་འགྲོ་བའི་ངེས་པ་གང་ཡང་མེད།
དེ་རིང་ང་ཚོ་ ༡༩༥༡ ནས་ད་ལྟའི་བར་གྱི་འདས་པའི་ལོ་ ༦༠ ཡས་མས་ཙམ་གྱི་གནས་སྟངས་འདི་སྤྱི་ཡོངས་ཀྱི་གནས་སྟངས་དང་མི་འདྲ་བའི་གནས་ཚུལ་ཁྱད་པར་ཅན་ཞིག་བྱུང་བ་ཡིན་སྟབས། དེའི་ནང་གང་ཟག་མི་རེ་ངོ་རེའི་མི་ཚེའི་གནས་སྟངས། ལྷག་པར་༸གོང་ས་༸སྐྱབས་མགོན་ཆེན་པོ་མཆོག་གི་དབུ་ཁྲིད་འོག་ལ་བོད་མིའི་སྤྱི་ཚོགས་ཀྱི་སྒྲིག་འཛུགས་དང་། བོད་རང་དབང་ཡོད་སྐབས་ཀྱི་བོད་གཞུང་། རང་དབང་བྲལ་རྗེས་ཀྱི་བཙན་བྱོལ་གཞུང་དེ་ཚོའི་ནང་སྲི་ཞུ་ཞབས་འདེགས་ཞུ་མཁན་གང་ཟག་མི་རེ་ངོ་རེའི་ཉིན་རེའི་འཚོ་བའི་གནས་སྟངས་འདི་ང་ཚོའི་མི་རིགས་དང་རྒྱལ་ཁབ་ཀྱི་བྱུང་རབས་ཀྱི་ཆ་ཤས་གལ་གནད་ཆེན་པོ་ཞིག་ཆགས་བཞིན་ཡོད་པ་འདི་དངོས་ཡོད་གནས་སྟངས་ཤིག་རེད།
དེར་བརྟེན་༸གོང་ས་མཆོག་གིས་གཞུང་ཞབས་ལས་བྱེད། སྤྱི་ཚོགས་ནང་ཉམས་མྱོང་ཡོད་མཁན་རྒན་པ་ཚང་མར་རང་རང་གི་མི་ཚེའི་ལོ་རྒྱུས། ལྷག་པར་སྐབས་དང་དུས་སུ་སྤྱི་ཚོགས་དང་སྒྲིག་འཛུགས་ཀྱི་ཞབས་འདེགས་གང་ཞུས་པ་དེ་དག་ཡིག་ཐོག་ཏུ་དགོད་ཐུབ་ན་ཡག་པོ་ཡོད། ཅེས་ཡང་ཡང་བཀའ་སློབ་ཕེབས་པ་ལྟར་འདས་པའི་གཞུང་ཞབས་བགྲེས་པ་དང་སྤྱི་ཚོགས་ཀྱི་མི་གནད་ཡོད་མང་པོ་ཞིག་གིས་སོ་སོའི་ལོ་རྒྱུས་བྱུང་རབས་ཡིག་ཐོག་ཏུ་བཀོད་གནང་ཡོད། ཡིག་ཐོག་ཏུ་འགོད་སྐབས་ནམ་རྒྱུན་དང་མི་འདྲ་བར་རང་གི་མི་ཚེའི་བྱུང་རབས་ཡིག་ཐོག་ཏུ་འགོད་སྐབས་གནས་ཚུལ་མང་པོ་ཞིག་དེའི་ནང་དུ་སྡོམ་བཞིན་ཡོད།
རང་གི་སྐྱེས་ཡུལ་གྱི་ལུང་པའི་བྱུང་རབས་ཡང་དེའི་ནང་འཁོད་བཞིན་ཡོད། དེ་མིན་གཅིག་བྱས་ན་ང་ཚོས་རིམ་བཞིན་རྗེད་འགྲོ་རྒྱུ་ལྟ་བུ་རེད། མངའ་རིས་ལ་སྐྱེས་པ་ཡིན་ན་མི་དེས་རང་གི་མི་ཚེའི་ལོ་རྒྱུས་འབྲི་སྐབས་ས་བབ་དང་སྤྱི་ཚོགས། གནམ་གཤིས་ཀྱི་གནས་སྟངས་སོགས་རང་བཞིན་གྱིས་སླེབ་ཀྱི་རེད། དེར་བརྟེན་ཉམས་ཞིབ་གནང་མཁན་ཞིག་ལ་མཚོན་ནའང་ཉམས་ཞིབ་ཀྱི་རྒྱུ་ཆ་ལེགས་ཤོས་ཤིག་ཆགས་ཡོད།
དེར་བརྟེན་༸རྒྱལ་བ་རིན་པོ་ཆེའི་བཀའ་དགོངས་ལྟར་དཔེ་མཛོད་ཁང་ནས་ངག་རྒྱུན་ལོ་རྒྱུས་ཀྱི་སྡེ་ཚན་ཟུར་འཛུགས་གནང་ནས་རང་རང་སོ་སོའི་དང་བླངས་ཐོག་ནས་རང་གི་མི་ཚེའི་བྱུང་རབས་འབྲི་རྒྱུའི་ནུས་པ་མེད་མཁན་ཚོ་ལའང་ངག་ཐོག་ནས་བཀའ་འདྲི་ཞུས་ནས་རུབ་རུབ་བཟོས་པ་དེ་འདྲ་ཡོད། སོ་སོར་འབྲི་རྒྱུའི་ནུས་པ་ཡོད་མཁན་མང་པོ་ཞིག་གིས་༸གོང་ས་མཆོག་གིས་བཀའ་འབྲེལ་ལྟར་བྲིས་གནང་ཡོད།
དེའི་ནང་ནས་ད་ལྟ་སྐབས་སུ་བབ་པ་དེ་རིང་འདིར་དབུ་འབྱེད་ཞུ་རྒྱུ་འདི་བཀའ་ཟུར་དམ་པ་ས་འདུ་རིན་ཆེན་ལགས་ཀྱི་སྐུ་ཚེའི་བྱུང་རབས་འདི་རེད། རིན་ཆེན་ལགས་སྐུ་ཚེའི་གནས་སྟངས་འདི་དམིགས་བསལ་བ་ཧ་ཅང་ཞིག་ཡིན་པ་ངས་དེ་འདྲ་ཚོར་བཞིན་ཡོད། སྤྱིར་ང་ཚོ་གྲྭ་སར་སྡོད་སྐབས་གང་ཡང་ཤེས་ཀྱི་མེད། འོན་ཀྱང་ས་འདུ་ཚང་། ཞེས་པའི་མིང་དེ་ང་རང་ཆུང་དུས་གྲྭ་སར་ཡོད་དུས་ནས་གོ་མྱོང་ཡོད། དེ་གོ་བའི་རྒྱུ་མཚན་གང་ཡིན་བརྗོད་ན། སྤྱིར་བཏང་བསྟན་པ་ཆོས་སྦྱིན་བྱས་བླ་སྤྲུལ་དང་དགོན་སྡེ་རིས་སུ་མ་ཕྱེ་བའི་སྦྱིན་བདག་དྲག་ཤོས་གཅིག་རེད། དེའི་ནང་ནས་ས་འདུ་ཚང་གི་སྦྱིན་བདག་ཚང་མ་སྐྱབས་རྗེ་རྡོ་རྗེ་འཆང་ ༼སྐྱབས་རྗེ་ཁྲི་བྱང་རིན་པོ་ཆེ།༽ སྐུ་མདུན་ཡང་ཡང་བཅར་གྱི་རེད། སྐྱབས་རྗེ་གླིང་རིན་པོ་ཆེའི་སྐུ་མདུན་དུའང་བཅར་གྱི་རེད། སྐྱབས་རྗེ་ཁྲི་བྱང་རིན་པོ་ཆེས་གྲྭ་སའི་སློབ་གཉེར་བ་སྐྱོ་བོ་དེ་འདྲ་དང་། སློབ་གཉེར་ཡག་པོ་ཡོད་ཀྱང་འཚོ་བའི་མཐུན་རྐྱེན་གྱིས་ཕོངས་པ། ལྷག་པར་སློབ་གཉེར་ཡག་པོ་ཡོད་མཁན་ཚོ་དགེ་བཤེས་གཏང་མཚམས་སུ་དཔལ་འབྱོར་གྱི་མ་འདང་བ་དེ་དག་ལ་སྐྱབས་རྗེ་རྡོ་རྗེ་འཆང་གིས་སྦྱིན་བདག་གཏོང་གནང་ས་འགའ་ཤས་ཡོད། དེའི་ནང་ནས་ས་འདུ་ཚང་དྲག་ཤོས་ཤིག་རེད། དེ་ནས་བཟུང་ང་ཚོའི་རྣལ་བར་འཇག་པ་ཞིག་རེད། ལྷ་སར་ཡང་གཟིམ་ཤག་ཆེན་པོ་ཡོད་མཁན་གྲས་ཤིག་རེད་འདུག
ད་ལྟ་སྨན་པ་ཚེ་བརྟན་ལགས་ཀྱིས་གསུང་པ་ལྟར། གསུང་པར་རྒྱང་གྲགས་འདི་ངས་༧སྐྱབས་མགོན་རིན་པོ་ཆེའི་སྐུ་མདུན་ནས་གསུང་ཆོས་ཐོག་མ་ཞུས་པ་དེ་ཕྱི་ལོ་ ༡༩༥༢ ལོརསྨོན་ལམ་སྐབས་རེད། སྐབས་དེར་མི་ཚོགས་ཆེན་པོ་ཇི་ཙམ་ཡོད་ཀྱང་ཚང་མས་གསན་ཐུབ་པ་ཞིག་བྱུང་སོང་། རྒྱང་གྲགས་ཐོག་མར་འཛུགས་སྐབས་ཕྱག་ལས་གནང་མཁན་ཡང་མི་གཉིས་གསུམ་ལས་མི་འདུག སྐབས་དེར་སྒྲ་གཉིས་ལྡན་བྱས་ནས་ཕྲན་བུ་གསུང་ཆོས་གོ་ཁག་པོ་འདྲ་ཚོར་བྱུང་། དེ་རྗེས་གཅན་གཟན་གླིང་ཁར་དུས་འཁོར་དབང་ཆེན་ཐོག་མ་ཚུགས་སྐབས་དེ་སྔ་གསུང་ཆོས་དཀའ་ངལ་དེ་གསང་འདུག ༸གོང་ས་མཆོག་གི་གསུང་ཆོས་ཕོ་བྲང་ནང་དུ་སྩལ་བའི་སྐབས་གསུང་པར་རྒྱང་གྲགས་དེ་བེད་སྤྱོད་གནང་གི་མི་འདུག གསུང་ཆོས་རྒྱ་ཆེ་བའི་སྐབས་སུ་གསུང་པར་རྒྱང་གྲགས་དེ་བདེ་སྤྱོད་གནང་གི་འདུག གསར་གཏོད་ལྟ་བུ་ཞིག་ཀྱང་རེད།
བཀའ་ཟུར་སྐུ་གཤེགས་རིན་ཆེན་ལགས་ཀྱི་གནས་བབ་ཁྱད་པར་བ་ཞིག་གང་ཡོད་ཅེ་ན་ཕྱི་ལོ་ ༡༩༥༩ གོང་གི་བོད་བསྟན་པ་ཆབ་སྲིད་ཕྲ་ཚུགས་ནས་ཡོད་སྐབས་དམིགས་བསལ་སྐྱེས་ས་འབྱུང་ཁུངས་ཕ་རྒྱུད་བུ་རྒྱུད་ཀྱི་གཞུང་ཞབས་མིན་པའི་ཚོང་པ་ཆེན་པོ་ཞིག་གི་མི་ཚང་ནས་གཞུང་ཞབས་ཞུས་པ་དང་པོའི་གྲས་ལྟ་བུ་ཆགས་ཡོད། ཤོད་སྐོར་གྱི་གཞུང་ཞབས་བོད་ཨིན་གཉིས་ཀ་མཁྱེན་མཁན་ཕལ་ཆེར་སྐབས་དེ་དུས་དང་པོ་རེད་བསམ་པ་དྲན་གྱི་འདུག
༸སྐུ་ཕྲེང་ ༡༣ སྐབས་ཕྱི་རྒྱལ་དུ་སློབ་སྦྱོང་ཆེད་བཏང་བ་རེ་གཉིས་མ་གཏོགས་གཞན་གསར་པའི་གྲས་ནས་དང་པོའི་གྲངས་ཡིན་རྒྱུ་རེད། དེར་བརྟེན་ངས་གོང་དུ་ཞུས་པ་ལྟར་འགྱུར་བ་ཆེན་པོའི་དུས་སྐབས་སུ་གནད་འགག་ཆེ་བའི་ལས་དོན་ཐོག་བཞུགས་གནང་མཁན་སྐུ་ངོ་རིན་ཆེན་ལགས་ལྟ་བུ་དཀོན་པོ་ཡོད།
གཞུང་ཞབས་མ་གནང་གོང་སློབ་གྲྭར་བསྐྱོད་སྐབས་ནས་མཐུན་འགྱུར་དང་མཉམ་རུབ་གནང་བ་མང་པོ་བྱུང་ཡོད། དཔེར་ན་ཕྱི་ལོ་ ༡༩༤༥ ལོར་གཡུལ་རྒྱལ་བཀྲ་ཤིས་བདེ་ལེགས་ཀྱི་སྐུ་ཚབ་གཏོང་གནང་སྐབས་རྒྱ་གར་གྱི་ཨིན་ཇིའི་གཞུང་ཚབ་ viceroy མཆོག་མཇལ་རྒྱུ་དང་། ཨ་རིའི་གཞུང་ཚབ་མཇལ་རྒྱུ་ཕལ་ཆེར་སྐབས་དེར་སྐུ་ཚབ་ཚོགས་ཆུང་གི་དབུ་ཁྲིད་དེ་རིམ་བཞི་ཡིན་ནམ་གསང་བ་ཡིན་ནམ་གཅིག་ཡོད། སྐབས་དེར་ཡང་རིན་ཆེན་ལགས་ཡོད་འདུག ལྷག་པར་གལ་གནད་ཆེ་བ་ཞིག་ལ་རྒྱ་ནག་ཏུ་གྲོས་མཐུན་དོན་ཚན་བཅུ་བདུན་ཆེད་དུ་འབྲེལ་མོལ་གནང་མཁན་སྐུ་ཚབ་བཏང་གནང་བའི་སྐབས་སུའང་རྒྱ་གར་ནས་མར་ཕེབས་མཁན་སྐུ་ཚབ་གྲས་སུའང་རིན་ཆེན་ལགས་ཡོད།
༸གོང་ས་མཆོག་གིས་ཀྱང་རིན་ཆེན་ལགས་ལ་བབས་ལྷིང་བརྟན་གསུམ་གནང་མཁན་ཞིག་ལ་ངོས་འཛིན་མཛད་བཞིན་ཡོད། ལྷག་པར་བཙན་བྱོལ་དུ་འབྱོར་རྗེས་བཙན་བྱོལ་བོད་གཞུང་གི་ཆབ་སྲིད་ཀྱི་ལས་དོན་གནད་འགག་ཆེ་ཤོས་བརྩི་རྒྱུ་ཞིག་ཕྱི་ལོ་ ༡༩༥༩།༡༩༦༡ སྐབས་སུ་འཛམ་གླིང་མཉམ་འབྲེལ་རྒྱལ་ཚོགས་སུ་ང་ཚོས་སྙན་ཞུ་ཐེངས་གསུམ་འབུལ་རྒྱུའི་གོ་སྐབས་བྱུང་བ་རེད། ཐེ་ལེན་ཌི་དང་མ་ལེ་ཤི་ཡ་ཡིན་པ་ཡོད། ཁོང་ཚོས་སྦྱིན་བདག་འོག་ནས་སྙན་ཞུ་གཅིག་དང་། གང་ལྟར་ཐེངས་གསུམ་པོ་དེར་སྦྱིན་བདག་མི་འདྲ་བ་བྱས་ནས་ཐེངས་གསུམ་ཕུལ་བ་རེད། སྨན་པ་ཚེ་བརྟན་ལགས་ཀྱིས་གསུང་པ་ལྟར་རེད། སྐབས་དེར་པ་ཀི་སི་ཐན་ཡང་ང་ཚོར་རྒྱབ་སྐྱོར་ཤུགས་ཆེན་པོ་བྱེད་མཁན་གྲས་རེད། དེ་ཚོ་ཚང་མའི་ནང་དུའང་རིན་ཆེན་ལགས་ཀྱིས་ཆ་ཤས་ཤུགས་ཆེན་པོ་བཞེས་ནས་ལྷ་སྲས་སྐུ་ཞབས་རྒྱལ་ལོ་ལགས་དང་ལྷན་རྒྱས་ལ་ཕལ་ཆེར་ཐེངས་གསུམ་གར་ཡོད་པ་ཡོད། ཐེངས་དང་པོ་དང་གཉིས་པར་ཡོད་པ་ངས་གསལ་པོར་དྲན་བཞིན་འདུག ཕལ་ཆེར་ཐེངས་གསུམ་པར་ཡང་ཡོད་མདོག་ཁ་པོ་རེད། ཕྱག་དེབ་འདི་རིན་ཐང་ཅན་གྱི་བྱུང་རབས་ཤིག་ཆགས་ཡོད། ཨིན་སྐད་ནང་ཡོད་པ་འདི་བོད་ཀྱི་ཆབ་སྲིད་དང་སྤྱི་ཚོགས་དང་འབྲེལ་བའི་གནས་ཚུལ་མང་པོ་ཞིག་གསལ་རྟོག་བྱེད་ཐུབ་པ་དང་། ཨིན་སྐད་མི་ཤེས་མཁན་གྱི་བོད་རིགས་ཚོས་ཀྱང་སོ་སོའི་ཕ་མེས་ཀྱི་སྐབས་དང་། ལྷག་པར་གལ་གནད་ཆེ་བ་ཞིག་ལ་དུས་འགྱུར་འགྲོ་ཁར་བོད་པའི་ཆབ་སྲིད་ཀྱི་གནས་སྟངས། ད་ལྟ་ལྗགས་ཀློག་གནང་སྐབས་ཚོགས་འདུ་རྒྱས་འཛོམས་སྐོར་དེ་དག་འདུག གྲོས་མཐུན་དོན་ཚན་ ༡༧ གྱི་འབྲེལ་མོལ་གནང་སྐབས་དཀའ་ངལ་གང་འཕྲད་ཡོད་མེད། དེའི་རྗེས་སུ་མཉམ་འབྲེལ་རྒྱལ་ཚོགས་ནང་དུ་ང་ཚོས་རིམ་བཞིན་ཞུ་སྐུལ་བྱས་པའི་གནས་བབ་དེ་དག་གང་འདྲ་བྱུང་བ། རྒྱ་གར་རང་བཙན་མ་བྱུང་གོང་དུ་བོད་དང་ཨིན་ཇིའི་དབང་སྒྱུར་འོག་ཡོད་པའི་རྒྱ་གར་དབར་འབྲེལ་ལམ་གང་བྱུང་ཡོད་པ། དོན་ཚན་ ༡༧ ཆེད་དུ་རྒྱ་བོད་ཞི་མོལ་གྱི་སྐུ་ཚབ་ལྷ་ས་ནས་རྒྱ་གར་བརྒྱུད་ནས་ཕེབས་མཁན་ཚོས་རྒྱ་གར་གྱི་དབུ་ཁྲིད་རྣམ་པ་དང་ལྷན་འབྲེལ་ལམ་གང་འདྲ་བྱུང་ཡོད་པ། དེ་ལྟ་བུའི་གལ་གནད་ཆེ་བའི་བྱུང་རབས་ཀྱི་གནད་དོན་མང་པོ་ཞིག་ནམ་རྒྱུན་ཡོངས་གྲགས་ང་ཚོས་མ་ཤེས་པ་མིན་ནའང་དྲན་ཡུལ་དུ་མི་གསལ་བ་དེ་དག་མང་པོ་ཞིག་ཕྱག་དེབ་འདིའི་ནང་རྙེད་ཀྱི་རེད་བསམ་བཞིན་འདུག ཅེས་སོགས་ཀྱི་གསུང་བཤད་གནང་།།


text:
རྩོམ་པ་པོ།   དུས་ཚོད།   2017-12-05རྩོམ་ཁུངས།    རྔ་བའི་གསར་འགྱུར་དྲ་བ།
ཟླ་༡༡པའི་ཚེས་༢༤ཉིན། ཧུང་ཡོན་རྫོང་གི་ལས་ཁུངས་མང་བོ་མཉམ་དུ་གསེར་དེའུ་གྲོང་རྡལ་དུ་འཛོམས་ནས་གཤམ་སྤེལ་གསུམ་གྱི་བྱ་འགུལ་དང་བཅའ་ཁྲིམས་བདུན་སྐྱེལ་གྱི་དྲིལ་སྒྲོག་བྱ་འགུལ་སྤེལ་ལ། བྱ་འགུལ་ནང་དུ་ཏང་གི་དམངས་ཕན་སྲིད་ཇུས་དང་བཅའ་ཁྲིམས་སྒྲིག་སྲོལ། གནད་འཁེལ་དརྗལ་སྐྱོར། ཚན་རིག་ལག་རྩལ། སྨན་བཅོས་ཤེས་བྱ་སོགས་དྲིལ་སྒྲོག་བྱས་པ་མ་ཟད། ཡུལ་དེའི་མི་སེར་ཚོར་བོད་ཀྱི་ཟློས་གར་རྣམ་ཐར་སོགས་རྩེད་རིགས་མང་བོ་འཁྲབ་སྟོན་བྱས། ཐེངས་འདིའི་བྱ་འགུལ་ཁྲོད་རིན་མི་དགོས་པར་ཡུལ་མི་༡༦༠ལྷག་ལ་སྨན་བཅོས་དང་རིན་གོང་སྒོར་༨༠༠ལྷག་གི་སྨན་རྫས། ཁྲིམས་ལུགས་ཤེས་བྱ་སོགས་ཀྱི་དེབ་གྲངས་༡༦༠དང་འོད་སྡེར་༡༣༠སོགས་བྱིན་པ་རེད།།


text:
ལ་དྭགས་སུ་རིན་མེད་སྨན་སྦྱིན་གོ་སྒྲིག་ལེགས་གྲུབ།
སྨན་རྩིས་ཁང་གི་ལ་དྭགས་བོད་ཀྱི་སྨན་རྩིས་རིག་གཞུང་བསྟི་གནས་ཁང་ནས་ཕྱི་ཟླ་ ༨ པའི་ནང་དུ་ལ་དྭགས་ཁྲིག་རྩེ་དབྱར་ཆོས་ཆེན་མོའི་སྐབས་དང་། དེ་བཞིན་ཞི་བའི་ཚལ་དུ་ྋགོང་ས་ྋསྐྱབས་མགོན་ཆེན་པོས་གསུང་ཆོས་གནང་སྐབས་བོད་ཀྱི་གསོ་བ་རིག་པའི་སྒོ་ནས་མི་རིགས་དབྱེར་མེད་ཀྱི་མང་ཚོགས་ཀྱི་འཕྲོད་བསྟེན་གཅེས་སྲུང་ལ་དམིགས་ཏེ་སྨན་སྦྱིན་ཞབས་འདེགས་ཐེངས་གཉིས་གོ་སྒྲིག་ལེགས་པར་ཞུས་ཡོད།
ཕྱི་ལོ་ ༢༠༡༦ ཟླ་ ༨ ཚེས་༩ ནས་ ༡༡ བར་ལ་དྭགས་ཁྲིག་རྩེ་དགོན་པའི་ཁྲིག་རྩེ་དབྱར་ཆོས་ཆེན་མོའི་དུས་ཡུན་ཉིན་གསུམ་དེའི་རིང་ཁྲིག་རྩེ་རིན་པོ་ཆེ་མཆོག་གིས་ངོ་སྤྲོད་ལམ་སྟོན་གཞིར་བཟུང་སྨན་རྩིས་ཁང་གི་ལ་དྭགས་རིག་གཞུང་བསྟི་གནས་ཁང་ནས་སྨན་སྦྱིན་ཞབས་འདེགས་གོ་སྒྲིག་ཞུས་པ་རེད། དེར་ནད་པ་ ༣༦༣ གྱིས་བོད་ལུགས་གསོ་བ་རིག་པའི་བརྟག་དཔྱད་སྨན་བཅོས་ཀྱི་གོ་སྐབས་བཟང་པོ་ལེན་ཐུབ་པ་བྱུང་ཡོད། ནད་པ་༣༦༣ གྱི་སྨན་རིན་ཧིན་སྒོར་(Rs. 57,717.10)ལྔ་ཁྲི་བདུན་སྟོང་བདུན་བརྒྱ་བཅུ་བདུན་ལྷག་ཙམ་སོང་བ་རིན་མེད་ཐོག་སྨན་སྦྱིན་ཕུལ་ཡོད།
དེ་ནས་ཉིན་ཤས་རྗེས་ཟླ་༨ ཚེས་༡༨ ནས་ ༢༡ སྟེ་ཉིན་བཞིའི་རིང་ལ་དྭགས་ཞི་བའི་ཚལ་དུ་སྤྱི་ནོར་ྋགོང་ས་ྋསྐྱབས་མགོན་རྒྱལ་བ་ཐམས་ཅད་མཁྱེན་ཅིང་གཟིགས་པ་ཆེན་པོས་སེར་སྐྱ་མང་ཚོགས་སྟོང་ཚོ་བརྒལ་བ་ལ་སློབ་དཔོན་ཞི་བ་ལྷས་མཛད་པའི་བྱང་ཆུབ་སེམས་དཔའི་སྤྱོད་པ་ལ་འཇུག་པ་དང་། དེ་བཞིན་ཤེས་རབ་སྙིང་པོའི་གསུང་ཆོས་དང་། འཕགས་པ་སྤྱན་རས་གཟིགས་ཀྱི་བཀའ་དབང་སོགས་མཛད་འཕྲིན་བཀའ་དྲིན་བསྐྱངས་གནང་སྐབས། ལ་དྭགས་བོད་ཀྱི་སྨན་རྩིས་རིག་གཞུང་བསྟི་གནས་ཁང་ནས་མི་རིགས་དབྱེར་མེད་ཀྱི་སེར་སྐྱ་མང་ཚོགས་ཡོངས་ཀྱི་འཕྲོད་བསྟེན་གཅེས་སྐྱོང་ལ་དམིགས་ཏེ་བོད་ཀྱི་གསོ་བ་རིག་པའི་ལུགས་ཀྱི་བརྟག་དཔྱད་སྨན་བཅོས་དང་སྨན་སྦྱིན་གྱི་མཐུན་རྐྱེན་སྦྱར་གནང་ཡོད། དེ་ཡང་སྨན་རྩིས་ཁང་གི་སྨན་ལས་ཐུན་མོང་ནས་སྔ་དྲོ་ཕྱག་ཚོད་ 6:30 ནས་ཕྱི་དྲོ་ 5:30 བར་ཕྱར་བ་གྲུ་འདེགས་ཀྱིས་མང་ཚོགས་ལ་འཕྲོད་བསྟེན་ཞབས་འདེགས་ལྷུར་ལེན་གནང་ཡོད།
དེའི་སྐབས་ལ་དྭགས་ནང་པའི་མཐུན་ཚོགས་ནས་མང་ཚོགས་ལ་གསལ་བསྒྲགས་གང་ལེགས་གནང་བ་ལྟར་ཁྱོན་ནད་པ་ ༦༠༨ ཀྱིས་བོད་ཀྱི་གསོ་རིག་སྨན་བཅོས་ཞུས་ཐུབ་པ་བྱུང་བའི་ཁོངས་ནས་བརྒྱ་ཆ་༤༥ ཙམ་གྲུམ་བུའི་ནད་པ་ཡིན་པ་དང་། གྲུམ་བུའི་ནང་ནས་རུས་གྲུམ་དང་ཏྲེམ་ནག གཞན་ཡང་མཁལ་ནད་དང་། མིག་ནད། ཁྲག་རླུང་སྟོད་འཚངས། གཅིན་སྙི། མགོ་ནད་བཅས་ཡིན་པ་ཤེས་རྟོགས་བྱུང་། དེ་ལྟར་ནད་པ་ ༦༠༨ ཀྱི་སྨན་རིན་དོད་ཧིན་སྒོར་(Rs.100,906.10)ཆིག་འབུམ་ཁྲི་མེད་སྟོང་མེད་དགུ་བརྒྱ་དྲུག་སོང་བ་སྨན་རྩིས་ཁང་ནས་རིན་མེད་སྨན་སྦྱིན་ཕུལ་གནང་ཡོད།
མཐའ་མའི་འདོན་ཐེངས་།: 29.10.2016 ཉིན། 3:28 PM<< སྔ་མ།


text:
གཤེན་གྱི་འབྱུང་ལྡན་སུམ་བརྒྱ་དང་གཅིག་བོད་མེ་བྱ་ལོའི་ཟླ་བ་ ༡༡ པའི་ཚེས་ ༣༠ ཉིན་སྟེ། ཕྱི་ལོ་ ༢༠༡༨ ཟླ་ ༠༡ ཚེས་ ༡༦ ཉིན་ནས་ཞྭ་དཀར་གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་གཡུང་དྲུང་བོན་གྱི་བཤད་སྒྲུབ་འདུས་སྡེའི་ལོ་འཁོར་ཡིག་རྒྱུགས་ཆེན་མོ་དབུ་འཛུགས་གནང་ཡོད་པ་དང་། དེ་ཡང་གོང་ཚེས་ཉིན་གྱི་ཞོགས་པའི་ཕྱག་ཚོད་བརྒྱད་དང་ཕྱེད་ཀ་ནས་འཛིན་གྲྭ་སོ་སོ་ལ་གཞུང་རྒྱུགས་བཏང་ཡོད་པ་དང་། ཕྱི་ཚེས་ ༡༧ ཉིན་ནས་འཛིན་གྲྭ་སོ་སོ་ལ་འགྲེལ་རྒྱུགས་གཏོང་གནང་རྒྱུ་ཡིན་པ་བཅས་ཀྱི་གནས་ཚུལ། རྩོམ་ཡིག་འདིའི་འཕྲོ་ཀློག » »
1,429 total views, 2 views today
༄༅། །བསྟན་འགྲོའི་མཛད་རྗེས་རྨད་དུ་བྱུང་བའི་ཕྱི་རྒྱལ་ཡུལ་གྲུ་ཁག་ཏུ་གནས་བཞུགས་བོན་ཚོགས་ཁག་གི་དབུ་འཛིན་མཁན་བླ་སྤྲུལ་རྣམ་པ་དང་ཉེ་གནས་སློབ་ཚོགས་ལྷན་རྒྱས་ཀྱི་དྲུང་དེར།
ཆེད་དུ་ཞུ་སྙིང་། རྩོམ་ཡིག་འདིའི་འཕྲོ་ཀློག » »
616 total views, 2 views today
ཕྱི་ལོ་ ༢༠༡༨ ཕྱི་ཟླ་ ༠༢ ཚེས་ ༢༠ ཉིན་ཏེ། བོད་ཟླ་བ་དང་པོའི་ཚེས་ལྔ་སྟེ་༧རྒྱལ་བ་མཉམ་མེད་ཆེན་པོའི་སྐུ་ཡི་འཁྲུངས་ཚེས་དགེ་བའི་ཉིན་མོར་༧གཡུང་དྲུང་བོན་གྱི་གདན་ས་ཆེན་མོ་བོན་གཞིས་ཐོབ་རྒྱལ་གསར་པའི་༧དཔལ་གཤེན་བསྟན་སྨན་རིའི་གླིང་དུ་༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་༣༤པ་གང་ཉིད་ཁྲི་འདོན་མངའ་གསོལ་གྱི་མཛད་སྒོ་སྤེལ་རྒྱུར་གཏན་ཁེལ་བྱུང་འདུག རྩོམ་ཡིག་འདིའི་འཕྲོ་ཀློག » »
2,871 total views, 1 views today
གཉིས་པ།
ཞྭ་དཀར་བསྟན་པའི་གཙུག་རྒྱན་སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༤པ་དགེ་བའི་བཤེས་གཉེན་ཆེན་མོ་དྲང་སྲོང་ཟླ་བ་དར་རྒྱས་རིན་པོ་ཆེ་མཆོག་ལ་བོད་ཕྱི་ནང་གཉིས་དང་ཕྱི་རྒྱལ་ཡུལ་གྲུ་ཁག་ནས་ཕུལ་འབྱོར་བྱུང་བའི་འཚམས་འཕྲིན་གལ་ཆེན་ཁག་གཅིག རྩོམ་ཡིག་འདིའི་འཕྲོ་ཀློག » »
1,487 total views, 2 views today
ཞྭ་དཀར་བསྟན་པའི་གཙུག་རྒྱན་སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༤པ་དགེ་བའི་བཤེས་གཉེན་ཆེན་མོ་དྲང་སྲོང་ཟླ་བ་དར་རྒྱས་རིན་པོ་ཆེ་མཆོག་ལ་བོད་ཕྱི་ནང་གཉིས་དང་ཕྱི་རྒྱལ་ཡུལ་གྲུ་ཁག་ནས་ཕུལ་འབྱོར་བྱུང་བའི་འཚམས་འཕྲིན་གལ་ཆེན་ཁག་གཅིག རྩོམ་ཡིག་འདིའི་འཕྲོ་ཀློག » »
2,400 total views, 5 views today
ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་༣༤པ་མཆོག་ནི། གཤེན་གྱི་འབྱུང་ལྡན་སུམ་བརྒྱ་དང་གཅིག་གི་བོད་ཆུ་ཕོ་བྱི་བའི་ལོ་སྟེ། ཕྱི་ལོ་ ༡༩༧༢ ཟླ་བ་ ༡༡ ཚེས་ ༢༩ ཉིན་བོད་མདོ་སྨད་ཟིང་ཆུ་རྫོང་དགའ་མལ་གཡུང་དྲུང་དར་རྒྱས་གླིང་གི་ལྷ་སྡེ་མ་ཡོན་སྡེ་བའི་ཕྱུག་ཕྲུག་ཚང་ཞེས་པ་རུ་ཡབ་དཔལ་ཡོན་འབུམ་གསལ་དང་ཡུམ་ཀླུ་གཡང་ཕྱུག་མོ་གཉིས་ཀྱི་སྲས་སུ་འཁྲུངས་ཤིང་སྐུ་ན་གཞོན་དུས་ཀྱི་མཚན་ལ་ནོར་བུ་བསམ་འཕེལ་ཞེས་ཞུ། རྩོམ་ཡིག་འདིའི་འཕྲོ་ཀློག » »
2,158 total views, 3 views today
༧སྐྱབས་རྗེ་རྒྱལ་བ་སྨན་རིའི་དཔོན་སློབ་རིན་པོ་ཆེ་མཆོག་གིས་སྨན་རིའི་ཁྲི་འཛིན་༣༤པ་བདམས་ཐོན་བྱུང་སྐབས་འཛམ་གླིང་བོན་འབངས་སེར་སྐྱ་ཡོངས་ལ་གནང་བའི་བཀའ་སློབ་བཞུགས།
བཀའ་སློབ་ལ་གཤམ་ནས་གསན་གནང་ཞུ།
རྩོམ་ཡིག་འདིའི་འཕྲོ་ཀློག » »
1,821 total views, 1 views today
༧རྒྱལ་བ་སྨན་རིའི་ཁྲི་འཛིན་༣༤པ་བདམས་ཐོན་བྱུང་སྐབས་ཀྱི་བརྙན་ཐུང་ཕྱོགས་བསྡུས། རྩོམ་ཡིག་འདིའི་འཕྲོ་ཀློག » »
3,294 total views, 2 views today
༧སྐྱབས་རྗེ་རྒྱལ་བ་སྨན་རིའི་ཡོངས་འཛིན་རིན་པོ་ཆེ་མཆོག་གིས་སྨན་རིའི་ཁྲི་འཛིན་༣༤པ་བདམས་ཐོན་བྱུང་སྐབས་འཛམ་གླིང་བོན་འབངས་སེར་སྐྱ་ཡོངས་ལ་གནང་བའི་བཀའ་སློབ་བྱིན་ཅན་བཞུགས། རྩོམ་ཡིག་འདིའི་འཕྲོ་ཀློག » »
7,167 total views, 13 views today
ཕྱི་ལོ་༢༠༡༨ཟླ་བ་དང་པོའི་ཚེས་གཅིག་གི་ཕྱི་དྲོར་སྨན་རིའི་ཁྲི་འཛིན་གསར་པ་སྨན་རིའི་གཙུག་ལག་ཁང་གི་ཡང་སྟེང་དུ་གདན་འདྲེན་ཞུས་པ། རྩོམ་ཡིག་འདིའི་འཕྲོ་ཀློག » »
6,616 total views, 3 views today


text:
སྐབས་ལྔ་པ། སྣོད་བཅུད་འབྱུང་འཇིག་གི་རིམ་པ་བཤད་པ། ༡ མངོན་པའི་གཞུང་སོགས་ནས་བཤད་པའི་སྣོད་བཅུད་ཀྱི་འཇིག་རྟེན་བྱུང་རིམ། (ཀུན་བཏུས། པོད་དང་པོ།) – ཀུན་བཏུས་རྩོམ་སྒྲིག་ཚོགས་ཆུང་། སྤྱིར་སྣོད་བཅུད་ཀྱི་འཇིག་རྟེན་ཆགས་འཇིག་གི་ཚུལ་ལ་སྔོན་གྱི་འཕགས་ཡུལ་གྱི་ལྟ་གྲུབ་སྨྲ་བ་རྣམས་མི་མཐུན་པ་མང་པོ་ཞིག་བྱུང་ཞིང་། དེ་དག་ལས་བྱེ་བྲག་པ་སོགས་མུ་སྟེགས་པ་མང་པོ་ཞིག་གིས་ད་ལྟའི་འཇིག་རྟེན་གྱི་ཁམས་འདི་མ་ཆགས་གོང་ས་རྡུལ་ཕྲ་མོ་དང་། ཆུ་རྡུལ་ཕྲ་མོ། མེ་རྡུལ་ཕྲ་མོ། རླུང་རྡུལ་ཕྲ་མོ་སོགས་རྡུལ་ཕྲན་མང་པོ་ཞིག་བར་སྣང་སྟོང་པའི་ནང་སོ་སོར་མི་འཇིག་པར་གནས་ནས་ཡོད་པ་ལ། ལྷ་དབང་ཕྱུག་ཆེན་པོས་ནམ་མཁའ་སྟོང་པ་དེར་འཇིག་རྟེན་གྱི་ཁམས་ཤིག་བཟོ་དགོས་སྙམ་ནས་བློའི་འཕེན་པ་བཏང་བ་དང་། སེམས་ཅན་རྣམས་ཀྱི་ཆོས་དང་ཆོས་མིན་གྱི་ལས་ཡོངས་སུ་སྨིན་པའི་དབང་གིས་ཐོག་མར་རླུང་རྡུལ་ཕྲ་མོ་གཉིས་མཉམ་དུ་སྦྱོར་བར་བྱེད་ཅིང་། དེ་ནས་རླུང་རྡུལ་ཕྲ་མོ་གསུམ་སྦྱོར་བར་བྱེད་དོ། །དེ་ལྟ་བུའི་རིམ་པས་རླུང་རྡུལ་རྣམས་ཀྱིས་འབྲས་བུའི་རྫས་རྩོམ་པར་བྱས་ཏེ་རླུང་གི་ཕུང་པོ་ཆེན་པོ་ཆགས་ཤིང་། དེའི་སྟེང་དུ་ཆུ་རྡུལ་རྣམས་སྔར་ལྟར་སྦྱར་བས་ཆུའི་ཕུང་པོ་ཆེན་པོ་ཆགས་པ་དང་། དེའི་སྟེང་དུ་སའི་དཀྱིལ་འཁོར་ཆེན་པོ་དང་། དེའི་སྟེང་དུ་མེའི་དཀྱིལ་འཁོར་ཆེན་པོ་སྔར་གྱི་རིམ་པ་ལྟར་གྲུབ་པར་གྱུར་པ་སོགས་ལས་སྣོད་བཅུད་ཀྱི་འཇིག་རྟེན་རྣམས་ཆགས་པར་འདོད་པར་བཤད།
དུས་འཁོར་གྱི་རྒྱུད་ལས་བཤད་པའི་སྣོད་ཀྱི་འཇིག་རྟེན་ཆགས་རིམ། (ཀུན་བཏུས། པོད་དང་པོ།) – ཀུན་བཏུས་རྩོམ་སྒྲིག་ཚོགས་ཆུང་། དུས་འཁོར་གྱི་གཞུང་ལས་བཤད་པའི་འཇིག་རྟེན་གྱི་ཁམས་ཆགས་ཚུལ་ནི། རང་ཅག་གནས་སའི་འཇིག་རྟེན་གྱི་ཁམས་འདི་ཉིད་མ་ཆགས་གོང་སྟོང་སང་ཞིག་ཏུ་གནས་ཏེ། དེའི་གནས་སྐབས་སུ་བེམ་པོའི་ཆོས་ཐམས་ཅད་སྟོང་པའི་རྡུལ་ཞེས་པའི་རྣམ་པར་གནས་ཤིང་། དུས་ཡུན་གང་འཚམས་སོང་རྗེས་རླུང་རྡུལ་ཕན་ཚུན་འདུ་བའི་འགོ་བཙུགས་པ་ནས་འཇིག་རྟེན་འཆགས་པའི་འགོ་ཚུགས་པར་བཞེད། དེ་ཡང་སྣོད་ཀྱི་འཇིག་རྟེན་སྔ་མ་ཞིག་ནས་བར་སྣང་ཁམས་ལ་སྟོང་པའི་རྡུལ་གྱི་མིང་ཅན་རྡུལ་ཕྲ་རབ་སིལ་བུར་གནས་པ་རྣམས་འདུས་པ་ལས་རླུང་གི་དཀྱིལ་འཁོར་ནས་རིམ་གྱིས་ཆགས་ལ། སྟོང་པའི་མིང་ཅན་གྱི་རྡུལ་ཕྲ་རབ་དེ་རྣམས་ཀྱི་ནང་ནས། དང་པོར་རླུང་གི་རྡུལ་ཕྲ་རབ་རྣམས་མ་འབྱར་བར་ནམ་མཁའ་ལ་མི་སྣང་བའི་ཚུལ་གྱིས་གནས་པ་རྣམས་ཕན་ཚུན་འབྱར། དེ་རྣམས་སྔར་མ་འབྱར་གོང་རང་ཉིད་ཡང་ཞིང་གཡོ་བའི་ངོ་བོར་ཡོད་ཀྱང་གཡོས་ནས་གོ་ས་གཞན་དུ་བགྲོད་པའི་ནུས་པ་མེད་ཅིང་། འབྱར་ནས་ཡང་ཞིང་གཡོ་བ་ཉིད་དུ་གོ་ས་གཞན་དུ་བགྲོད་ནུས་པ་དེ་ལ་འཇིག་རྟེན་རྩོམ་པའི་རླུང་ཞེས་བརྗོད་ལ། དེ་ཉིད་འཇིག་རྟེན་ཆགས་པའི་གཞི་རླུང་གི་དཀྱིལ་འཁོར་གྱི་ཐོག་མའི་རྒྱུ་ཡིན་གྱི་རླུང་གི་དཀྱིལ་འཁོར་དངོས་མིན་པར་གསུངས།
༈ སྲིད་པ་འཁོར་ལོའི་དཔེ་རིས་འདི་ཉིད། དང་པོ་རྒྱ་གར་གྱི་རྒྱལ་པོ་གཟུགས་ཅན་སྙིང་པོས་སྟོན་པའི་བཀའ་བཞིན་སྒྲ་སྒྲོག་གི་རྒྱལ་པོ་ཨུ་ཌ་ཡ་ན་ལ་སྐྱེས་ལན་འབུལ་བྱེད་དུ་བྲིས་ཤིང་བཟོ་རིག་པའི་དང་པོ་ཡིན༎ དཔེ་རིས་ཀྱི་དབུས་སུ་བྱ་ཕག་སྦྲུལ་གསུམ་བྲིས་པ་ནི། བྱའི་རིགས་འདོད་ཆགས་ཆེ་བ་དང་། སྦྲུལ་གྱི་རིགས་ཞེ་སྡང་ཤས་ཆེ་བ། ཕག་གི་རིགས་ལ་གཏི་མུག་ཤས་ཆེ་བས་དེ་གསུམ་གྱིས་རང་རེ་རྣམས་འཁོར་བར་འཁོར་བྱེད་གཞི་འམ་རྩ་བ་འདོད་ཆགས། ཞེ་སྡང་། གཏི་མུག་གསུམ་མཚོན་པ་ཡིན༎ བྱ་སྦྲུལ་གཉིས་ཕག་པའི་ཁ་ནས་ཐོན་པར་བྲིས་པ་ནི། རྟེན་འབྲེལ་ཡན་ལག་བཅུ་གཉིས་ཀྱིས་གཙོས་པའི་འཁོར་བའི་ཉེས་པ་ཐམས་ཅད་ཉོན་མོངས་དུག་གསུམ་རྩ་བ་བྱས་པ་ལ་བརྟེན་ནས་བྱུང་བ་མ་ཟད། ཆགས་སྡང་གཉིས་ཀྱང་རྩ་བ་གཏི་མུག་ལས་བྱུང་བར་མཚོན༎
བདག་ནི་སེམས་ཅན་ཐམས་ཅད་ལ། །ཡིད་བཞིན་ནོར་བུ་ལས་ལྷག་པའི། །
དོན་མཆོག་སྒྲུབ་པའི་བསམ་པ་ཡིས། །རྟག་ཏུ་གཅེས་པར་འཛིནཔར་ཤོག །
གང་དུ་སུ་དང་འགྲོགས་པའི་ཚེ། །བདག་ཉིད་ཀུན་ལས་དམན་བལྟ་ཞིང༌། །
གཞན་ལ་བསམ་པ་ཐག་པ་ཡིས། །མཆོག་ཏུ་གཅེས་པར་འཛིན་པར་ཤོག །Continue reading


text:
དེ་རིང་གི་བཤད་བྱའི་ནང་དོན་ལ་ཁག་གཙོ་བོ་བཞིར་ཕྱེས་ནས་རིམ་བཞིན་བཤད་པར་བྱ་སྟེ། དང་པོ་དཔེ་ཆ་ནི་ང་ཚོའི་མི་ཚེ་ཡི་སྡོངས་གྲོགས་ཡིན། གཉིས་པ་ང་ཚོ་ལ་དཔེ་ཀློག་གི་སྲོལ་རྒྱུན་བཟང་བོ་ཡོད། གསུམ་པ་དཔེ་ཀློག་ནི་མི་ཞིག་ཏུ་སྐྱེས་པའི་དོན་སྒོ་ཡིན། བཞི་བ་རིག་གནས་ལ་ཡིད་རྟོན་རང་ངོ་ནས་བསྐྱེད་དགོས་ཞེས་པ་འདི་རྣམས་ཡིན།
དང་པོ། དཔེ་ཆ་ནི་ང་ཚོའི་མི་ཚེ་ཡི་སྡོངས་གྲོགས་ཡིན།
དེ་ཡང་ཨ་རིའི་རྩོམ་མཁན་ཧྥན་ལུང་ལགས་ཀྱིས་བཟོད་སྒོམ་ཞེས་པའི་དཔེ་དེབ་དེའི་དབུར། ཤེས་རྨོངས་ཀྱི་གྲོག་རོང་ན་འཚོ་ཞིང་གཞེས་པའི་མིའི་རིགས་ཀྱི་མེས་པོ་ཞིག་ཕྱི་རོལ་གྱི་འཇིག་རྟེན་སྙེགས་ཕྱིར་དཀའ་བ་བརྒྱ་ཕྲག་གདོང་གིས་བསུས་ཏེ་གྲོག་རོང་དེ་ལས་བྲོས་སྟབས་ཀྱིས་ཕྱིན་པས་ཐར་སྟེ། གྲོག་རོང་དུ་འཚོ་བའི་མིའི་རིགས་ཀྱི་བདེ་སྡུག་ཁུར་དུ་འཁྱེར་བའི་སྙིང་སྟོབས་ཆེན་པོས་སླར་འཁོར་ནས་ཁོ་བ་ཅག་འཇིག་རྟེན་གསར་བའི་ཡུལ་དེར་འཁྲིད་པར་བརྩམས་ཀྱང་། རྨོངས་རྒན་དག་འགྲོ་བ་ལྟ་ཞོག་ཅི་མི་སྙམ་པར་སྐྱེས་བུ་ཆེན་པོ་དེའང་སྲོག་ཁྲིམས་ལ་སྦྱར་ནས་ལྔ་ལམ་དུ་བརྫངས། དེ་ནས་རིང་ཞིག་འདས་རྗེས་གྲོག་རོང་དུ་མི་གས་བྱུང་བཀྲེས་སྐོམ་གྱིས་རབ་ཏུ་མནར་བ་ན། རེ་ཐག་ཆད་པའི་གཞོན་ནུ་སྙིང་སྟོབས་ཅན་འགའ་ཞིག་གནས་དེ་ལས་ཀུན་ནས་ཐར་འདོད་ཀྱི་འདུན་པ་དྲག་པོས། མེས་པོ་དམ་པ་གང་དེས་སྔར་བསྟན་པའི་བཤུལ་ལམ་བསྙེགས་པས་ཐར་བ་དང་། རེ་བའི་ཁེངས་པའི་བདེ་སྐྱིད་ཀྱི་འཚོ་བ་གསར་བ་ཞིག་ལའང་རོལ་ཐུབ་པ་བྱུང་བ་གང་གི་ཚེ། དེ་ཀུན་གྱིས་རྨོངས་རྒན་ཨུ་ཚུགས་ཅན་དེ་དག་ལ་མེས་པོ་བདེན་ཏེ་ཁྱོད་ཅག་ཉེས་སོ་ཞེས་འཁང་ར་བྱེད་ཅིང་མཆིས་ཏེ། མེས་པོ་བྱས་རྗེས་ཅན་གང་དེ་ལ་དྲིན་གཟོ་བའི་ཕྱིར་དེའི་བམ་པོ་འཚོལ་བར་ཕྱིན་ཀྱང་མ་རྙེད་པས་མཐའ་མེད་པའི་ལམ་སྣེ་དེར་རྡོ་རིངས་ཤིག་བསླངས་ནས་བཀའ་དྲིན་རྗེས་སུ་དྲན་ཞིང་མཆོད་པར་གྱུར་ཏོ་ཞེས་སོགས་བྲིས་འདུག སྐབས་དོན་གྱི་ཐོག་མར་གཏམ་རྒྱུད་འདིའི་དོན་ལ་ཅིས་ཀྱང་བསམ་ཞིབ་བྱ་རིགས་ཏེ། ཁྱོད་ཀྱིས་གནས་སྐབས་ཀུན་ཏུ་རང་ཉིད་ཀྱི་ད་ལྟའི་རྣམ་པ་ལ་ཡིད་ཚིམ་པར་བསྡད་ན་རེ་བའི་འོད་སྣང་མཐོང་མི་ཐུབ་པ་དང་ཡངས་པའི་འཇིག་རྟེན་དུ་སླེབས་མི་ནུས་པ་ཤེས་དགོས།
གཅིག དཔེ་ཆ་མེད་ན་ང་ཚོའི་མིག་ཡས་ལོང་བར་གྱུར།
ཨ་རིའི་རྩོམ་མཁན་གྲགས་ཅན་ཧྥེ་ཏི་མན་(克里夫顿•费迪曼,约翰•S梅杰《一生的读书计划》)ལགས་ཀྱིས་བརྩམས་པའི་ཚེ་གང་གི་དཔེ་ཀློག་འཆར་གཞི་ཞེས་པའི་མདུན་ཤོག་ཏུ། དཔེ་ཆ་ནི་ཁྱོད་ཀྱི་བླ་སྲོག་ལ་སྡོངས་གྲོགས་མཛད་མཁན་དེ་ཡིན། ཞེས་བྲིས་འདུག་སྟེ། (书就是你的灵魂伴侣.)ཁྱོད་ཀྱི་བླ་སྲོག་དང་མི་ཚེའི་བཤུལ་ལམ་དཔེ་ཆ་དང་འབྲེལ་དགོས་པར་མ་ཟད། མི་རིགས་ཤིག་གི་བླ་སྲོག་དེའང་དཔེ་ཆ་དང་རྟེན་ཅིང་འབྲེལ་དགོས་པར་མཐོང་། རྒྱ་ནག་ལ། ལས་སུ་བྱ་བ་ཀུན་དམན་སྟེ། དཔེ་ཀློག་ཁོ་ན་མཆོག་ཏུ་གོ་(万般皆下品,惟有读书高.)ཞེས་པའི་འཆད་ཚུལ་སྣང་བས་ནི། དཔེ་ཀློག་གི་འཚོ་བ་གང་ཞིག་ཤེས་རབ་འཕེལ་བའི་སྒོ་གཅིག་པུར་ཤེས་པར་བྱས་ནས་ནང་སེམས་ཀྱི་བདེ་བ་དོན་དུ་གཉེར་དགོས་ཚུལ་ཡང་བསྟན་ཏེ། སློབ་གཉེར་བྱེད་པའི་སྐབས་སུ་ནི་ཤེས་རབ་འཕེལ་བའི་སྒོ་འདིར་སྤྲོ་བས་འཇུག་པ་ལ་ཐེ་ཚོམ་གང་ཡང་འཛིན་མི་དགོས་སོ༎
གཉིས། དཔེ་ཆ་ལས་ང་ཚོས་མེས་པོའི་བྱུང་བ་རྟོགས།
རླངས་ཀྱི་པོ་ཏི་བསེ་རུ་རྒྱས་པ་ལས། ལར་སྐྱེས་པའི་མིས་རང་གི་སྐྱེས་རྒྱུད་མ་ཤེས་ན། ནགས་ཁུང་གི་སྤྲེའུ་དང་འདྲ། མི་རང་གི་ཆོ་འབྲང་མ་ཤེས་ན། གཡུ་འབྲུག་ཟོལ་མ་དང་འདྲ། ཡབ་མེས་ཀྱི་ཆེ་དགེའི་ཡིག་ཚང་མ་ཤེས་ན། མོན་ཕྲུག་ཡལ་བོར་དང་འདྲ། ཞེས་གསུངས་པ་ལྟར། མི་རང་གི་སྐྱེས་པའི་ཡུལ་དང་ཁུངས། རིགས་རུས་ཆོ་འབྲང་། ཡབ་མེས་ཀྱི་ལོ་རྒྱུས་དང་བཅས་པ་ཤེས་འདོད་པས་ནི། ཅིས་ཀྱང་དེ་དག་གི་དོན་གླེགས་བམ་དུ་བྱས་པའི་ཡི་གེ་དག་ལ་བལྟ་དགོས་པར་བསྟན་ཅིང་། དམངས་ཀྱི་ཁ་དཔེ་ལ་ཡང་། ལོ་རྒྱུས་ཀྱི་ཚིག་གསུམ་མ་ཤེས་ན། ཕ་ཨ་ཁུ་ཡིན་རུང་ངོ་མི་ཤེས་ཞེས་པ་ལྟ་བུ་མང་དུ་མཆིས་པས། སྔོན་གྱི་བྱུང་བ་ཡི་གེར་བཀོད་དང་མ་བཀོད་པ་ཐམས་ཅད་ལ་གོམས་འདྲིས་སུ་བྱས་ནས་དེ་དག་གི་སྙིང་བོ་བླང་སྟེ་རང་རྒྱུད་ཀྱི་བང་བ་ཕྱུག་པར་བྱེད་དགོས།
གསུམ། དཔེ་ཆ་ལས་ང་ཚོས་རང་ངོ་རང་གིས་ཟིན།
ང་ཚོ་འགྲོ་བ་མི་འདི་གང་ལས་བྱུང་བ་དང་ཚུལ་ཇི་ལྟར་འཕེལ་བ། མེས་པོ་གོང་མ་རྣམས་ལས་ཚུལ་ཇི་ལྟར་ཆད་ཚུལ་སོགས་རང་གི་འདས་དོན་རྟོགས་དགོས་ན། ལོ་རྒྱུས་བསྟན་བཅོས་རྣམས་ལ་ཅིས་ཀྱང་བལྟ་དགོས་པ་གཞིར་བཞག ཡབ་མེས་ཀྱི་བྱུང་བ་མཐའ་དག་ལས་ཉམས་མྱོང་བླང་ དགོས་ཏེ། ད་ལྟའི་རང་གི་དབང་དུ་བྱས་ནའང་ཚུལ་ཇི་ལྟ་བུར་གནས། ཡོན་ཏན་ཇི་ལྟ་བུ་མངའ། འཇོན་ཐང་ཇི་ལྟ་བུ་མཆིས་སོགས་རང་བློ་ཕྱི་ནང་རང་ལ་ལྐོག་ཏུ་མ་གྱུར་བ་ཞིག་བྱུང་བ་ན། བློ་གྲོས་དང་ལྡན་པ་ལེགས་ཉེས་བླང་དོར་ལ་མ་རྨོངས་པའི་སྐྱེས་བུ་དམ་པ་ཞིག་བྱེད་ནུས། དེ་ལྟ་བུའི་སྐྱེས་བུ་དམ་པ་ནི་ས་སྐྱ་ལེགས་བཤད་ལས། བསྟོད་པས་དགའ་བར་མི་འགྱུར་ཞིང་༎ སྨད་པས་མི་དགར་མི་འགྱུར་ལ༎ རང་གི་ཡོན་ཏན་ལེགས་གནས་པ༎སྐྱེས་བུ་དམ་པའི་མཚན་ཉིད་ཡིན༎ཞེས་བྱུང་བ་ལྟ་བུ་དེ་ལགས། སྔོན་འབྲུག་པ་ཀུན་ལེགས་ཀྱིས་ལྷ་སའི་ཇོ་བོ་མཇལ་བ་ན། དང་པོར་ཁྱོད་དང་འུ་གཉིས་འདྲ༎ བར་དུ་ཁྱོད་ཀྱིས་ཚོགས་གཉིས་བསགས༎ ཐ་མར་ཁྱོད་ནི་རྫོགས་སངས་རྒྱས༎ད་ལྟ་ཁྱོད་ལ་ཕྱག་འཚལ་ལོ༎ཞེས་ཐུབ་པ་མཆོག་གི་ཡོན་ཏན་མཐོང་ཞིང་རང་ངོ་ཟིན་པའི་བདེན་ཚིག་བརྗོད་པ་དང་། རྗེ་རིན་པོ་ཆེའི་རྟོགས་བརྗོད་འདུན་ལེགས་མར། དང་པོར་རྒྱ་ཆེན་ཐོས་པ་མང་དུ་བཙལ༎བར་དུ་གཞུང་ལུགས་ཐམས་ཅད་གདམས་པར་ཤར༎ ཐ་མར་ཉིན་མཚན་ཀུན་ཏུ་ཉམས་སུ་བླངས༎ཀུན་ཀྱང་བསྟན་པ་རྒྱས་པའི་ཆེད་དུ་བསྔོས༎ ཞེས་མི་ཚེ་གང་གི་མཛད་པ་ཐོས་པ་བཙལ་ཚུལ་ནས་ཐུབ་པའི་བསྟན་པ་ལ་བྱ་བ་ཇི་ལྟར་བྱས་ཚུལ་བར་གསུངས་མཐར། རང་གི་ངང་ཚུལ་རྟོགས་པའི་ཐབས་སོགས་ལེགས་པར་བསྟན་པ་འདི་ཡང་། རང་ངོ་རང་གིས་འཚོལ་ཏེ་ཤེས་ཚུལ་གྱི་མིག་དཔེ་ཟླ་མེད་པ་ཉིད་དུ་འཁུམས།
བཞི། དཔེ་ཆ་ལས་ང་ཚོས་འཚོ་བའི་བདེན་པ་མཐོང་།
འགྲོ་བ་མི་བྱུང་ནས་ལོ་སྟོང་ཕྲག་ཁྲི་ཕྲག་དུ་མ་ཕྱིན་པའི་དུས་ཡུན་རིང་མོའི་ནང་། འུ་ཅག་ལ་འཚོ་བའི་སྐོར་གྱི་ཉམས་མྱོང་དང་རྒྱུན་ཤེས། འཚོ་གནས་བྱེད་ཐབས་བདེ་སྡུག་གི་ངོས་འཛིན་སོགས་མཆིས་སོ་ཅོག་དཔེ་ཆ་ལས་རྟོགས་དགོས་པ་ལས། འདི་ཡིན་གན་མིན་གྱི་ངག་རྒྱུན་ཙམ་དང་རང་གི་མྱོང་བ་ཁོ་ནར་བརྟེན་ན་རང་གི་འཚོ་གནས་དང་བདེ་སྐྱིད་དོན་གཉེར་ལ་ཕན་པ་རྒྱ་ཆེན་པོ་ནི་ཐོགས་པར་མི་འགྱུར་ཏེ། དཔེར་ན་བཀའ་བསྟན་གསུང་རབ་ཀྱི་གླེགས་བམ་མཐའ་ཡས་པར་བཞུགས་པ་ལས། མདོ་སྔགས་རིག་གནས་དང་བཅས་པའི་ཤེས་བྱ་ཆེས་ཤིན་ཏུ་མང་པོ་ཞིག་གི་དགོངས་པ་ལ་སྦྱངས་ན་ཤེས་རབ་སྔར་བས་ཁྱད་པར་དུ་འཕགས་པ་ཞིག་འབྱུང་སྲིད་པ་ནི། རང་ཅག་བོད་ཡུལ་གྱི་དབང་དུ་བྱས་ན་ཡང་སྔོན་གྱི་མཁས་པ་གནམ་གྱིས་ས་བཀབ་པ་ལྟ་བུ་མང་དུ་བྱོན་པ་དེ་དག་གི་རྣམ་ཐར་ལ་མཇལ་བས་རྟོགས་པར་འགྱུར་ཞིང་། གཞན་དུ་ན་དབྱིན་ཇིའི་མཚན་ཉིད་རིག་པའི་མཁན་པོ་ཁ་ཨེར་པོ་ཕུའར(卡尔•波普尔)ཡིས། གལ་སྲིད་ཕྱི་སྣོད་ཀྱི་འཇིག་རྟེན་འདི་སྟོངས་པར་གྱུར་ཀྱང་། བསྟན་བཅོས་གླེགས་བམ་རྣམས་ཤུལ་དུ་ལྷག་ཡོད་ན། འུ་ཅག་གིས་འཇིག་རྟེན་གསར་བ་ཞིག་སླར་ཡང་བསྐྲུན་ཆོག་ཅེས་གསུངས་མྱོང་བ་བཞིན། འཛམ་གླིང་འདིའི་མིའི་རིགས་ཧྲིལ་བོའི་དབང་དུ་བྱས་ནའང་། སྟོབས་འབྱོར་མངའ་ཐང་རྒྱས་དང་མ་རྒྱས་རིག་གནས་སློབ་གསོ་དར་དང་མ་དར་བའི་མི་རིགས་གང་ཡང་ཡབ་མེས་ཀྱིས་བཞག་པའི་ཤེས་བྱ་རིག་པའི་གན་མཛོད་ཁྱད་མཚར་ཞིང་རིན་ཐང་གཞལ་དུ་མ་མཆིས་པ་དེ་འདྲ་ལ་བརྟེན་ནས། གནམ་ས་གཉིས་ཀྱི་བར་དུ་འགྲེངས་ཏེ་འབྱུང་འགྱུར་གྱི་འཚོ་བ་གསར་བར་སྙེགས་དགོས་པ་ཞིག་མ་ཡིན་གྲང་།
གཉིས་པ། ང་ཚོ་ལ་དཔེ་ཀློག་གི་སྲོལ་རྒྱུན་བཟང་པོ་ཡོད།
ལོ་རྒྱུས་བསྟན་བཅོས་ལས་མཐོང་བ་ལྟར་ན། མ་མཐར་ཡང་ད་ལྟ་རང་རེས་ཐུན་མོང་དུ་སྤྱོད་བཞིན་པའི་སྒྲ་སྦྱོར་གྱི་ཡི་གེ་འདི་ཉིད་བྱུང་བ་ནས་བཟུང་། ཕྱིས་སུ་རིམ་པར་བྱོན་པའི་བཙན་པོ་དག་གི་སྐུ་དྲིན་ལས། ཐུབ་པའི་བསྟན་པ་ལ་ཉན་བཤད་བྱེད་པའི་འགོ་ཚུགས་ཤིང་འཕེལ་རྒྱས་སུ་བཏང་བ་ནི་ཇི་སྐད་དུ། སངས་རྒྱས་ཀྱིས་གསུངས། མཁས་པ་ལས་བརྒྱུད། གྲུབ་ཐོབ་གྱིས་བསྒོམས། པཎྡི་ཏས་བཤད། ལོ་ཙཱ་བས་བསྒྱུར་ཞེས་པ་ལྟར། བོད་རང་གི་མཁས་པ་སྡེ་སྣོད་འཛིན་པ་རིམ་པར་བྱོན་པ་དག་གིས་ཐོས་བསམ་སྒོམ་གསུམ་གྱི་སྒོ་ནས་ཐེ་ཚོམ་གྱི་དྲ་བ་ལེགས་པར་ཆོད་དེ། རྒྱ་གར་གྱི་མཁས་པ་རྒྱན་དྲུག་མཆོག་གཉིས་སོགས་ནས་ལེགས་པར་བརྒྱུད་པའི་དཔེ་ཀློག་གི་སྲོལ་རྒྱུན་ནམ་རིག་པ་དོན་གཉེར་གྱི་སྙིང་སྟོབས་ཟླ་མ་མཆིས་པ་དེ་ཉིད་ཀྱིས་མཚོན་ཐོས་བསམ་གྱི་བྱ་བ་བྱེད་ཚུལ་ཐུན་མོང་མ་ཡིན་པ་ཞིག་མ་ཉམས་པར་ལེགས་པར་བསྐྱངས་ཏེ། རང་གཞན་ཀུན་ལ་ཕན་འདོགས་པར་མཛད་པ་འདི་ནི་ཆེས་ངོ་མཚར་རྨད་དུ་བྱུང་བའི་སྲོལ་བཟང་ངོ་༎
གཅིག སྐད་དང་ཡི་གེ་གནས་པ་དཔེ་ཀློག་གི་དགེ་ཡིན།
དེ་ལྟར་རང་རེས་ད་ལྟ་འཆད་གྱིན་པའི་སྐད་དང་འབྲི་ཀློག་འཆད་གསུམ་ལ་སྤྱོད་བཞིན་པའི་བོད་ཡིག་འདི་གའང་། སློབ་དཔོན་ཐོན་མི་ནས་ད་ལ་ཐུག་གི་བར་མི་ལོ་སྟོང་ཕྲག་གཅིག་དང་སུམ་བརྒྱ་ལྷག་གི་ཡུན་ལ། མེས་པོ་གོང་མ་དག་གིས་ཉིན་མཚན་ལྟོས་མེད་དུ་ཟམ་མ་འཆད་པར་དཔེ་ཀློག་གིས་དུས་འདའ་བའི་མཛད་བཟང་ལ་རག་ལས་ཤིང་། དེ་ལ་བརྟེན་ནས་རང་ཅག་གི་སྐད་དང་ཡི་གེ་གང་ཡང་མ་ཉམས་པར་གནས་ཡོད་པའི་ཚུལ་འདི་ག་རང་ཡིན་ཕྱིར། མཐུན་རྐྱེན་རྟེན་འབྲེལ་འཛོམས་པ་འདི་འདྲའི་དུས་སུ་དཔེ་ཀློག་གི་བྱ་བ་ལ་མི་བརྩོན་ན་ནི། བློ་གྲོས་ཀྱི་མིག་ལྡོངས་པའི་སྤྱོད་ཚུལ་ཁོ་ན་སྟེ་སྙིང་རུལ་ཐ་མལ་བ་ཡིན་པས། སྒོ་གསུམ་ཀུན་སྤྱོད་རྣམ་པར་དག་པས་དགེ་བ་འདི་ཡི་རྒྱུན་བསྐྱང་དགོས་པ་ཡིན་ནོ༎
གཉིས། མཁས་དབང་མང་དུ་བྱོན་པ་དཔེ་ཀློག་གི་རྒྱན་ཡིན།
རྗེ་འཇིགས་མེད་རིགས་པའི་བློ་གྲོས་མཆོག་གིས། འཆད་པ་སྐལ་བཟང་ཐོས་པའི་བང་མཛོད་གཏམས༎ རྩོད་པ་ཕྲ་ཞིབ་རིགས་པའི་རྒྱ་མཚོ་ཡངས༎རྩོམ་པ་དབྱངས་ཅན་པི་ཝང་འཇེབས་ཤིང་སྙན༎མཁས་པའི་བྱ་བ་རྣམ་གསུམ་ཨ་ཧོ་རྨད༎ ཅེས་གསུངས་པ་ལྟར། འཆད་རྩོད་རྩོམ་གསུམ་གྱི་བྱ་བ་ལ་ཐུགས་ཤིན་ཏུ་འདྲིས་ཤིང་བརྩོན་པར་མ་བྱས་ན། ཤེས་བྱའི་དེ་ཁོ་ན་ཉིད་དམ་དེ་མིན་གྱི་བྱེ་བྲག་གི་དོན་ཤེས་པའི་མཁས་པ་ཞེས་པ་ཞིག་ཀྱང་འབྱུང་ཐབས་མ་མཆིས་ཤིང་། དེ་ལྟ་བུའི་བྱ་བ་གང་ཡང་ཐོས་བསམ་སྒོམ་གསུམ་གྱི་སྒོ་ནས་ལེགས་པར་མ་བསྐྱང་ན་འབྲས་བུ་ཐོབ་པར་མི་འགྱུར་བས། དཔེ་ཀློག་ལ་འབད་ཅིང་བརྩོན་པའི་སྔོན་དང་ད་ལྟར་བཞུགས་པའི་མཁས་པ་བཀའ་དྲིན་ཅན་འདི་དག་ང་ཚོའི་རྒྱན་དུ་བལྟ་དགོས་ཏེ། མཁས་པ་ཉིད་ནི་མེད་ན་བློ་གྲོས་རྣམས་ཉམས་མི་རྣམས་འཚོ་བ་དོན་ཡོད་མིན་ལྟ་བུའི་བསླབ་འདོམས་མཆོག་ཏུ་གཟུང་བར་བྱའོ༎
གསུམ། གསུང་རྩོམ་མང་དུ་བཞུགས་པ་དཔེ་ཀློག་གི་རྟགས་ཡིན།
ལར་རང་ཅག་གི་མཁས་པ་སྐར་ཚོགས་ཀྱི་གྲངས་ལ་འཕྱ་བ་མང་དུ་བྱོན་པ་གང་ཡང་གསུང་རྩོམ་གྱི་བྲག་རི་བརྩེགས་ཤིང་གླེགས་བམ་གྱི་ཁལ་ཆེན་བཏེགས་ནས་བྱོན་པ་ཤ་སྟག་སྟེ། རྗེ་ཙོང་ཁ་བ་ལྟ་བུ་ལ་མཚོན་ན། གསུང་རྩོམ་པོད་ཆེན་བཅུ་དགུ་ཡི་བདག་ཉིད་དུ་གྲུབ་པ་དེ་ནི། ཁོང་གིས་མི་ཚེ་འདིར་མདོ་སྔགས་ཀྱི་གཞུང་མཐའ་དག་ལ་ཐོས་བསམ་སྒོམ་གསུམ་ཡ་མ་བྲལ་དུ་བྱས་པའི་འབྲས་བུ་ལགས་ཤིང་། རྒྱ་གར་དང་བོད་དུ་བཞུགས་པའི་མཁས་པ་དང་པཎྟི་ཏའི་བསྟན་བཅོས་རི་བོའི་གཏོས་དང་མཉམ་པ་དེ་དག་ལ་དཔེ་ཀློག་བྱས་མེད་པ་ཡིན་ཚེ། གསུང་རྩོམ་དེ་ལྟ་བུ་ག་ན་འབྱུང་བར་འགྱུར་ཏེ་མི་འགྱུར་ཞིང་། དེ་ལྟ་བུ་མེད་ན་དེང་གི་ཆར་བོད་ཀྱི་ཤེས་རིག་ཅེས་ཀུན་གྱིས་བརྟག་དཔྱད་ཞིབ་འཇུག་གི་ཡུལ་དུ་གྱུར་ནས་ཤེས་བྱའི་གནས་ལུགས་འཚོལ་བའི་རྟགས་དང་མཚན་མ་འདི་འདྲའང་འབྱུང་བར་འགྱུར་རམ་ཅི།
བཞི། ཀུན་དང་མཐུན་པར་འཚོ་བ་དཔེ་ཀློག་གི་ཚུལ་ཡིན།
རང་རེ་མི་རིགས་འདིའི་རྒྱུད་ན་བྱམས་དང་སྙིང་རྗེ་མངའ་ཞིང་། དེའང་ཁ་ཙམ་མ་ཡིན་པར་རྒྱུན་ཆགས་ཀྱི་འཚོ་བའི་ནང་ལག་དུ་བསྟར་བཞིན་ཡོད་པས། ཀུན་གྱིས་བོད་མི་རིགས་ཞེས་གོང་བཀུར་ཡི་རངས་བྱེད་ས་ཞིག་ཏུ་བརྩིས་པ་འདི་ཡང་། དཔེ་ཀློག་གི་འཚོ་བ་བརྒྱུད་ནས་རང་རྒྱུད་ཀྱི་རྟོགས་པ་མཐོན་པོར་སླེབས་པའི་སྔོན་གྱི་ཡབ་མེས་མཁས་པ་དག་གིས་ནི། འཚེ་མེད་ཞི་བདེའམ་གཞན་དོན་དོན་གཉེར་གྱི་བསམ་པའི་རྒྱགས་ཕྱེ་ཞིག་རྡོ་ལག་བརྒྱུད་ཀྱི་ཚུལ་དུ་ང་ཚོའི་གཤིས་རྒྱུད་དུ་བཞག་པ་དེ་ཉིད་བཅོས་མིན་དུ་མངོན་པའི་མི་རིགས་ཀྱི་རྟགས་མཚན་ཤིག་ཏུ་གྲུབ་ཡོད་པ་དེས་དབང་གིས་ཏེ། ལར་གལ་ལ་ཐུག་དུས་རང་ཚུགས་མ་ཤོར་ཞིང་གཞན་སེམས་མི་དཀྲུགས་པའི་མི་རིགས་གང་འདི་ཀུན་ལ་བྱམས་ཤིང་འཆམ་མཐུན་ངང་འགྲོགས་འདྲིས་བྱེད་ནུས་པའི་ཡོན་ཏན་གྱིས་འཚོ་བའང་། དཔེ་ཀློག་ལ་སྤྲོ་བའི་ཚུལ་འདི་མངོན་པའམ། དེའི་ངང་དུ་གནས་པའི་དགེ་མཚན་མི་རིགས་རང་གི་གཤིས་སུ་གྲུབ་པ་ལ་ཐུག་པ་འབའ་ཞིག་གོ།
གསུམ་པ། དཔེ་ཀློག་ནི་མི་ཞིག་ཏུ་སྐྱེས་པའི་དོན་སྒོ་ཡིན།
མི་ཞེས་དུད་འགྲོ་སོགས་སྲོག་ལྡན་གཞན་དང་ཁྱད་པར་འབྱེད་ཆོས་དེ་ཡང་རྣམ་དཔྱོད་ཀྱི་བློ་མངའ་བ་འདི་ག་ཁོ་ནས་ཡིན་ཏེ། སྨྲ་ཤེས་ཤིང་དོན་གོ་བ་ཙམ་གྱིས་ནི་མི་ཞིག་ཏུ་སྐྱེས་པའི་གོ་མི་ཆོད། དཔེ་ཀློག་ལ་མི་དགའ་བ་ཞིག་ཡིན་ཚེ། རང་ལ་གཞན་ལས་ཁྱད་དུ་འཕགས་པའི་རྣམ་དཔྱོད་སྐྱེས་པའི་སྒོ་ཅིག་ཅར་བཀག་པ་ཡིན་ཕྱིར། དལ་འབྱོར་གྱི་མི་ལུས་བླངས་པ་དོན་མེད་དུ་མི་འགྱུར་བར་བྱ་ཆེད། རིག་པའི་གནས་ཀུན་ལ་རང་གི་ཤེས་ཚོད་ནུས་ཚོད་ཀྱིས་སྦྱངས་ཤིང་དེའི་དོན་རྒྱུད་ལ་འབྱོར་བ་བྱེད་དགོས་ཏེ། རིག་པ་ནངས་པར་འཆི་ཡང་བསླབ༎ ཚེ་འདིར་མཁས་པར་མ་གྱུར་ཀྱང་༎ སྐྱེ་བ་ཕྱི་མར་བཅོལ་བ་ཡི༎ ནོར་ལ་རང་ཉིད་ལེན་པ་འདྲ༎ ཞེས་ས་པཎ་མཆོག་གིས་དེ་ལྟར་དཔེ་ཀློག་གི་བྱ་བར་སྙིང་རུས་བསྟེན་དགོས་ཚུལ་གདམས་པ་དང་། ཡང་ལ་ལ་ཞིག་ཁ་རྒྱབ་ཁོ་ནར་བརྩོན་པ་དེ་འདྲ་དེ་ཡང་མི་ལེགས་པ་ནི། ཕན་དང་མི་ཕན་མི་དཔྱོད་ཅིང་༎ བློ་དང་ཐོས་པ་མི་བསྒྲུབ་པར༎ ལྟོ་འགྲངས་འབའ་ཞིག་དོན་གཉེར་བ༎ སྤུ་མེད་པ་ཡི་ཕག་པ་ཡིན༎ ཞེས་སོགས་གསུངས་པ་ལྟར། རྣམ་གཡེང་རྩེད་འཇོ་ཁོ་ནར་བག་མེད་དུ་རོལ་ནས་གྱི་ནར་མི་སྡོད་པ་ཞིག་ཅི་བས་ཀྱང་གལ་ཆེ་བ་མ་ཡིན་ནམ།
གཅིག དཔེ་ཀློག་ལ་བརྟེན་ནས་མི་རུ་སྐྱེས་པ་དོན་ཡོད་བྱ།
འཛམ་གླིང་འདིར་བྱོན་པའི་མཁས་དབང་དང་ཚན་རིག་བྱེད་པོ་སོགས་སྐྱེས་བུ་བློ་གྲོས་དང་ལྡན་པ་བྱོན་བྱོན་པ་དག་དཔེ་ཀློག་གི་དཀའ་སྤྱད་འདི་ལ་བརྟེན་ཅིང་མཁས་པའི་གོ་འཕང་མཐོན་པོར་གཤེགས་པ་ཡིན་ཞིང་། སྔོན་ཐོན་གྱི་མི་རིགས་གང་ཡིན་ཡང་། ཐབས་ཀྱི་གཙོ་བོར་དཔེ་ཀློག་ལ་བརྟེན་ནས་རིག་གནས་ཤེས་བྱ་མང་པོ་ཁོང་དུ་ཆུད་པར་བྱས་ཤིང་སྒོ་ཐམས་ཅད་དམ་ཕྱོགས་དུ་མ་ནས་མི་རིགས་ཀུན་གྱི་མདུན་གྲལ་སྙེགས་པ་ཡིན་ཏེ། དཔེར་ན་ཡ་ཧུ་ད་བའི་མི་རིགས་ལྟ་བུ་དང་དེའི་རིགས་སུ་འཁྲུངས་པའི་ཨེ་དབྱིན་སི་ཐའན་སོགས་ཡིན་ནོ༎ ཚུལ་དེ་ལ་བསམས་ནས་བླང་དོར་འདི་ལྟར་བྱ་བར་རིགས་ཏེ། རིགས་གཟུགས་ལང་ཚོ་ལྡན་ན་ཡང་༎ཡོན་ཏན་མེད་ན་མཛེས་མ་ཡིན༎ རྨ་བྱ་སྤུ་སྡུག་ཡིད་འོང་ཡང་༎ཆེན་པོའི་རྒྱན་དུ་འོས་སམ་ཅི༎ ཞེས་རང་ཉིད་ཡོན་ཏན་དང་ལྡན་པར་བྱ་བ་དང་། བླུན་པོ་སློབ་པ་ངོ་མཚར་འཛིན༎ མཁས་པ་མ་བསླབས་ངོ་མཚར་འཛིན༎ དེས་ན་མཁས་པ་རྒས་གྱུར་ཀྱང་༎ ཕྱི་མའི་དོན་དུ་རིག་པ་སློབ༎ཅེས་མཁས་པ་སློབ་པའི་དོན་ལ་འཇུག་པར་བློ་གྲོས་ཀྱི་མིག་བསྒྲུབས་ནས། དཔེ་ཀློག་ལ་སྤྲོ་ཞིང་དེའི་ངང་དུ་དུས་འདའ་བའི་སྐབས་ཤིག་བྱུང་ན་དགའ་བ་བསྒོམ་འོས་ཏེ། དེ་ལྟར་མི་ཡི་ཚུལ་ལུགས་དང་ལྡན་པ་ཞིག་བྱེད་པ་ལ་ཅིས་ཀྱང་དཔེ་ཀློག་ལ་བརྟེན་ནས་རིག་པ་སློབ་པར་བྱའོ༎
གཉིས། དཔེ་ཀློག་ལ་བརྟེན་ནས་མི་ཚེའི་འདུན་མ་མངོན་དུ་བྱ།
སློབ་དཔོན་ཀླུ་སྒྲུབ་མཆོག་གིས་བཤེས་སྤྲིངས་སུ། ཚེ་ནི་གནོད་མང་རླུང་གིས་བཏབ་པ་ཡི༎ ཆུ་ཡི་ཆུ་བུར་བས་ཀྱང་མི་རྟག་ན༎དབུགས་རྔུབ་དབུགས་འབྱུང་གཉིད་ཀྱིས་ལོག་པ་ལས༎ སད་ཁོམ་གང་ལགས་དེ་ནི་ངོ་མཚར་ཆེ༎ཞེས་འཆི་བ་མི་རྟག་པའི་ཚུལ་ལས་བརྩམས་ཏེ་ལྷ་ཆོས་དགེ་བ་བྱེད་ཁོམ་རེ་བྱུང་བ་འདི་ལ་དགའ་བ་དང་ངོ་མཚར་ཅིག་ཅར་བསྐྱེད་དགོས་པར་གསུངས་པ་དང་། ས་སྐྱ་ལེགས་བཤད་ལས། མི་རྣམས་ཚེ་ཐུང་དེ་ཡི་ཕྱེད༎ མཚན་མོ་གཉིད་ལོག་ཤི་དང་འདྲ༎ ན་རྒས་སྡུག་བསྔལ་སྣ་ཚོགས་ཀྱིས༎ ཕྱེད་པོའང་བདེ་བར་སྤྱད་དུ་མེད༎ ཅེས་སྡུག་བསྔལ་ཡུན་རིང་ལ་བདེ་བ་སྐད་ཅིག་མ་ལས་མི་འདུག་པའི་མི་ཚེ་འདིར་རིག་པའི་གནས་མཐའ་དག་ལ་སྦྱངས་ཏེ་ཆོས་དང་འཇིག་རྟེན་གྱི་བླང་དོར་རམ་ཆོས་དང་ཆོས་མིན་འབྱེད་པའི་ཤེས་རབ་ཀྱི་མིག་འཐོབ་པར་བྱེད་དགོས་ཚུལ་གདམས་ཤིང་། ཨ་མེ་རི་ཀའི་ཧ་ཝོར་ཏི་སློབ་གྲྭ་ཆེན་མོའི་དཔེ་མཛོད་ཁང་གི་རྩིག་ལྡེབས་ངོས་སུ། སྐབས་འདིར་གཉིད་ལ་གཡེང་ཙ་ན༎ རྨི་ལམ་ཐུན་གཅིག་ངང་དུ་ཟད༎ འོན་ཏེ་བསླབ་ལ་བརྩོན་བྱས་ན༎ རེ་བའི་འདུན་མ་འགྲུབ་པར་འགྱུར༎ ཞེས་བསླབ་བྱ་ཀུན་གྱི་དང་པོར་བཀོད་དེ་དཔེ་ཀློག་ལ་འབད་དགོས་ཤིང་དེ་ལ་བརྟེན་ན་མི་ཚེའི་འདུན་མ་འགྲུབ་ངེས་པའི་ཚུལ་གོ་བར་བྱས་སོ༎
གསུམ། དཔེ་ཀློག་དང་བྲལ་ན་ཡབ་མེས་ཀྱི་སྲོལ་བཟང་ཇི་ལྟར་འཛིན།
དབྱི་ཐ་ལིའི་ལོ་རྒྱུས་སྨྲ་བའི་མཁས་པ་ཁི་རོ་ཆིས(克罗齐)། འདས་ཟིན་པའི་ལོ་རྒྱུས་ཀྱི་བྱུང་བ་ཐམས་ཅད་ནི་ད་ལྟའི་གནས་ཚུལ་ལོ་ཞེས་གསུངས་མྱོང་བ་ལྟར། ཡབ་མེས་ཀྱིས་ང་ཚོར་བཞག་པའི་རིག་གནས་ཀྱི་གཅེས་ནོར་ཐམས་ཅད་ད་ལྟའི་དངོས་ཡོད་དུ་ཤེས་པ་དང་། དེ་ལ་བརྟགས་ཤིང་དཔྱད་པའི་སྒོ་ནས་འཛིན་ཚུལ་ནི། རིག་གནས་ཀྱི་ཤུལ་བཞག་རྩ་ཆེ་བར་གྱུར་བ་གང་མཆིས་དོན་གཉེར་ལེགས་པར་བྱས་ཏེ། མི་ཉམས་པར་བྱས་ཤིང་ཉམས་པ་དག་སོར་ཆུད་པར་བྱེད་པ་འདི་ཁོ་ན་ཐབས་ཚུལ་ཀུན་གྱི་མཆོག་སྟེ། སྔོན་བྱུང་གི་གཏམ་ལས་བྱང་ཆུབ་སེམས་དཔའ་ཆོས་འཕགས་ཀྱི་མདུན་ནས་རྟག་ཏུ་ངུས་ཆོས་གསན་པའི་ཚུལ་དང་། ན་རོ་བས་ཏེ་ལོ་བ་དང་མི་ལས་མར་བ་བསྟེན་པའི་ཚུལ་བཞིན་དུ་སྙིང་སྟོབས་ཆེན་པོས་དཀའ་སྤྱད་སྡུག་རུས་དྲག་ཏུ་བསྟེན་ནས་ཡབ་མེས་ཀྱི་སྲོལ་བཟང་འཛིན་པ་འདི་ལ་སོམ་ཉི་འཆང་བ་འོས་སུ་ཆེའམ།
བཞི། དཔེ་ཀློག་དང་བྲལ་ན་རྗེས་ལུས་ཀྱི་མགོ་བོ་ཇི་ལྟར་འགྱོག
དུས་ད་ལྟའང་དབྱི་རག་སེ་རུ་ཡ་སོགས་དཔེ་ཀློག་ལ་དེ་ཙམ་མི་དགའ་བའི་རྒྱལ་ཁབ་དང་མི་རིགས་དེ་དག་གི་ཁྲོད་དུ་དང་། ཨ་ཧྥེ་རི་ཀ་སོགས་མི་ནག་གི་རིགས་མང་པོ་འཚོ་ཞིང་གནས་པའི་རྒྱུད་དུ། རིག་གནས་སློབ་གསོ་འཚོ་བའི་ལོངས་སྤྱོད་སོགས་ཕྱོགས་གང་ཅིར་རྗེས་སུ་ལུས་ནས་ཁ་རྒྱབ་དང་བཀྲེས་སྐོམ་གྱི་སྡུག་བསྔལ་མི་ཟད་པ་མྱོང་ཞིང་། འཐབ་རྩོད་འཁྲུག་ལོང་གི་འཇིགས་པ་སྣ་ཚོགས་ལས་ཀྱང་ཐར་མ་ཐུབ་པར་མཆིས་པ་ནི། རང་བྱུང་ཁམས་ཀྱི་འབྱུང་བ་མ་སྙོམས་པའི་ཕྱི་སྣོད་ཀྱི་ཁོར་ཡུག་དེ་ག་ལའང་རག་ལས་མོད། དེ་ཡི་སྙིང་བོར་གྱུར་བའི་ནང་བཅུད་ཀྱི་སེམས་ཅན་ལ་མཚོན་ན། དཔེ་ཀློག་གི་མཐུན་རྐྱེན་ཞན་པ་དང་། དཔེ་ཀློག་གི་སྲོལ་རྒྱུན་བཟང་པོ་མ་དར་བའི་དབང་གིས་བསྐྱེད་པ་ཞིག་ཀྱང་ཡིན་ཏེ། དཔེ་ཀློག་ལ་མོས་པ་ཆེ་ན་སྔར་བཤད་པའི་ཡ་ཧུ་ད་བའི་མི་རིགས་དང་། ཨུ་རུ་སིའི་མི་རིགས། འཇར་མན་གྱི་མི་རིགས་དང་ཨ་མེ་རི་ཀའི་མི་རིགས། ཉི་ཧོང་གི་མི་རིགས་སོགས་སྔོན་ཐོན་གྱི་མི་རིགས་དེ་དག་གི་ད་ལྟའི་གནས་སྟངས་ལ་བལྟས་ན་ཚུལ་ཇི་ལྟ་བུ་ཡིན་པ་ཤེས་པར་འགྱུར། རང་ཅག་གི་རྒྱལ་ཁབ་འདི་དེ་དག་དང་བསྡུར་ན་དཔེ་ཀློག་གི་གྲངས་ཚད་ཆེས་ཉུང་ངུ་ཙམ་ལས་མེད་པ་གསར་ལམ་ཁག་ན་གྲགས་ཆེ་བ་བདེན་པར་འདུག་སྟེ། གནས་སྟངས་འདིས་ང་ཚོའི་མི་རིགས་འདི་གཞན་དང་བསྡུར་ན་རྗེས་སུ་ལུས་འདུག་པ་དང་། རང་ཅག་མི་བུ་ཤིན་ཏུ་མང་བོ་ཞིག་དེའི་ཀློང་དུ་གྱི་ནར་འཕྱན་འདུག་པ་མངོན་ཚན་དུ་སྣང་ན་རིགས་པས་བསྒྲུབ་མི་དགོས་སོ༎
བཞི་བ། རིག་གནས་ལ་ཡིད་རྟོན་རང་ངོ་ནས་བསྐྱེད་དགོས།
ལྷ་སའི་སྒྲུང་རྩོམ་མཁན་ཚེ་རིང་ནོར་བུ་ལགས་ཀྱིས་བརྩམས་ཤིང་སྐབས་ལྔ་བའི་ལུའུ་ཞུན་རྩོམ་རིག་བྱ་དགའ་ཐོབ་པའི་སྒྲུང་ཐུང་ལུག་ཚེ་ཐར་ཞེས་པ་དེ་ལས། ང་ཚོའི་མི་རིགས་འདིའི་བྱམས་དང་སྙིང་རྗེ་ཆེ་བའི་གཤིས་ཀ་དང་། གཤིས་ཀ་དེ་ལས་མངོན་པའི་ཐུན་མིན་གྱི་འཚོ་གནས་འདུ་ཤེས། འདུ་ཤེས་དེ་ལས་མཆེད་པའི་ཤེས་རབ་ཀྱི་འོད་སྣང་སོགས་མཐོང་ཐུབ་ཅིང་། ང་ཚོའི་མི་རིགས་འདིའི་སྲོལ་རྒྱུན་རིག་གནས་ཀྱི་ཁྲོད་དུ་དེང་དུས་ཀྱི་མི་དང་སྤྱི་ཚོགས་ཧྲིལ་བོ་ནས་མིའི་རིགས་སྤྱི་ལ་ཕན་པའི་ཤེས་རིག་གི་ས་བོན་ཡོད་པ་ཀུན་ལ་གོ་བར་བྱས་ཡོད། ལན་གྲུའི་རྩོམ་མཁན་ཡེ་ཀྲིག་(叶舟)ལགས་ཀྱིས་བརྩམས་ཤིང་སྐབས་དྲུག་པའི་ལུའུ་ཞུན་རྩོམ་རིག་བྱ་དགའ་ཐོབ་པའི་སྒྲུང་ཐུང་ང་ཡི་སྦྲ་གུར་ནང་དུ་བདེ་སྐྱིད་ལྡན་ཞེས་པ་དེ་རུ། རང་རེའི་ལོ་རྒྱུས་སྟེང་བྱོན་མྱོང་བའི་རྒྱལ་དབང་སྐུ་ཕྲེང་དྲུག་པ་རིག་འཛིན་ཚངས་དབྱངས་རྒྱ་མཚོ་མཆོག་གི་ཞབས་འབྲང་རིན་ཆེན་ཞུ་བ་དེ་མི་སྣ་གཙོ་བོར་འབྲི་བཞེངས་བྱས་ནས། བླ་མའི་བྱིན་རླབས་ལ་བརྟེན་ནས་དེས་དད་ལྡན་མང་པོ་ཞིག་ལ་ཆོས་ཀྱི་སྦྱིན་པ་བསྩལ་ཏེ་ཁོང་ཚོའི་སེམས་ཀྱི་འདོད་བློ་ཚིམ་པར་བསྐངས་ཚུལ་ཞིབ་འབྲི་བྱས་པ་དང་། ཆོས་ལུགས་དད་མོས་ཀྱིས་མཚོན་ང་ཚོའི་མི་རིགས་འདིས་རང་གི་རིག་གནས་ལ་བཅངས་པའི་དད་འདུན་གྱི་སྟོབས་དང་ཡིད་ཆེས་ཀྱི་ཤུགས་དེ་ནི། རྒྱ་མི་གཙོས་པའི་མངའ་འབངས་ཡོངས་ལ་ཆེས་མཁོ་ཆེ་བའི་རིག་གནས་ཀྱི་རིན་ཐང་ཤིག་ཡིན་ཚུལ་རྟོག་བཏགས་ཀྱི་གཏམ་རྒྱུད་ལ་སྦྱར་ནས་མཚོན་པར་བྱས། རང་ཉིད་བོད་མི་ཞིག་ཡིན་པའི་རང་བཞིན་དང་གཤིས་ཀ་གཤའ་མ་དེ་རིམ་གྱིས་ཡལ་བར་འགྱུར་བཞིན་པའི་ད་ལྟའི་ཆར། ང་ཚོས་ཀྱང་སྒྲུང་གཏམ་སྔ་ཕྱི་དེ་གཉིས་ཀྱི་དོན་ལ་བསམ་བློ་མི་གཏོང་རང་གཏོང་སྟེ། ཕྱི་དངོས་པོའི་ལོངས་སྤྱོད་ཀྱི་རྙེད་པ་ཙམ་ཞིག་ཕུགས་ཀྱི་བདེ་སྐྱིད་དུ་སེམས་ནས་རྒྱུ་འབྱོར་ཁོ་ན་དོན་དུ་གཉེར་བ་ལ། མི་ཆོས་ཀྱི་ར་བ་ལས་བརྒལ་ཤིང་ཀུན་སྤྱོད་ཀྱི་མཐའ་རུ་ལྟུང་བའི་འཚོ་སྟངས་འབའ་ཞིག་ལ་ཞེན་པའི་ངང་ཚུལ་ནི། ང་ཚོའི་ཁོ་ར་ཁོར་ཡུག་ན་མཐོང་ཆོས་མྱོང་འགྱུར་དུ་མཆིས་པ་མཛུབ་ཚུགས་སུ་མ་བསྟན་ཀྱང་རྟོགས་སླ་བ་དེ་གའོ༎
གཅིག རིག་གནས་གདོང་ཐུག་ལེགས་པར་རྟོགས་རྒྱུ་གལ།
དེ་ལྟ་བུའི་གནས་བབ་ལ་དཔག་ན། ཚན་རིག་ལག་རྩལ་དང་སྒོས་སུ་དྲ་རྒྱའི་རིག་གནས་འཕེལ་རྒྱས་སུ་ཕྱིན་པ་དང་བསྟུན། འཛམ་གླིང་གི་རིག་གནས་མང་པོ་ཞིག་ཕན་ཚུན་འབྲེལ་འདྲིས་དང་གདོང་གཏུགས་སྔར་བར་ཆེ་རུ་ཕྱིན་ཤིང་། མི་རིགས་རང་རང་གི་ཐུན་མོང་མ་ཡིན་པའི་རིག་གནས་ཀྱི་ཁྱད་ཆོས་མང་པོ་ཞིག་ཀྱང་དེའི་ཁྲོད་ངོ་བོ་གཞན་དུ་འགྱུར་བའམ། ཡང་ན་གོས་ལ་སྣུམ་གྱིས་སིམ་པ་བཞིན་རིག་གནས་གཞན་གྱི་ཤུགས་རྐྱེན་འོག་རང་ཚུགས་ཤོར་དང་ཤོར་བཞིན་པའི་ཚུལ་མཆིས་ན། རིག་གནས་སྣ་མང་གི་ཡོ་ལང་རྒོད་ཅིང་ཕན་ཚུན་གདོང་འཕྲད་པའི་གནས་བབ་ཚ་བོའི་འོག་རང་གི་རིག་གནས་ཇི་ལྟར་རྒྱུད་འཛིན་དང་དར་སྤེལ་གཏོང་རྒྱུ་ནི་ང་ཚོའི་ཟློག་ཏུ་མེད་པའི་འགན་འཁྲི་ཞིག་ཏུ་ཆགས་ཡོད་པ་ངེས་པར་ཤེས་དགོས་ཏེ། སྔར་བཤད་པའི་དབྱིན་ཇིའི་མཁས་དབང་ཁ་ཨེར་པོ་ཕུའར་མཆོག་གིས་ཚན་རིག་སོགས་ཐབས་ཤེས་ཡང་དག་པར་རློམ་པ་གང་གིས་ཀྱང་མིའི་རིགས་ཀྱི་ལོ་རྒྱུས་འཕེལ་རིམ་ལ་སྔོན་དཔོག་བྱེད་མི་ཐུབ་པར་གསུངས་པ་ལྟར་ན། རིག་གནས་རྒྱུད་འཛིན་དང་དར་སྤེལ་བྱེད་པའི་ཕྱོགས་མཚམས་དེའང་ད་ལྟར་རང་གི་ལག་ནས་མ་འཆོར་བ་བྱེད་དགོས་པར་བློ་ཁ་བསྐྱེད་པ་མ་ཡིན་ནམ།
གཉིས། རིག་གནས་སྲོལ་བཟང་ཡལ་བར་མི་འདོར་གལ།
ང་ཚོའི་རིག་གནས་ཁྲོད་ན་རང་གཞན་ཀུན་ལ་བདེ་བ་བསྐྲུན་ཐབས་དང་སྡུག་བསྔལ་འདོར་ཐབས་ཀྱི་ཤེས་བྱའི་གནས་ཟབ་ཅིང་རྒྱ་ཆེ་བ་རྣམ་གྲངས་མང་བ་སྟེ། སྒྲ་ཚད་བཟོ་གསོ་ནང་དོན་རིག་པ་དང་སྙན་ངག་མངོན་བརྗོད་སྐར་རྩིས་ཟློས་གར་བཅས་རིག་གནས་ཆེ་ཆུང་བཅུའི་བདག་ཉིད་དུ་གྱུར་བ་གང་ཞིགགཞན་དག་ཚར་གཅད་རྗེས་སུ་གཟུང་བར་བྱ་བ་དང་། རང་ཉིད་ཀུན་ཤེས་བྱ་བའི་ནོར་བུའི་བང་མཛོད་གཞལ་དུ་མེད་པ་ཞིག་རང་ཅག་གི་མི་རིགས་འདི་ལ་མཆིས་པས། དེ་དག་ལས་ཡུལ་དུས་དང་མི་མཐུན་པའི་སྲོལ་ངན་ལུགས་ངན་མི་རིགས་སྤྱི་དང་སྒེར་གྱི་འཚོ་གནས་འཕེལ་རྒྱས་ཀྱི་གནོད་བྱེད་དམ་གེགས་སུ་འགྲོ་ཉེན་ཆེ་བའི་རིགས་ཉུང་ངུ་མ་གཏོགས། ཕལ་ཆེར་རང་གཞན་ཀུན་ལ་ཕན་འདོགས་པར་ནུས་པ་ཤ་སྟག་ཏུ་ངེས་ན། དེ་དག་གི་རིན་ཐང་དང་དགེ་མཚན་ངོས་ཟིན་ནས་ལེགས་པར་འཛིན་རྒྱུ་དེ་ཤིན་ཏུ་ནས་གལ་ཆེ།
གསུམ། རིག་གནས་མ་ལག་ཚང་བར་གཏང་རྒྱུ་གལ།
དེ་ལྟ་ནའང་ལ་ལ་ཞིག་རྙིང་ཞེན་དང་བག་འཁུམས། ལེ་ལོ་དང་སྒྱིད་ལུགརང་ལྟ་མཆོག་འཛིན། རང་བསྟོད་གཞན་སྨོད་སོགས་ཀྱིས་རང་གི་རིག་གནས་ཁོ་ན་མཆོག་ཏུ་རྩིས་ཤིང་། གཞན་གྱི་དེ་དམན་པར་བལྟས་ན། རིག་པ་གསར་བ་དང་ལེན་བྱེད་པར་ཕན་མི་ཐོགས་པར་མ་ཟད། རིག་གནས་རྒྱུད་འཛིན་གྱི་གེགས་སུའང་གྱུར་འགྲོ་བས། ད་ལྟའི་རིག་གནས་ཀྱི་རྨང་གཞི་ལ་གཞན་གྱི་རིག་གནས་གསར་བ་དང་སྔོན་ཐོན་གྱི་ལེགས་ཆ་བླང་ནས་ཁ་བསྐངས་ཏེ། འཚོ་བཅུད་གསར་བས་རིག་གནས་ཀྱི་མ་ལག་འཐུས་ཚང་དུ་གཏོང་བ་དང་། དེ་ཡི་མཐུན་རྐྱེན་ལ་སློབ་གྲྭ་ཁག་ཏུ་དེང་རབས་ཀྱི་བསླབ་ཚན་སོགས་གསར་བ་ཁ་བསྣན་ཅིང་རྒྱ་བསྐྱེད་ནས་རང་སྐད་དུ་སྦྱོང་ཐུབ་པ་ཞིག་ཀྱང་ཁ་ཚ་དགོས་གཏུག་ཏུ་གྱུར་ཡོད་དེ། དགོས་པ་དེ་བཞིན་རྟོགས་ཀྱང་རང་གི་རིག་གནས་ལ་ཤ་མ་ཚ་སྟེ་བདག་པོ་རྒྱག་མ་ཐུབ་ན། ཚངས་མགུར་ལས། ནོར་བུ་རང་ལ་ཡོད་དུས༎ནོར་བུའི་ནོར་ཉམས་མ་ཆོད༎ནོར་བུ་གཞན་ལ་ཤོར་དུས༎ སྙིང་རླུང་སྟོད་ལ་འཚང་བྱུང་༎ཞེས་གསུངས་པ་ལྟར། རང་གི་རིག་གནས་ཀྱི་ནོར་བུ་རིན་པོ་ཆེ་གཞན་རིགས་ཀྱི་གན་མཛོད་དུ་ཤོར་ནས་རང་ཉིད་ལག་སྟོང་དུ་འགྱུར་བའི་རྒྱུ་ལས་མ་འདས་ཕྱིར། ཉེན་ཉམས་ཀྱི་གནད་འདི་ལའང་ཅིས་ཀྱང་བསྲན་ཚུགས་པར་བྱ་དགོས་སོ་སྙམ།
བཞི། རིག་གནས་ཡིད་རྟོན་རང་ངོར་བསྐྱེད་རྒྱུ་གལ།
ལར་བྱ་བ་གང་ཡང་རང་གི་བརྩོན་པ་ལ་བརྟེན་དགོས་ཤིང་དེ་ལྟར་བསླབས་ནས་གོམས་པར་བྱེད་དགོས་པ་ནི། མ་བསླབས་པ་ལ་ཀུན་མཁྱེན་དུ༎འགྲོ་ན་རྒྱུ་འབྲས་ག་ལ་ལྡན༎ ཞེས་དང་། གོམས་ན་སླ་བར་མི་འགྱུར་བའི༎དངོས་དེ་གང་ཡང་ཡོད་མ་ཡིན༎ ཞེས་སྔོན་གྱི་སྐྱེས་བུ་དག་གསུངས་པ་ལྟར། རང་ཅག་གི་རིག་གནས་ཀྱི་རིན་ཐང་དང་དེའི་ཆ་ཤས་མང་པོ་ཞིག་དུས་ཀྱི་འཕོ་འགྱུར་ཁྲོད། རིམ་གྱིས་ཉམས་པའམ་སོར་མ་ཆུད་པར་འགྱུར་བཞིན་པ་དེ་ལྟ་ནའང་། རིག་གནས་བསམ་བློའམ་ཉིང་བཅུད་གང་ཞིག་ཇི་ལྟར་སྲུང་ཞིང་འཛིན་པ་དང་། གང་ཞིག་སྲུང་ཡང་དོན་མེད་དུ་འགྱུར་བ། གང་ཞིག་མ་སྲུང་ཡང་འཕེལ་བར་འགྱུར་བ་སོགས་སོ་སོར་རྟོགས་པར་བྱས་ཤིང་རིག་གནས་ལ་ཡིད་རྟོན་ཀྱི་གདེངས་བསྐྱེད་དགོས་ཏེ། རྗེ་ཙོང་ཁ་བས། རིགས་ལམ་རྣམ་པར་ཕྱེད་པའི་རྣམ་དཔྱོད་ཅེས་གལ་བོ་ཆེར་གསུངས་པའི་རིགས་ལམ་ཕྲ་མོའི་སྒོ་ནས་བརྟགས་ཤིང་དཔྱད་དེ། རྟོན་པ་བཞིའི་རྣམ་བཞག་སོགས་དང་ཡང་མི་འགལ་བར་ཆོས་དང་འཇིག་རྟེན་གྱི་བྱ་བ་ལེགས་པར་ཤེས་པར་བྱས་ནས། དཔལ་འབྱོར་ཕན་ཁེ་ཁོ་ནར་རྩིས་སུ་བྱེད་པའི་སྤྱི་ཚོགས་ཀྱི་རླབས་རྒྱུན་ཁྲོད། མི་རིགས་རང་གི་རིག་གནས་ཀྱི་རང་མདངས་མ་ཡལ་བ་དང་། འཚོ་གནས་ཀྱི་གནད་དོན་ཡང་འཐུས་སུ་མ་ཤོར་བ་དང་ཐབས་ཀྱིས་མ་སྟོངས་པར་ཐག་གིས་ཆོད་པ་ཞིག་བྱུང་ན་ནི། རང་གི་རིག་གནས་ཀྱི་རིན་ཐང་མངོན་པར་གྱུར་བ་དང་དེ་ལ་ཡིད་རྟོན་ཆེ་རུ་འཕེར་བ། ཐུན་མོང་སྤྱི་ཚོགས་ཀྱི་དབང་དུ་བྱས་པའི་འདྲ་མཉམ་རང་དབང་མཐུན་འཆམ་གྱི་ཡིད་འོང་མངོན་པར་དགའ་བའི་ཚུལ་དེ་ཡང་གངས་ལ་ཉི་མ་ཤར་བ་བཞིན་དུ་ལེགས་པར་འབྱུང་སྲིད་པ་ཡིན་ནོ༎
མདོར་ན། དཔེ་ཀློག་གི་བྱ་བ་ལ་ཕྱིས་འགྱངས་མེད་པར་ད་ནས་བརྩོན་པར་བྱ་སྟེ། དཔེ་ཆ་ནི་འུ་ཅག་གི་འཚོ་བའི་ལོངས་སྤྱོད་ཡིན་ལ། དཔེ་ཀློག་ནི་མི་ཚེའི་སྙིང་བོ་ལེན་ཚུལ་ཡིན། ལར་དཔེ་ཆ་ཀློག་པ་ལ་ཁོག་རྒྱ་དང་སྙིང་རུས། བློ་སྤོབས་བཅས་མེད་མི་རུང་། ཁོག་རྒྱ་མེད་ན་གང་ཞིག་བཀླག་དགོས་པ་དེ་མི་ཀློགསྙིང་རུས་མེད་ན་གང་ཀློག་མཐའ་འཁྱོལ་བ་ཞིག་མི་འོང་། བློ་སྤོབས་མེད་ན་བཀླགས་ཀྱང་དགེ་ཐོན་པ་ཞིག་འབྱུང་དཀའ། དེ་ལྟ་བུའི་དཔེ་ཀློག་གང་དེ་ཤེས་རབ་འཕེལ་བའི་རྒྱུ་དང་མི་གཞི་ལེགས་པའི་རྐྱེན། ལུས་ངག་ཡིད་གསུམ་དགེ་བར་བསྐུལ་བའི་ལམ་དུ་འགྱུར་དགོས་ན། ངེས་པར་ཐབས་ཚུལ་ཡང་དག་ཅི་རིགས་སུ་བསྟེན་ཚུལ་ལ་མཁས་དགོས་པ་སྨོས་མེད་དེ། དཔེ་ཀློག་ཀུན་གྱི་ཐོག་མར་གནད་དོན་ཞིག་ཡིད་ལ་བཅགས་ནས་ཤིག་འཚོལ་འཚོལ་གྱིས་འཇུག་རྒྱུ་དེ་གལ་ཆེ་བར་མཐོང་ལ། རྒྱ་ནག་གི་མཁས་པ་ལིན་ཡུས་ཐང་(林语堂)ལགས་ཀྱིས་དཔེ་ཆ་ཀློག་སྐབས་ཡུལ་དུས་གནས་སྐབས་མི་གཅིག་པ་ཉིད་ན་ཁམས་དང་མོས་པ་མི་འདྲ་བ་ཤེས་པའི་སྒོ་ནས། སྐབས་གང་དུ་དཔེ་ཆ་ཅི་ཞིག་ཀློག་པ་དང་། དུས་གང་ལ་དཔེ་ཆ་གང་ཞིག་གདམ་པ། ཁམས་གང་གི་ཚེ་དཔེ་ཆ་གང་ཞིག་བལྟ་བ། ལྷག་པར་མོས་པ་གང་ལ་ཕྱོགས་པའམ་ལྡན་པའི་ཚེ་དཔེ་ཆ་གང་ཞིག་ཀློག་པར་འོས་པ་སོགས་ཐབས་མཁས་ཀྱིས་སྤྲོ་བས་འཇུག་དགོས་པར་སྙིང་དང་འདྲ་བའི་བུ་སློབ་རྣམས་ལ་གདམས་པ་བཞིན། དཔེ་ཀློག་གི་བྱ་བའི་མགོ་མཇུག་ཀུན་ཏུ་དེ་དང་དེའི་བླང་དོར་མ་ནོར་བར་བྱེད་པའང་བློ་གསལ་དག་གིས་ཡིད་ལ་འཛིན་དགོས་སོ༎
མཇུག་མཐར་བོད་ཡིག་གི་དཔེ་དེབ་ལེགས་ཤོས་འགའ་ཞིག་ངོ་སྤྲོད་པ་ལ། རང་གི་ཁམས་དང་མོས་པ་བཞིན་ཡུལ་དུས་དང་མཐུན་པར་བཀླག་པར་བྱ་ཞིང་། རྒྱ་ཡིག་དང་ཕྱི་ཡིག་གི་དཔེ་དེབ་རིན་ཐང་ཅན་ཤིན་ཏུ་མང་པོ་མཆིས་པ་རྣམས་སྐབས་གཞན་དུ་རྟོག་ལ་ཤེས་པར་བྱ་སྟེ།
མཁས་པ་ལྡེའུས་མཛད་པའི་ཆོས་འབྱུང་རྒྱས་པ།
ས་པཎ་གྱི་མཁས་འཇུག་དང་དེའི་རྣམ་བཤད་སོགས།
ཤོང་སྟོན་གྱིས་བསྒྱུར་བའི་རྟོགས་བརྗོད་དཔག་བསམ་འཁྲི་ཤིང་།
མངའ་བདག་ཉང་གི་ཆོས་འབྱུང་མེ་ཏོག་སྙིང་བོའི་སྦྲང་རྩིའི་བཅུད།
གཏེར་སྟོན་ཨུ་རྒྱན་གླིང་བས་བཏོན་པའི་བཀའ་ཐང་སྡེ་ལྔ།
རྗེ་ཙོང་ཁ་བའི་ལམ་རིམ་ཆེན་མོ་དང་གསུང་རྩོམ་ཐོར་བུའི་སྐོར།
གཙང་སྨྱོན་ཧེ་རུ་ཀའི་མི་ལ་རས་པའི་རྣམ་མགུར།
བཀའ་གདམས་པའི་གསུང་རྩོམ་གཅེས་བསྒྲིགས།
འབྲུག་རྒྱལ་དབང་ཆོས་རྗེ་བའི་རྗེ་ཙོང་ཁ་བའི་རྣམ་ཐར་ཆེན་མོ།
དཔའ་བོ་གཙུག་ལག་ཕྲེང་བའི་ཆོས་འབྱུང་མཁས་པའི་དགའ་སྟོན།
ཡོངས་འཛིན་ཡེ་ཤེས་རྒྱལ་མཚན་པའི་ལམ་རིམ་བླ་བརྒྱུད་ཀྱི་རྣམ་ཐར་སོགས།
ཀུན་མཁྱེན་འཇིགས་མེད་དབང་བོས་མཛད་པའི་འཇམ་བཞད་རྣམ་ཐར་སོགས།
ཐུའུ་བཀྭན་བློ་བཟང་ཆོས་ཉིས་མཛད་པའི་ལྕང་སྐྱ་རིན་པོ་ཆེའི་རྣམ་ཐར་སོགས།
རྣམ་གྲོལ་ལག་བཅངས་སོགས་ལམ་རིམ་ཆེན་མོའི་བཤད་ཁྲིད་འགའ།
རྫ་དཔལ་སྤྲུལ་ཨོ་རྒྱན་འཇིགས་མེད་ཆོས་དབང་གི་གསུང་རྩོམ།
རྡོ་གྲུབ་ཆེན་བསྟན་པའི་ཉི་མའི་གསུང་རྩོམ།
ཨ་ལག་ཤ་ངག་དབང་བསྟན་དར་བའི་གསུང་འབུམ།
མཁས་དབང་དགེ་འདུན་ཆོས་འཕེལ་གྱི་གསུང་རྩོམ་ཕྱོགས་བསྒྲིགས།
མཁས་དབང་དུང་དཀར་བློ་བཟང་འཕྲིན་ལས་ཀྱི་གསུང་རྩོམ་ཕྱོགས་བསྒྲིགས།
དཔལ་དོན་གྲུབ་རྒྱལ་གྱི་གསུང་རྩོམ་ཕྱོགས་བསྒྲིགས།
གངས་ཅན་མཁས་དབང་རིམ་བྱོན་གྱི་རྩོམ་ཡིག་གསེར་གྱི་སྦྲམ་བུ། སོགས་རེ་ཞིག་འདི་དག་གིས་འཐུས་པར་བྱས་སོ༎
ཞེས་གྲོང་ཁྱེར་ཆེན་མོ་ལན་གྲུའི་འབྲིང་རིམ་ལས་རིགས་ལག་རྩལ་སློབ་གྲྭ་ག་གེ་མོར་བོད་ཀྱི་སློབ་མ་རྣམས་ལ་དཔེ་ཀློག་གི་སྐོར་ནས་ཁ་བརྡ་ཞིག་བྱེད་དགོས་ཚུལ་དེ་གའི་སྡེ་ཁག་དུ་མའི་སློབ་མའི་ཚོགས་པའི་མིང་ཐོག་ནས་བསྐུལ་བའི་བརྡ་འབྱོར་བ་ན། ཁོ་ཚོའི་མོས་འདུན་ལྟར་ཆུ་ཚོད་གཉིས་ཙམ་གྱི་ཡུན་ཚད་དང་འགྲིག་པའི་བརྗོད་བྱ་སོགས་གང་ཅི་ནས་ཆེས་ཟབ་ཅིང་བརླིང་བ་མ་ཡིན་མང་ཉུང་རན་ལ་གོ་བདེ་བ་འདི་འདྲ་ཞིག་གྲུབ་པར་བྱས། འོན་ཏེ་སྐབས་སུ་བབ་པ་ན་རྒྱུ་རྐྱེན་ནམ་དུས་དབང་དམིགས་བསལ་བ་ཞིག་གི་གེགས་བར་གྱིས་དོན་དེ་བཞིན་ཕྱོགས་གཉིས་ཀའི་འདོད་ཐོག་ཏུ་མ་སྨིན་ཡང་། རང་གི་མ་ཟིན་ཏུ་ཐོན་པ་རྣམས་ཅིས་ཀྱང་ཆུད་ཟོས་སུ་མ་སོང་བ་ཞིག་དགའ་སྙམ་ནས་ནུབ་བྱང་མི་རིགས་སློབ་ཆེན་དུ་དགེ་རྒན་གྱི་མིང་ཙམ་འཛིན་པ་ཤ་བོ་རབ་བརྟན་ནམ་སྐར་མ་ཨ་བརྟན་དུ་འབོད་པས་སྦྱར་བ་དགེའོ༎


text:
ཀླུ་མཁར་གྱི་རྩོམ་བཞི་གླེང་བ།
ཨ་བཙན་པོ།
ཁ་སང་དེ་རིང་དྲ་ངོས་ཡོངས་ཀླུ་མཁར་བྱམས་སྐོར་གྱིས་ཁེངས་ནས་བསྡད་འདུག མི་མང་པོ་ཞིག་གིས་ཁོས་ཉེ་ཆེར་  > ཞེས་༸གོང་ས་མཆོག་ལས་ཁོང་གལ་ཆེ་ཚུལ་གྱི་རྩོམ་ཡིག་དེར་སྐྱོན་བརྗོད་མཁན་འདུག་ལ། ཡང་ཁག་ཅིག་གིས་དེ་ལ་སྐྱོན་མི་འདུག་ཚུལ་ཡང་གླེང་། སྐབས་དེར་བདག་གིས་མདོ་སྨད་གླིང་ཞེས་པའི་དྲ་ཚོམས་སུ་ཀླུ་མཁར་བྱམས་ཀྱིས་སྔར་བྲིས་པའི་རྩོམ་ཡིག་ཁག་ཅིག་གི་སྐོར་ནས་སྐད་ཆ་ཐུང་ཐུང་ཞིག་བཤད་པ་སྒྲ་འཇུག་བྱས་ཏེ་ཡར་མར་མང་པོ་བཏང་སོང་ལ། མི་མང་པོ་ཞིག་གིས་ཀླུས་སྔོན་མར་བྲིས་པའི་རྩོམ་ཡིག་དག་ཤེས་མེད་པ་མ་ཟད། གོ་ནོར་ཐེབས་བསྡད་མཁན་མང་བོ་མཐོང་བྱུང་། དེས་ན་དེ་རིང་འདིར་བདག་གིས་ཀླུ་མཁར་བྱམས་གྱི་རྩོམ་ཡིག་ཁག་ཅིག་ངོ་སྤྲོད་བྱེད།
ལ་མོ་ཕར་རྒྱབ་ཚུར་རྒྱབ། ལས་ཀ་རྒྱལ་གཅེས་ཆོས་གཅེས།
རྩོམ་ཡིག་འདི་ནི་ཀླུ་མཁར་བྱམས་ཀྱིས་ཕྱི་ལོ་ ༢༠༠༨ ཟླ་ ༦ ཚེས་ ༡༧ ཉིན་བྲིས་པ་དང་ཟླ་དེའི་ཚེས་ ༣༠ ཉིན་དུས་བབ་དྲ་ཚིགས་ཀྱི་ཟིན་བྲིས་སུ་སྤེལ་བ་ཞིག་རེད།
རྩོམ་ཡིག་འདིའི་བརྗོད་དོན་གཙོ་བོ་ནི་༸གོང་ས་རྒྱལ་བའི་དབང་པོ་མཆོག་གིས་དོལ་རྒྱལ་དང་འབྲེལ་བའི་བླང་དོར་བཀའ་སློབ་ཁག་ཅིག་དང་། བོད་གཞུང་གིས་དོལ་རྒྱལ་བརྟེན་གསོལ་སྐོར་ལ་འཛིན་པའི་སྲིད་ཇུས་ཁག་རྒྱ་དམར་གཞུང་གིས་བོད་ཐོག་འཛིན་པའི་རྒྱལ་གཅེས་ཆོས་གཅེས་ཀྱི་སྲིད་ཇུས་དང་གཅིག་མཚུངས་ཡིག་པར་སྒྲུབ་པའི་རྩོམ་ཡིག་ཅིག་རེད།
རྩོམ་ཡིག་དེར་འཁོད་དོན་“ཡང་དུས་རབས་འདིའི་སྲིད་སྐྱོང་གཞུང་ལུགས་ཀྱི་ངོས་ནས་བཤད་ན། རྒྱལ་ཁབ་མི་མང་གི་ཆེད་དུ་བཙུགས་པ་ལས། མི་མང་རྒྱལ་ཁབ་ཆེད་དུ་འཚོ་དགོས་པ་མིན་སྟབས། གཞུང་ཞིག་གིས་མང་ཚོགས་ལ་རྒྱལ་གཅེས་ལས་འགུལ་སྤེལ་ན་གཞི་རྩའི་ལོག་སྤྱོད་པར་ངེས་འཛིན་བྱེད། འདི་ག་བཙན་བྱོལ་སྤྱི་ཚོགས་ནང་དུའང་ལྷ་ཤུགས་ལྡན་ཟེར་བ་བསྟེན་ཆོག་མིན་ལས་འཕྲོས་པའི་ལས་འགུལ་དེ་མཚུངས་ཤིག་ལོ་ཤས་གོང་ནས་སྤེལ་ཡོད་ལ། བོད་གཞུང་གི་ལས་འགུལ་འདི་ཚིག་ངོས་རྐྱང་བ་ནས་འགྲེལ་ན་ཆོས་གཅེས་རྒྱལ་གཅེས་ཞེས་འབོད་དགོས་པར་སྣང་ཡང༌། ལས་འགུལ་འདི་གཉིས་ཀྱི་ལོག་སྤྱོད་རང་བཞིན་ལ་ཧེ་བག་སྤུ་ཙམ་མེད།” ཞེས་བྲིས་འདུག་ལ་ཡང་མཇུག་ཏུ་“མ་མཐར་ཡང་བཙན་བྱོལ་གཞུང་གིས་ལ་ཕར་རྒྱབ་ཀྱི་རྒྱལ་གཅེས་ཆོས་གཅེར་ལད་མོ་བྱས་ཏེ། མིའི་རིགས་ཀྱི་དཔལ་ཡོན་ཕྱིར་གཞོལ་བྱེད་པའི་ལས་འགུལ་དེ་འདྲ་མི་སྤེལ་རྒྱུ་དང༌། སྔོན་དེ་ལྟར་འགྱེས་པར་འགྱོད་བཤགས་བྱེད་རྒྱུ་ཙམ་ཞིག་ད་ཆ་འཇོན་དགོས་ཚད་རེད་ལ” ཞེས་རྒྱ་དམར་གྱིས་བོད་ཐོག་འཛིན་པའི་རྒྱལ་གཅེས་ཆོས་གཅེས་ཀྱི་སྲིད་ཇུས་དང་༸གོང་ས་མཆོག་དང་བོད་གཞུང་གིས་དོལ་རྒྱལ་སྐོར་ལ་འཛིན་པའི་སྲིད་ཇུས་གཉིས་གཅིག་པ་ཡིན་པར་བསྒྲུབས་ཡོད། དེ་མིན་རྩོམ་དེར་༸གོང་ས་བཅུ་བཞི་པ་ཆེན་པོ་མཆོག་གི་ཡང་སྲིད་ངོས་འཛིན་དང་སྐུ་ན་ཕྲ་དུས་ཀྱི་མཛད་འཕྲིན་སྐོར་ལ་ཟུར་ཟ་གང་མང་བྱས་ཡོད་ཀྱང་དེ་དག་ཡིག་ཚོགས་ལ་དོགས་ཏེ་འདིར་བཀོད་མེད་པས་དེ་དག་གསལ་བོར་མཁྱེན་འདོད་མཁན་དག་གིས་མ་རྩོམ་ལ་གཟིགས་རོགས་ཞུ།
ཉི་མའི་སྲིབ་འཁྱག་གླེང་བ།
རྩོམ་ཡིག་འདི་ནི་ཀླུ་མཁར་བྱམས་ཀྱིས་ཕྱི་ལོ་ ༢༠༡༠ ཟླ་ ༨ ཚེས་ ༣༠ ཉིན་བོད་ཀྱི་དུས་བབ་དྲ་ཚིགས་ཀྱི་ཟིན་བྲིས་སུ་སྤེལ་བ་ཞིག་ཡིན་ལ། རྩོམ་ཡིག་འདིའི་བརྗོད་དོན་གཙོ་བོ་ནི་༸གོང་ས་མཆོག་གི་སྐྱོན་གྱི་ཕྱོགས་གླེང་སློང་བྱེད་རྒྱུ་ཡིན་ཚུལ་དང་། དེ་བཞིན་དུ་༸གོང་ས་མཆོག་གིས་གཙོས་བོད་ཀྱི་བླ་ཆེན་རྣམ་པས་སྤྲུལ་སྐུ་ངོས་འཛིན་བྱེད་པའི་ལམ་སྲོལ་ལ་དགག་པ་བརྒྱབ་ཡོད་པར་མ་ཟད། ༸གོང་ས་མཆོག་གི་སྐུ་ན་ཕྲ་དུས་ཀྱི་མཛད་པ་མང་པོར་ཟུར་ཟ་བྱས་པའི་རྩོམ་ཡིག་མཇུག་མ་གྲུབ་པ་ཞིག་རེད།
དེ་ཡང་རྩོམ་ཡིག་དེར་འཁོད་དོན་“མ་གཞི་ཉི་མ་ནི་ས་གཞི་ལེབ་མོ་འདིའི་སྒང་ལ་ཉིན་སྲིབ་མེད་པར་དྲོད་ཁོལ་སྦྱིན་མཁན་ཞིག་ཡིན་པའི་དབང་དུ་བྱས་ཀྱང༌། ཉི་མ་རང་སྟེང་དུ་སྲིབ་འཁྱག་གི་ཆ་མང་པོ་ཞིག་ཡོད་པ་གོར་མ་ཆགས་ན། ཕྲན་གྱིས་ཀྱང་བླ་མ་ཉི་མ་འདྲ་བོའི་མཛད་པའི་སྲིབ་ངོས་ནས་གླེང་སློང་རྒྱུའི་ཚོད་ལྟ་ཤིག་བྱས་པ་འདི་བཞིན་རྒྱ་མཚོའི་ནང་ལ་དཀར་ཐིགས་ཙམ་མོ།” ཞེས་༸གོང་ས་མཆོག་གི་ངན་ཕྱོགས་སམ་སྐྱོན་གྱི་ཕྱོགས་ནས་གླེང་རྒྱུ་ཡིན་ཚུལ་བཤད་ཡོད་ལ། དེ་བཞིན་དུ་རྩོམ་ཡིག་དེར་“ཐོག་མར་ཁོང་ཚོའི་རང་ཉིད་ལྷ་མིན་པ་ཁ་གསལ་གཏིང་གསལ་བྱ་རྒྱུའི་མཚོན། གཞན་གྱི་ཕྲུ་གུ་འཁོས་ཞན་ཚོར་གན་ཚང་གི་ཡང་སྲིད་དང༌། འདི་ཚང་གི་སྐྱེས་སྤྲུལ་ལ་ཐུགས་དམ་རྩེ་མཐུན་བྱུང་རབས་ཀྱི་ལྷ་སྒྲུང་བཟོ་མཚམས་འཇོག་དགོས་ཤིང༌། བྱུང་ན་ཉིན་མོ་དེ་ནས་བཟུང་ང་ཚོས་ལྷ་མི་རྟེན་གཅིག་གི་སྐྱེས་ཆེན་ཚོར་མིའི་རང་མོས་རང་དབང་གི་ཐོབ་ཐང་སྤྲོད་འོས་མིན་གཞུང་ལུགས་ཀྱི་གཞི་འཛིན་ས་ཞིག་རྙེད་མདོག་ཁ་བ་རེད། མ་གཏོགས་ལྷ་སྒྲུང་རང་མགོར་ལྷུང་དུས་སུན་སྣང་སྐྱེས་ཀྱིན་ཡོད་མདོག་མདོག་དང༌། གཞན་གྱི་མགོར་ལྷ་སྒྲུང་སྤེལ་རྐྱང་རང་གནང་ཚེ། ལས་དེ་ལྟར་བགྱི་བའི་ཉེར་ལེན་གྱིས། ལྷན་རྒྱས་ཚོར་ཚེ་ཚེ་རབས་རབས་ལ་འགྲོ་བ་མིའི་ཐོབ་ཐང་ཅིག་རག་རྒྱུ་སེམས་ཐག་ཡིན་པ་མ་ཟད། དུས་ནམ་ཞིག་མཉམ་འབྲེལ་རྒྱལ་ཚོགས་ཀྱི་བྱིས་པའི་ཐོབ་ཐང་གི་བསྒྲགས་ཡིག་ནང་ལྟར། བྱིས་པ་ལྷ་སྐུར་བཟོས་པའི་ཉེས་པ་བརྩད་གཅོད་བྱེད་མཁན་འབྱུང་མི་སྲིད་པ་མིན་ན་་་་” ཞེས་༸གོང་ས་མཆོག་གིས་སྤྲུལ་སྐུ་གང་མང་ཞིག་གི་ཡང་སྲིད་ངོས་འཛིན་གནང་བཞིན་པ་དག མཉམ་འབྲེལ་རྒྱལ་ཚོགས་ཀྱི་བྱིས་པའི་ཐོབ་ཐང་གི་བསྒྲགས་ཡིག་དང་འགལ་ཡོད་ཚུལ་དང་། དེ་བཞིན་དུ་༸གོང་ས་མཆོག་གི་སྐུ་ན་ཕྲ་དུས་ཀྱི་མཛད་པ་མང་པོར་ཟུར་ཟ་བྱས་ཡོད།
རྩོམ་ཡིག་འདིའི་ཞབས་མཆན་དུ་མདོ་སྨད་པ་མང་དག་ཅིག་གིས་བསྔགས་བརྗོད་དང་གདེངས་འཇོག་བྱས་ཡོད་མོད། བདག་གིས་རྩོམ་ཡིག་འདི་ཀླུ་མཁར་གྱི་བསམ་ཚུལ་དངོས་དང་ཁོས་༸གོང་ས་མཆོག་ལ་འཛིན་པའི་ལྟ་ཚུལ་དངོས་དེ་ཡིན་པར་ངོས་འཛིན་བྱེད་བཞིན་ཡོད།
སེར་པོ་གསུམ་ཀྱི་མནར་གཅོད།
རྩོམ་ཡིག་འདི་ནི་ཀླུ་མཁར་བྱམས་ཀྱིས་ཕྱི་ལོ་ ༢༠༡༣ ཟླ་ ༧ ཚེས་ ༧ ཉིན་བོད་ཀྱི་དུས་བབ་དྲ་ཚིགས་ཀྱི་བསམ་ཚུལ་ཞེས་པར་སྤེལ་བའི་རྩོམ་ཡིག་ཅིག་ཡིན་ལ། རྩོམ་ཡིག་འདིའི་བརྗོད་དོན་གཙོ་བོ་ནི་ཁོ་ཚོགས་འདུ་ཞིག་གི་ཆེད་དུ་ཐེ་ཝན་ལ་སོང་བའི་སྐོར་དང་ལམ་སྐབས་ནས་དཀའ་ངལ་འཕྲད་པའི་སྐོར་གཞི་ལ་བཞག་ནས་ཞྭ་སེར་པོ་སྟེ་དགེ་ལུགས་སམ་དགའ་ལྡན་ཕོ་བྲང་དང་། བཙན་བྱོལ་བོད་མི་སྐྱབས་བཅོལ་བ་དག་ཕྱི་སྐྱོད་ལག་དེབ་སེར་པོ། བོད་མི་རིགས་ཀྱི་ངོ་གདོང་སེར་པོ་བཅས་ཀྱིས་ཁོ་རང་གི་འགྲོ་འདུག་སྤྱོད་གསུམ་ལ་མནར་གཅོད་བཏང་ཚུལ་འཁོད་ཡོད་ལ། ལྷག་པར་དུ་རྩོམ་ཡིག་འདིར་ཞྭ་སེར་པོ་སྟེ་དགེ་ལུགས་པའམ་དགའ་ལྡན་ཕོ་བྲང་རྒྱལ་འཚོང་བ་ཡིན་པར་བཤད་ཡོད།
དེ་ཡང་རྩོམ་ཡིག་དེར་འཁོད་དོན་ “མི་ཞིག་གིས་བོད་རྒྱལ་ཁབ་ག་པར་ཡོད་དྲིས་དུས། ཐག་ཉེ་ས་ནས་བཤད་ན་ཞྭ་སེར་བོ་ཚང་གི་བྱུང་རབས་ནང་འཛུབ་མོ་འཛུགས་དགོས་པ་ནི་གུ་ཡངས་མེད་པའི་གནད་དོན་ཞིག་ཡིན།” ཞེས་དང་ཡང་ “ལག་དེབ་སེར་པོ་འདི་ངའི་ཐོབ་ཐང་དངོས་གནས་དེ་ཡིན་ལ། གདོང་བ་སེར་པོ་འདི་ངའི་ལྷན་སྐྱེས་ཀྱི་ཤ་མདངས་ཡིན། རྒྱལ་ཁབ་བཙོང་བའི་ནག་ཉེས་ཁོ་ནས་མ་གཏོགས་ཞྭ་སེར་བོ་ཚང་ངའི་ཕ་ཆོས་ཡིན། སོང་ཙང་ལག་དེབ་སེར་པོ་དང་། གདོང་བ་སེར་པོ། ད་དུང་ཞྭ་མོ་སེར་པོ་གསུམ་པོར་ང་སྒེར་ངོས་ནས་ཁ་འཁང་ར་ཞིག་ཡོང་གཞི་མེད་མོད།” ཞེས་ཞྭ་སེར་བོའམ་དགའ་ལྡན་ཕོ་བྲང་གིས་བོད་རྒྱལ་ཁབ་བཙོངས་པའི་རྐྱེན་གྱིས་ཁོས་ “དུས་མཐའི་ཉི་མ་དམར་པོ་ནང་བཞིན་ཅི་འདྲའི་མིག་ལ་འཛེར་བ་” ཡིན་ཚུལ་བྲིས་ཡོད།
ད་དུང་རྩོམ་ཡིག་དེར་ “ཁ་བ་རི་བ་ཚང་གི་སྣོད་བཅུད་གཉིས་ཀྱི་རླུང་རྟ་མར་ལ་འགྲིབ་བཞིན་པའི་སྐབས་སུ། ཁོ་ཚོ་དྲ་ཇེ་རྒྱས་དང་མགོ་ཇེ་སྐྲང་ཡིན་དོན་ཅི།” ཞེས་དགའ་ལྡན་ཕོ་བྲང་དང་༸གོང་ས་མཆོག་གི་མཛད་པ་སོགས་དར་རྒྱས་འགྲོ་བཞིན་པའི་རྣམ་པར་མི་འདོད་པའི་རྣམ་འགྱུར་ཤུགས་ཆེར་བསྟན་ཡོད།
མོན་ཆང་ཞིམ་པོ་ཞིག་བཏུང་ཆེད་སང་ལོ་རྟ་དབང་ལ་ཐོན་འགྲོ
རྩོམ་ཡིག་འདི་ནི་ཀླུ་མཁར་བྱམས་ཀྱིས་ཕྱི་ལོ་ ༢༠༡༥ ཟླ་ ༧ ཚེས་ ༡༠ ཉིན་ཁ་བརྡ་དྲ་ཚིགས་སུ་སྤེལ་བའི་རྩོམ་ཡིག་ཅིག་ཡིན་ལ། རྩོམ་ཡིག་འདིའི་བརྗོད་དོན་གཙོ་བོ་ནི་༸གོང་ས་མཆོག་གི་ཡང་སྲིད་ངོས་འཛིན་སྐོར་དང་། ༸གོང་ས་མཆོག་གི་ཡང་སྲིད་དེ་རྒྱ་གར་ནག་གཉིས་ལས་སུ་ལ་གལ་ཆེན་ཡིན་མིན་སོགས་ཀྱི་སྐོར་ནས་གླེང་འདུག
འོན་ཀྱང་རྩོམ་ཡིག་འདིར་ཡང་༸གོང་ས་མཆོག་ལ་ཟུར་ཟ་དང་སྐུར་འདེབས། ལྷག་པར་དུ་བོད་ཆོལ་ཁ་གསུམ་ཐུན་མོང་གིས་༸གོང་ས་མཆོག་སྐུ་ཚེ་ཁྲི་ཕྲག་ནས་ཁྲི་ཕྲག་བར་དུ་བཞུགས་རྒྱུའི་བརྟན་བཞུགས་ཕུལ་བཞིན་པའི་སྐབས་སུ་ཁོས་༸གོང་ས་མཆོག་གིས་ལོ་རྗེས་མར་མོན་ཡུལ་དུ་ཕེབས་རྒྱུའི་ཞལ་བཞེས་དེ་དོན་ལོག་པར་བསྒྱུར་ནས་དེ་མ་འོངས་ལུང་བསྟན་ཡིན་ཚུལ་དང་། ཡང་སྲིད་མོན་ཡུལ་དུ་འཁྲུང་རྒྱུའི་ལུང་བསྟན་ཡིན་ཚུལ་སོགས་ཀྱི་རྟེན་འབྲེལ་ལོག་པ་བཤད་ཡོད། དེ་ཡང་རྩོམ་ཡིག་དེར་འཁོད་དོན་ “གྱ་སྟོན་ཐོག་གོང་ས་མཆོག་གིས་ཨ་རི་ན་ཅལ་གྱི་མངའ་སྡེ་སྲིད་སྐྱོང་ལ་“མོན་ཆང་ཞིམ་པོ་ཞིག་བཏུང་ཆེད། ང་སང་ལོ་རྟ་དབང་ལ་ཡོང་གི་ཡིན། ས་གནས་ཡུལ་མི་ཚོར་ལན་དེ་འཕྲོད་པ་གྱིས”ཞེས་བཞད་མོ་དང་བཅས་ལྗགས་ལན་བསྐུར་བ་འདི་ཡིན། དེ་མུར་ངའི་སེམས་སུ་ཚངས་མགུར་ནང་གི་”བྱ་ཏེ་ཁྲུང་ཁྲུང་དཀར་མོ། །གཤོག་རྩལ་ང་ལ་གཡོར་དང་། །ཐག་རིང་གཞན་ལ་མི་འགྲོ། །ལི་ཐང་བསྐོར་ནས་སླེབས་ཡོང་། །”ཞེས་པའི་ཚན་པ་འདི་ཡིད་ལ་དྲན་དུ་བཅུག མགུར་གླུ་ཚན་པ་འདི་རང་ག་བ་ཞིག་མིན། རྒྱལ་དབང་དྲུག་པས་གང་གི་ཡང་སྲིད་ཁམས་ལི་ཐང་ནས་འཁྲུངས་རྒྱུའི་མངོན་ཤེས་གསུང་བར་བཤད། དེ་ན་ཏཱ་ལའི་བླ་མས་མོན་ཆང་ཞིམ་པོ་ཞིག་བཏུང་ཆེད། སང་ལོ་རྟ་དབང་ལ་ཕེབས་འཆར་འདི་ཡང་བརྡ་མཚོན་ཞིག་ཡིན་ཆོག” ཅེས་སོ།།
ཡང་རྩོམ་ཡིག་དེར་༸གོང་ས་མཆོག་དང་དགའ་ལྡན་ཕོ་བྲང་གི་དམིགས་ཡུལ་དངོས་ནི་བོད་དོན་མ་ཡིན་པར་དྷ་སའི་རི་སྒང་ཆུང་ཆུང་འདི་དང་དགའ་ལྡན་ཕོ་བྲང་འདི་ནང་པ་ཡོངས་ཀྱི་ལྟེ་གནས་དང་༸གོང་ས་མཆོག་ནང་པ་ཡོངས་ཀྱི་དབུ་ཁྲིད་དུ་བཞུགས་རྒྱུ་དེ་ཡིན་ཚུལ་ཡེ་ཤུའི་ཆོས་ལུགས་ཀྱི་ལྟེ་གནས་ཝེ་ཊི་ཀན་ (Vatican) དཔེ་ལ་སྦྱར་ནས་འཁོད་དོན་ “ཏཱ་ལའི་བླ་མས་རང་གི་སྐུ་ཚེ་གང་བོར་བོད་རྒྱལ་ཁབ་སླར་གསོ་མ་ཐུབ་རུང་། རྡ་སའི་རི་སྒང་ལ་ཆགས་པའི་བླ་བྲང་ཆུང་ཆུང་འདི་ཚང་། ནང་བསྟན་ཡོངས་ཀྱི་ཝེ་ཊི་ཀན་ (Vatican) ཞིག་ཆགས་ན་བསམ་པའི་རྨི་ལམ་སྔོན་ནས་གཏོང་མྱོང་ལ།” ཞེས་དང་དེའི་མཇུག་ཏུ་བཀའ་ཁྲི་ཟུར་བ་ཟམ་གདོང་རིན་པོ་ཆེའི་བཀའ་སློབ་ལུངས་དྲངས་ནས་དེ་ལྟར་བསྒྲུབས་ཡོད།
ད་དུང་རྩོམ་ཡིག་འདིར་ཀློག་མི་སྤྲོ་བ་ཞིག་ཡོད་པ་ནི་༸གོང་ས་མཆོག་གི་མཛད་པ་འཕྲིན་ལས་ཇི་ལྟར་རྒྱས་པ་དེ་ལྟར་གྱིས་བོད་རང་བཙན་དེ་ཁྲིམས་ཐོག་ནས་དག་འབུད་བྱེད་པའི་འགོག་རྐྱེན་དུ་གྱུར་ཡོད་ཚུལ་བཤད་པ་འདི་རེད། དེ་ཡང་རྩོམ་ཡིག་དེར་འཁོད་དོན་“ཆབ་སྲིད་རྐྱང་བ་སྒྲ་དོག་འཇུག་གི་དབང་དུ་བྱས་ན། ང་ཚོས་ཉེན་ཁ་ཞིག་མཐོང་བ་ནི། གོང་ས་ཏཱ་ལའི་བླ་མ་འདི་ཚང་ཅི་ཙམ་ཆེན་པོ་ཆགས་པ་དེ་ཙམ་ཀྱིས། གང་གི་དགོངས་གཞི་ (ལམ་དབུ་མ) ངང་ངམ་ཤུགས་ཀྱིས་ས་བསྒྲགས་གནམ་བསྒྲགས་ལ་འགྲོ་གི་ཡོད་ཙང་། གནད་དོན་དེར་བརྟེན་ནས་བོད་རང་བཙན་ཁྲིམས་ཐོག་ལ་དག་འབུལ་བྱ་རྒྱུར་མཐུན་རྐྱེན་ལས་འགོག་རྐྱེན་ཆགས་བཞིན་པ་འདི་ཡིན།” འདི་ནི་རང་བཙན་ཁ་ཁྱེར་གྱིས་༸གོང་ས་མཆོག་གི་མཛད་འཕྲིན་ལ་སྐྱོན་བརྗོད་བྱེད་མཁན་དག་གི་འདོད་ཚུལ་རེད།
དེ་མིན་ད་དུང་༸གོང་ས་མཆོག་གིས་ཆབ་སྲིད་ཀྱི་དབུ་ཁྲིད་དེ་བགྲེས་ཡོལ་ཆ་ཚང་གནང་བའི་སྐབས་སུ་ཁོས་རྩོམ་ཡིག་ >དང་། དེའི་རྗེས་སུ་༸གོང་ས་མཆོག་གིས་བོད་གཞུང་བསྡུ་བསོག་བྱས་ཚུལ་གྱི་རྩོམ་ཡིག་དང་བསམ་ཚུལ་སོགས་བྱུང་བའི་སྐབས་སུ་༸གོང་ས་མཆོག་ཐུགས་ཕམ་བྱུང་ཚུལ་ཀྱི་བཀའ་སློབ་གནང་སྐབས་ཁོས་བྲིས་པའི་ > ཞེས་སོགས་ད་དུང་༸གོང་ས་མཆོག་དང་རང་གཞུང་ལ་ཟུར་ཟ་དང་སྐུར་འདེབས་བྱས་པའི་རྩོམ་ཡིག་དང་རླུང་འཕྲིན་ཁང་སོགས་ཤིན་ཏུ་མང་མོད། འདིར་གོང་གི་རྩོམ་ཡིག་བཞི་བོ་དེས་འཐུས་པར་བྱས། ཉེ་ཆར་  > ཞེས་པའི་སྐོར་ལ་རྩོམ་ཡིག་མང་དག་ཅིག་བྲིས་འདུག་པས་འདིར་བསྐྱར་བཟློས་བྱེད་པར་དགོས་པ་ཆེར་མ་མཐོང་བས་བཞག་གོ།
ཕྱི་ལོ་ ༢༠༡༧ ཟླ་ ༢ ཚེས་ ༡༣ ལ།


text:
95
སྐྱེ་བ་ཀུན་ཏུ་ཁྱོད་གསུང་ལྕགས་ཀྱུ་ཡིས། ལེགས་པར་དྲ་ངས་ཏེ་བདག་ཡིད་གླང་པོ་ཆེ།། གྲགས་པ་རྣམ་
གསུམ་གཞུང་གི་ལམ་བཟང་ནས། །ཐར་པའི་གྲོང་མཆོག་འཇུག་པར་བིུན་གྱིས་རློབས།། ཞེས་པའི་གྲགས་
པ་རྣམ་པ་གསུམ་ཡང་ཁོང་རྣམ་པ་གསུམ་ལ་ཞུ་བ་ཡིན།
གྲགས་འཛིན་ ། རྒྱལ་བུ་གཞོན་ནུ་དོན་གྲུབ་ཀྱི་བཅུན་མོའི་གཙོ་མོ་དང་། སྲས་སྒྲ་གཅན་འཇིན་གྱི་སྐྱེད་མར་གྱུར་
པ་དེའི་མིང་།
གྲང་། (4) འབྱེད་སྡུད་ཀྱི་སྒྲ་ གམ་ ང་མ་ དམ་ ནམ་ སོགས་ད་ང་ཆ་འདྲ་བའི། བཟློག་སྟེ་དྲི་བའི་ཚིག་
དང་ཐེ་ཚོམ་བཅ་ས་ལ་འཇུག་པའི་ཚིག་ཕྲད་ཅིག །དཔེར་ན། ཡོངས་འཛིན་ཁྲི་བྱང་རིན་པོ་ཆས། འོན་ཏེ་
ཆོས་པ་དག་ལས་ཟོག་པོ་གྲིན། །དྲང་པོའི་མི་བས་གཡོ་ཅ་ན་དབུང་པ་ད་ར། །སྡིག་ཅ་ན་སོག་ལེའི་སེམས་
ལྡན་བླ་གཟུགས་འགས། །ཕན་བདེའི་འཁྲི་ཤིང་གཅོད་པ་མི་འགྱུར་གྱུར་གྲང་། ། རམ ཞེས་པ་ལྟ་བུའོ། །
ཡང་། གཞོན་ནུ་ཟླ་མེད་ལས། ཉེ་དུ་འཁོར་བཅ་ས་མངོན་སུམ་སྡུག་བསྔལ་གྱིས། །མནར་ལ་སྙིང་རྗེའི་ཡུལ་
རྣམས་བོར་བཞིན་དུ། །མཐའ་ཡས་འགྲོ་དོན་སྤྱོད་ཅེས་རི་ཀླུང་དུ། །གཤེགས་བཞེད་ཐུགས་ནི་འགལ་བར་
མ་གྱུར་གྱུར་གྲང་། ། ཏམ ཞེས་པ་ལྟ་བུའོ། །(2) ཆ་པོའི་ལྡོག་ཕྱོགས། དཔེར་ན། ཆ་གྲང་། ཞེས་པ་ལྟ་བུ།
གྲང་དམལ་བརྒྱད་། ༡ ཆུ་བུར་ཅ་ན། [ལུས་ཐམས་ཅད་ཆུ་བུར་བྱུང་བ་བཞིན་དུ་འཁུམས་པའོ།] ༢ ཆུ་བུར་རྡོལ་བ། [ཆུ་
བུར་རྡོལ་བ་བཞིན་དུ་འཁུམས་པའོ།] ༣ སོ་ཐམ་ཐམ་པ། [ཁ་དང་སོ་དག་ལས་སྒྲ་ཐམ་ཐམ་ཟེར་བ་འབྱུང་བའི་ཕྱིར།] ༤
ཀྱི་ཧུད་ཟེར་བ། [ཀྱི་ཧུད་ཅེས་པའི་སྨྲེ་ངག་འདོན་པ།] ར ཨ་ཆུ་ཟེར་བ། [ཨ་ཆུ་ཟེར་བཞིནསྨེ་ངག་འདོན་པ།] ༦
ཨུཏྤལ་ལྟར་གས་པ། [ཨུཕལ་གྱི་ཁ་དོག་ལྟར་ཤ་མདོག་སྔོན་པོར་གྱུར་ཅིང་ལྔ་དྲུག་ཙམ་དུ་གས་པའོ།] ༧ པདྨཱ་ལྟར་གས་
པ། [པདྨ་དམར་པོའི་ཁ་དོག་སྟར་ཤ་མདོག་དམར་བར་གྱུར་ཅིང་བཅུ་ཙམ་དུ་གས་པའོ།] ༨ པ ད་ཆེན་པོ་ལྟར་གས་པ་
དང་བརྒྱད་དོ། །[ཤ་མདོག་ཤིན་ཏུ་དམར་བར་གྱུར་ཅིང་བརྒྱའམ་དེ་ལས་མང་བར་གས་པའོ།]
གྲང་ས་གནས་དྲུག་ཅུ། ༡ གཅིག ༣ བཅུ། ༣ བརྒྱ། ༤ སྟོང་། ༥ ཁྲི། ༦ འབུམ། ༧ ས་ཡ། ༨ བྱེ་བ། ༩
དུང་ཕྱུར ༡༠ ཐེར་འབུམ། ༡༡ ཐེར་འབུམ་ཆེན་པོ། ༡༣ ཁྲག་ཁྲིག ༡༣ ཁྲག་ཁྲིག་ཆེན་པོ། ༡ རབ་
བཀྲམ། ༡༥ རབ་བཀྲམ་ཆེན་པོ། ༡༦ གཏམས། ༡༧ གཏམས་ཆེན་པོ། ༡༨ ད་ཀྲིགས། ༡༩ དཀྲིགས་
ཆེན་པོ། ༣༠ མི་འཁྲུགས་པ། ༣༡ མི་འཁྲུགས་པ་ཆེན་པོ། ༣༣ ཁྱད་ཕྱིན། ༣༣ ཁྱད་ཕྱིན་ཆེན་པོ། ༣
པང་སྟེང་། ༣༥ པང་སྟེང་ཆེན་པོ། ༣༦ དེད་འདྲེན། ༣༧ དེད་འངཱེན་ཆེན་པོ། ༣༨ མཐའ་སྣང་། ༣་
མཐའ་སྣང་ཆེན་པོ། ༣༠ རྒྱུ་རིག ༣༡ རྒྱུ་རིག་ཆེན་པོ། ༣༣ འོད་མཛས། ༣ འོད་མཇེས་ཆེན་པོ།


text:
ལོ་ངོ་གཉིས་ཀྱི་རིང་ལ་རྒྱུན་མཐུད་ཀྱིས་ཁུངས་འཚོལ་ར་སྤྲོད་དང་ལེགས་བཅོས་བརྒྱུད་དེ་རང་སྐྱོང་ལྗོངས་ཚད་གཞི་གཏན་འབེབས་ཞིབ་འཇུག་ཁང་དང་ལྷ་ས་གྲོང་ཁྱེར་སྤུས་ཚད་ལག་རྩལ་ལྟ་སྐུལ་ཅུའུ་སོགས་ལས་ཁུངས་ཀྱིས་བྲིས་པའི་བོད་རང་སྐྱོང་ལྗོངས་ས་གནས་ཀྱི་ཚད་གཞི་ཅན་གྱི་༼ཁ་བཏགས༽(DB/T 0114-2017)ཞེས་པ་ཉེ་ལམ་དངོས་སུ་ལག་བསྟར་ཁྱབ་བསྒྲགས་བྱས། ༼ཁ་བཏགས༽ཀྱི་ས་གནས་ཚད་གཞིའི་ཡིག་ཆའི་ཁྲོད་ཁ་བཏགས་ཐོན་རྫས་ཀྱི་ལག་རྩལ་ཐད་ཀྱི་བླང་བྱ་དང་གུས་སྲོལ་མཛད་སྒོ་སྟེང་གི་སྤྱོད་ལུགས་སོགས་གཏན་འབེབས་གནང་ཡོད་ལ། ཚད་གཞི་འདི་ལག་བསྟར་ཁྱབ་བསྒྲགས་བྱས་པ་ཡིས་ཁ་བཏགས་ཀྱི་ཇུས་འགོད་དང་། ཐོན་སྐྱེད། ཉོ་ཚོང་། བེད་སྤྱོད་སོགས་འབྲེལ་ཡོད་ཁྱབ་ཁོངས་བཅས་ལ་མཛུབ་སྟོན་གྱི་ནུས་པ་འདོན་རྒྱུ་དང་། འདི་ནི་བོད་ལྗོངས་ཀྱིས་ཁ་བཏགས་ཐོན་རྫས་འབྲེལ་ཡོད་ཀྱི་ཚད་གཞི་ཐེངས་དང་པོ་བཟོས་པའང་ཡིན།
རིགས་མང་ཞིང་སྤུས་ཀ་འདྲ་མིན་ཡིན་པས་ཁ་བཏགས་ཀྱི་ཚོང་རའི་སྒྲིག་ལམ་རྙོག་འཛིང་དུ་བཏང་བ།
ཁ་བཏགས་ལ་ཁ་དར་ཡང་ཟེར་ཞིང་། དར་གོས་དང་། སྲིང་བལ་གྱི་རས། སོ་རས་སོགས་ཀྱིས་འཐག་པ་ཞིག་ཡིན་ལ། སྤྱིར་བཏང་འཐག་པའི་ཁ་བཏགས་སྟེང་དུ་བཀྲ་ཤིས་སྨོན་འདུན་མཚོན་པའི་རི་མོ་དང་ཡི་གེ་ཡོད་པ་དང་། སྤྱི་ཚོགས་སྟེང་མིའི་བར་འགྲོ་འོང་དང་ཆོས་ལུགས་ཀྱི་བྱེད་སྒོའི་ཁྲོད་གུས་འབུལ་དུ་སྤྱོད་པ་ཞིག་ཡིན། རགས་རྩིས་བྱས་པ་ལྟར་ན། རྒྱལ་ཡོངས་སུ་ལོ་ལྟར་ཚོད་དཔག་བྱས་ན་ཁྱོན་བསྡོམས་རིན་ཐང་དམངས་སྒོར་དུང་ཕྱུར་བཅུ་ཕྲག་ཁ་ཤས་ཀྱི་ཁ་བཏགས་འཛད་སྤྱོད་བྱེད་ཀྱི་ཡོད་པ་དང་། དེའི་ཁྲོད་བོད་རིགས་ནི་ཁ་བཏགས་འབུལ་སྤྱོད་མང་དུ་བྱེད་མཁན་གྱི་མི་རིགས་ཤིག་ཡིན།
ཁ་བཏགས་ནི་བོད་ལྗོངས་ཀྱི་ཁྱད་ལྡན་ཐོན་རྫས་ཤིག་ཡིན་པའི་ཆ་ནས། མིག་སྔར་ལྗོངས་ཡོངས་ཀྱི་ཚོང་རར་ཕྱིར་འཚོང་གི་ཚད་འབོར་ངེས་ཅན་ལྡན་ཞིང་ཐོན་སྐྱེད་ཀྱི་ཕན་འབྲས་ཀྱང་ཡག་པོ་ཐོན་མོད། འོན་ཀྱང་ཁ་བཏགས་ཀྱི་རིགས་མང་ཞིང་སྤུས་ཀ་འདྲ་མིན་ཡིན་པས་དེའི་རིན་གོང་ལ་གཞི་འཛིན་ས་མེད་པ་ཆགས་ཡོད་རྐྱེན། ཚོང་རའི་སྒྲིག་ལམ་ད་དུང་རྙོག་འཛིང་གི་ཚུལ་དུ་གནས་ཡོད་པ་རེད།
ངོ་སྤྲོད་གནང་བ་ལྟར་ན། ༼ཁ་བཏགས་༽ཀྱི་ས་གནས་ཚད་གཞིའི་ཞིབ་འཇུག་དང་གཏན་འབེབས་ཀྱིས་བོད་རིགས་ཀྱི་ཁ་བཏགས་རིག་གནས་ལ་དེ་བས་ཀྱང་སྲུང་སྐྱོབ་བྱེད་ཐུབ་པ་དང་། ཁ་བཏགས་ཀྱི་ཚོང་རའི་འཛུགས་སྐྲུན་དང་དོ་དམ་ལ་ཤུགས་སྣོན་རྒྱག་པར་རམ་འདེགས་ཀྱི་ནུས་པ་འདོན་ཐུབ་པ་མ་ཟད། ཐོན་ལས་བདེ་ལེགས་ངང་གོང་དུ་འཕེལ་བར་མངོན་འགྱུར་བྱུང་སྟེ་ཐོན་རྫས་སྤུས་ལེགས་ཅན་དུ་བརྩོན་ལེན་དང་། དཔལ་འབྱོར་འཕར་བར་སྐུལ་འདེད་གཏོང་བའི་དགེ་མཚན་དོན་སྙིང་ཅན་ལྡན་པ་ཡིན།
༼ཁ་བཏགས་༽ཀྱི་ས་གནས་ཚད་གཞིའི་ནང་ཐུམ་སྒྲིལ་དང་དབོར་འདྲེན་སོགས་ཀྱི་ནང་དོན་འདུས་ཡོད།
རང་སྐྱོང་ལྗོངས་སྤུས་ཚད་ལྟ་སྐུལ་ཅུའུ་ཡི་འབྲེལ་ཡོད་ལས་བྱེད་མི་སྣས་ངོ་སྤྲོད་གནང་བ་ལྟར་ན། ༼ཁ་བཏགས་༽ཀྱི་ས་གནས་ཚད་གཞིའི་ནང་དོན་གཙོ་བོ་རུ་ཁྱབ་ཁོངས་དང་ཚད་ལྡན་རང་བཞིན་གྱི་ཡིག་ཆ་འདྲེན་སྤྱོད། ཐ་སྙད་དང་གོ་དོན། ལག་རྩལ་གྱི་བླང་བྱ། གུས་སྲོལ་སྤྱོད་སྒོ། བདེ་འཇགས་ལག་རྩལ་ཐད་ཀྱི་བླང་བྱ། ཚོད་ལྟ་བྱེད་ཐབས། མ་དཔེ་ཟུར་ལེན། སྒྲིག་སྲོལ་གཏན་འབེབས་དང་ཐུམ་སྒྲིལ། མཚོན་རྟགས། དབོར་འདྲེན་དང་ཉར་ཚགས་བཅས་ཁག་༡༠འདུས་ཤིང་། ནང་དོན་དེ་དག་ལ་བཟོ་འགོད་ཚོ་ཆུང་དང་ཆེད་མཁས་ཀྱིས་ཡང་དང་བསྐྱར་དུ་ཉམས་ཞིབ་དང་བརྟག་དཔྱད་གནང་བ་མ་ཟད། བོད་ལྗོངས་ཀྱི་དངོས་ཡོད་གནས་ཚུལ་དང་ཟུང་དུ་སྦྲེལ་ནས་གཏན་འབེབས་གནང་བ་ཞིག་ཡིན།
རང་སྐྱོང་ལྗོངས་སྤུས་ཚད་ལྟ་སྐུལ་ཅུའུ་ཡི་འབྲེལ་ཡོད་འགན་འཁུར་མི་སྣས་མཚམས་སྦྱོར་གནང་དོན། དཔེར་ན། ལག་རྩལ་ཁྲོད་ཀྱི་རྒྱུ་ཆའི་ཐད་ཁ་བཏགས་ཀྱི་ལོ་རྒྱུས་ལ་ཟུར་ལྟ་དང་འབྲེལ་ཡོད་ཆེད་མཁས་ཀྱི་བསམ་འཆར་བསྡུ་ལེན་བྱས་ཏེ་མིག་སྔར་གྱི་ཐོན་སྐྱེད་བཟོ་རྩལ་དང་ཟུང་འབྲེལ་བྱས་ཡོད། དུས་མཚུངས་སུ་བོད་ལྗོངས་ཀྱི་སྐྱེ་ཁམས་ཁོར་ཡུག་ཞན་པར་གཞིགས་ནས་བཟོ་འགོད་ཚོ་ཆུང་གིས་གྲོས་མོལ་གནང་སྟེ་ཁ་བཏགས་ཐོན་སྐྱེད་བྱེད་པའི་རྒྱུ་ཆ་དེ་ངེས་པར་དུ་སྐྱེ་ཁམས་སྲུང་སྐྱོབ་ལ་མི་གནོད་པའི་རྒྱུ་ཆ་བཀོལ་སྤྱོད་བྱེད་དགོས་པར་གཏན་འབེབས་གནང་ཡོད་ཞེས་བཤད།
ཁ་བཏགས་ཀྱི་ཁ་དོག་དང་། རི་མོ། ཡི་གེ། རྒྱུ་ཆ། སྤྱོད་སྒོ་སོགས་ཀྱི་སྐོར་ལ་ཐོག་མར་བོད་ཀྱི་རིག་གནས་ལོ་རྒྱུས་ཀྱི་ཡིག་ཆ་དང་འབྲེལ་ཡོད་དཔྱད་རྩོམ་ལ་ཟུར་ལྟ་བྱས་པ་དང་། དེ་ནས་འབྲེལ་ཡོད་ཁྱབ་ཁོངས་དེའི་ཆེད་མཁས་ལ་བཅར་འདྲི་བྱས་པ་ཡིན། མཇུག་མཐར། ཆེད་མཁས་ཀྱི་ཞིབ་གྲོས་ཚོགས་འདུ་ཐེངས་གཉིས་དང་བཟོ་འགོད་ཚོ་ཆུང་གི་བགྲོ་གླེང་ཐེངས་མང་བརྒྱུད་དེ་ཕྱོགས་བསྡོམས་བྱས་ནས་གྲུབ་པ་ཡིན།
ཁ་བཏགས་ཀྱི་བདེ་འཇགས་ལག་རྩལ་ཐད་ཀྱི་བླང་བྱ་དང་། ཚོད་ལྟ་བྱེད་ཐབས། མ་དཔེ་ཟུར་ལེན། སྒྲིག་སྲོལ་གཏན་འབེབས། མཚོན་རྟགས། ཐུམ་སྒྲིལ། དབོར་འདྲེན། ཉར་ཚགས་དང་བཅས་ཡོད་ཚད་ཁ་བཏགས་ཀྱི་ཚོང་རའི་གནས་ཚུལ་དང་། བེད་སྤྱོད་ཀྱི་གནས་ཚུལ། ཐོན་རྫས་རང་སྟེང་གི་ཁྱད་གཤིས་སོགས་དང་ཟུང་འབྲེལ་བྱས་ཏེ་བབ་མཚུངས་ངང་རྒྱལ་ཁབ་ཀྱི་ཚད་གཞི་དང་ལས་རིགས་ཀྱི་ཚད་གཞི་ལྟར་བླང་བྱ་བཏོན་པ་ཡིན་ཞེས་རང་སྐྱོང་ལྗོངས་སྤུས་ཚད་ལྟ་སྐུལ་ཅུའུ་ཡི་འབྲེལ་ཡོད་ལས་བྱེད་མི་སྣས་ལབ་བྱུང་།
འབུལ་སྲོལ་དང་འབུལ་ཡུལ་མི་འདྲ་བར་དམིགས་ནས་ཕྲ་ཞིབ་ཀྱིས་རིགས་སྣ་བགོས་པ།
གོང་དུ་བརྗོད་པ་བཞིན་ཁ་བཏགས་ཀྱི་རྒྱུ་ཆ་ནི་ངེས་པར་དུ་སྐྱེ་ཁམས་ཁོར་ཡུག་ལ་མི་གནོད་པ་ཡིན་དགོས་ཏེ། ༼ཁ་བཏགས་༽ཀྱི་ས་གནས་ཚད་གཞི་གཏན་འབེབས་སུ་ཁ་བཏགས་ཀྱི་རྒྱུ་ཆ་རུ་རས་དང་། དར་གོས། སོ་རས། ཁུ་ལུ། བལ། ཤིང་། རྩྭ་སོགས་རང་བྱུང་གི་ཚི་སྣ་འདུས་པ་མ་ཟད། མིས་བཟོས་དར་གོས་དང་མིས་བཟོས་རས་ཆ་སོགས་མིས་བཟོས་ཚི་སྣ་ཡང་འདུས་ཡོད། དེ་ཡང་ཁ་དོག་གི་ཆ་ལ། དཀར་སེར་སྔོ་ལྗང་དང་ཁ་དོག་སྣ་ལྔ་ཅན་ཡོད་ལ། དུས་རྒྱུན་བཀོལ་ཆེ་བ་ནི་ཁ་དོག་དཀར་པོ་ཡིན་ཞིང་། ཁ་དོག་སྣ་ལྔའི་ཁ་བཏགས་ནི་ལྷར་མཆོད་འབུལ་དང་ཡང་ན་མདའ་ཤིང་སོགས་དམིགས་བསལ་གྱི་གནས་སུ་སྤྱོད་པ་ཡིན།
༼ཁ་བཏགས་༽ཀྱི་ས་གནས་ཚད་གཞི་གཏན་འབེབས་སུ་ཁ་བཏགས་ཀྱི་རི་མོ་རུ་གཙོ་རིས་དང་། མཐའ་རིས། སྤྱོད་མཁན་སོ་སོས་གཏན་འཁེལ་བྱས་པའི་རི་མོ་བཅས་འདུས་ཡོད་པ་མ་ཟད། རྒྱུན་དུ་སྤྱོད་པའི་རི་མོ་དེ་དག་གི་མ་དཔེ་དང་ཤིས་ཚིག་སོགས་ཀྱང་བཀོད་ཡོད། དེ་ལྟར་བྱེད་དོན་ནི་ནོར་སྐྱོན་སྣ་ཚོགས་མི་འབྱུང་བའི་ཆེད་ཡིན་ཞེས་ལས་བྱེད་ཅིག་གིས་ནན་བཤད་བྱས། དེ་ཡང་ཁ་བཏགས་ཀྱི་རིང་ཐུང་དང་། ཆེ་ཆུང་། ཁ་དོག་སོགས་སོ་སོའི་འདོད་པ་བཞིན་ཇུས་འགོད་བྱེད་ཆོག་པ་ཡིན། དེ་མིན་ཁ་བཏགས་འབུལ་སྲོལ་མི་འདྲ་བ་ཡོད་རྐྱེན། ༼ཁ་བཏགས་༽ཀྱི་ས་གནས་ཚད་གཞིའི་ཟུར་བཀོད་ཁྲོད་དེའི་རིགས་དབྱེ་བ་གསལ་པོ་དགར་ཡོད་དོ། །